
ЕУРАЗИЯЛЫҚ ЭКОНОМИКАЛЫҚ КОМИССИЯ
КЕҢЕС


ШЕШІМ

	2026 жылғы «20» мамыр
	№ 67
	                      Астана қаласы




Еуразиялық экономикалық одақтың тиісті өндірістік практика қағидаларына өзгерістер енгізу туралы


2014 жылғы 29 мамырдағы Еуразиялық экономикалық одақ туралы шарттың 30 және 56-баптарына, Санитариялық, ветеринариялық-санитариялық және карантиндік фитосанитариялық шараларды, шұғыл фитосанитариялық шаралары қолдану туралы хаттаманың (көрсетілген Шартқа № 12 қосымша) 14-тармағына, 2014 жылғы 23 желтоқсандағы Еуразиялық экономикалық одақ шеңберінде дәрілік заттар айналысының бірыңғай қағидаттары мен қағидалары туралы келісімнің 9-бабына, Жоғары Еуразиялық экономикалық кеңестің 2014 жылғы                                 23 желтоқсандағы № 98 шешімімен бекітілген Еуразиялық экономикалық комиссияның Жұмыс регламентіне № 1 қосымшаның          57 және 82-тармақтарына сәйкес Еуразиялық экономикалық комиссия Кеңесі шешті:
1. Қосымшаға сәйкес Еуразиялық экономикалық комиссия Кеңесінің 2016 жылғы 3 қарашадағы № 77 шешімімен бекітілген Еуразиялық экономикалық одақтың тиісті өндірістік практика қағидаларына (бұдан әрі – Қағидалар) өзгерістер енгізілсін.
2. Осы Шешім Қағидаларға № 1 қосымшасының осы Шешім ресми жарияланған күннен бастап күнтізбелік 1095 күн өткен соң күшіне енетін 4.11, 4.12, 8.87, 8.88, 8.108, 8.124 және 8.136-тармақтарын қоспағанда (осы Шешіммен енгізілген өзгерістерді ескере отырып), ол ресми жарияланған күннен бастап күнтізбелік 180 күн өткен соң күшіне енеді.

Еуразиялық экономикалық комиссия Кеңесінің мүшелері:

	Армения Республикасынан


	Беларусь Республикасынан


	Қазақстан Республикасынан


	Қырғыз
Республикасынан


	Ресей
Федерациясынан



	М. Григорян 
	Н. Петкевич
	С. Жұманғарин
	 Д. Амангельдиев

Еуразиялық экономикалық комиссия Кеңесінің 
2026 жылғы 20 мамырдағы № 67 шешіміне
ҚОСЫМША


[bookmark: Par36]Еуразиялық экономикалық одақтың 
тиісті өндірістік практика қағидаларына енгізілетін
ӨЗГЕРІСТЕР


Көрсетілген Қағидаларға № 1 қосымша мынадай редакцияда жазылсын:

«Еуразиялық экономикалық одақтың тиісті өндірістік практика қағидаларына 
(Еуразиялық экономикалық комиссия Кеңесінің
2026 жылғы 20 мамырдағы № 67 шешімі редакциясында)
№ 1 ҚОСЫМША 


Стерильді дәрілік заттарды өндіруге қойылатын
ТАЛАПТАР
1.  Қолданылу саласы
Стерильді дәрілік заттарды өндіруге қойылатын талаптар стерильді өнімдердің (мысалы, белсенді фармацевтикалық субстанциялар, қосалқы заттар, бастапқы қаптама материалдары және дәрілік нысандар), орау форматтарының (бір дозадан көп дозаға дейін), процестердің (жоғары автоматтандырылғандардан қолмен жүзеге асырылатындарға дейін) және технологиялардың (мысалы, биотехнология, шағын молекулаларды өндірудің классикалық процестері, жабық жүйелерді пайдалану) кең спектріне қолданылады. Осы қосымша өндірістік қуаттарды, жабдықтарды, жүйелерді жобалау және бақылау кезінде пайдаланылуы тиіс жалпы талаптарды, сондай-ақ сапа үшін (QRM) және микроағзалардың, бөлшектер мен эндотоксиндердің (пирогендердің) түпкі өнімнің контаминациясынан қорғау кепілдігі үшін қауіптерді басқару қағидаттарын қолдана отырып стерильді өнімдерді өндіру кезінде қолданылатын рәсімдерді қамтиды.
Сапа үшін тәуекелдерді басқару, осы қосымшаның тәуекелдерді бағалау қолданылмайтын тармақтарын қоспағанда, осы қосымшаға қолданылады. Егер нақты шектер, жиіліктер немесе диапазондар көрсетілетін болса, онда олар ең төмен талаптар ретінде қарастырылуы тиіс. Олар анықталған және пациенттердің қауіпсіздігіне ықпал еткен проблемаларға қатысты реттеуші тәжірибе негізінде көрсетілген.
Осы қосымшаның мақсаты стерильді өнімдерді өндіру жөніндегі талаптарды ұсыну болып табылады. Алайда кейбір қағидаттар мен талаптар (мысалы, контаминацияны бақылау стратегиясы, үй-жайларды жобалау, таза үй-жайларды сыныптау, жіктеу, валидациялау, мониторинг, технологиялық киім және оны пайдалану) стерильді болып табылмайтын, бірақ олар үшін микроағзалардың, бөлшектер мен эндотоксиндердің (пирогендердің) контаминациясын бақылау және оны төмендету маңызды болып табылатын өнімдердің басқа түрлерін (мысалы, белгілі бір сұйық дәрілік нысандарды, кремдерді, мазьдарды және биожүктемесі төмен биологиялық аралық өнімдерді) өндіру кезінде пайдаланылуы мүмкін. Егер өндіруші осы қосымшада ұсынылған стерильді емес өнімдер үшін талаптарды пайдалану пайдасына таңдау жасаса, ол қандай қағидаттар пайдаланылғанын нақты құжаттауы, сондай-ақ осы талаптарға сәйкестігін көрсетуі тиіс.
2.  Қағидат
2.1.  Стерильді өнімдерді өндіруге мақсаты микроағзалардың, бөлшектердің және эндотоксиндердің (пирогендердің) контаминациясы тәуекелін азайту болып табылатын айрықша талаптар қойылады. Өндіріс процесінің мынадай басты салаларына назар аудару керек: 
i.  өндірістік қуаттарды, жабдықтар мен процестерді тиісті түрде жобалау, саралау және (немесе) валидациялау, сондай-ақ қолданылатын жерде осы Қағидалардың тиісті бөлімдеріне сәйкес өмірлік цикл барысында өндіріс процесін жалғасатын верификациялауды жүзеге асыру керек. Тиісті технологияларды (мысалы, қолжетімділігі шектелген тосқауыл жүйелерін (RABS), оқшаулағыштарды, роботталған жүйелерді, жедел (баламалы) бақылау әдістерін және үздіксіз мониторинг жүйелерін) пайдалануды өнімді эндотоксиндердің (пирогендердің), бөлшектер мен микроағзалардың (мысалы, персонал, материалдар және өндірістік орта тарапынан) әлеуетті контаминациясының сыртқы көздерінің әсерінен қорғау дәрежесін арттыру, сондай-ақ өндірістік ортада және өнімде әлеуетті контаминанттарды жылдар анықтау үшін ескеру керек;
ii.  персоналдың тиісті біліктілігі, тәжірибесі болуы, сондай-ақ стерильді өнімді өндіру, орау және дистрибуциялау процестері барысында оны қорғау қағидаттарын сақтауға бағытталған тиісті оқыту және мінез-құлық дағдылары болуы тиіс; 
iii.  стерильді өнімді өндіру үшін процестер мен мониторинг жүйелерін жобалау, пайдалануға енгізу, процестерге, инженерлік-жобалау жұмыстарына және микробиологияға қатысты тиісті білімі бар персоналды жіктеу керек;
iv.  шикізат пен қаптама материалдарын биожүктеу мен эндотоксиндердің (пирогендердің) деңгейі қолайлы болып табылатындығына кепілдік беру үшін тиісті бақылаудан және тестілеуден өткізу керек. 
2.2.  Процестерді, жабдықтарды, өндірістік қуаттарды және өндірістік қызметті басқаруды сапа үшін әлеуетті тәуекелдерді алдын ала анықтауды, ғылыми бағалауды және бақылауды қамтамасыз ету мақсатында сапа үшін тәуекелдерді басқару қағидаттарына сәйкес жүзеге асыру керек. Баламалы тәсілдемелер қолданылған жағдайда, мұндай тәсілдемелердің тиісті негіздемесі болуы, тәуекелдерді бағалаумен және тәуекелдерді төмендету жөніндегі іс-шаралармен сүйемелденуі,    сондай-ақ осы қосымшаның мақсаттарына сәйкес келуі тиіс. 
Сапа үшін тәуекелдерді басқару жүйесінің басымдықтары, бірінші кезекте, кейіннен нақты әзірленген рәсімдерді енгізе отырып, өндірістік қуаттарды, жабдықтар мен процестерді тиісті жобалауды, сондай-ақ жобалық шешімдер мен рәсімдердің тиісті түрде іске асырылғанын және күткенге сәйкес жұмыс істеуін жалғастыратынын көрсету элементі ретінде мониторинг жүйелерін қолдануды қамтуы тиіс. Тек қана мониторингті немесе тестілеуді жүргізу стерильділікті қамтамасыз ету үшін жеткілікті болып табылмайды. 
2.3.  Контаминацияны бақылау стратегиясын (CCS) жүзеге асырылатын бақылау іс-шараларының (жобалық, рәсімдік, техникалық және ұйымдастырушылық), сондай-ақ дәрілік заттардың сапасы мен қауіпсіздігі үшін қауіптерді басқару үшін жүзеге асырылатын мониторинг іс-шараларының тиімділігін бақылау мен бағалаудың сындарлы нүктелерін айқындау үшін өндірістік алаңда қолдану керек. Контаминацияны бақылаудың аралас стратегиясы контаминацияны болдырмаудың тұрақты кепілдігін құруға ықпал етуі тиіс. Контаминацияны бақылау стратегиясы (CCS) белсенді талдануы және қажет болған жағдайда жаңартылуы, сондай-ақ өндіріс және бақылау әдістерін үнемі жақсартуға ықпал ету тиіс. Оның тиімділігі басшылық тарапынан мерзімдік шолу шеңберінде қаралуы тиіс. Бақылау жүйелері және олардың тиісті басқаруы болған жағдайда мұндай жүйелерді ауыстыру қажет болып табылмауы мүмкін, алайда олар контаминацияны бақылау стратегиясында аталуы тиіс, ал жүйелер арасындағы барлық байланысты өзара іс-қимылдар түсінікті болуы тиіс.
2.4.  Контаминацияны бақылау және микроағзалардың, эндотоксиндердің (пирогендердің) және бөлшектердің контаминациясы тәуекелін азайту үшін жүзеге асырылатын шаралар, әдетте, жеке тәртіппен бағаланатын, бақыланатын және мониторингке ұшырайтын бірқатар өзара байланысты іс-қимылдар мен шараларды қамтиды, алайда олардың жалпы тиімділігін жиынтықта қарау керек. 
2.5.  Контаминацияны бақылау стратегиясын әзірлеу үшін егжей-тегжейлі техникалық білімнің, сондай-ақ процестерге қатысты білімнің болуы талап етіледі. Контаминацияның әлеуетті көздері микробиологиялық және жасушалық ыдырау өнімдерімен (мысалы, пирогендер, эндотоксиндер), сондай-ақ бөлшектермен (мысалы, шыны сынықтары және басқа да көрінетін және көрінбейтін бөлшектер) байланысты. 
Контаминацияны бақылау стратегиясы шеңберінде қарастыруды талап ететін элементтер мыналарды қамтуы (бірақ олармен шектеліп қалмауы) тиіс: 
i.  осыған байланысты құжаттаманы қоса алғанда, өндірістік алаңдар мен процестерді жобалау;
ii.  үй-жайлар мен жабдықтар;
iii.  персонал;
iv.  инженерлік жүйелер;
v.  бастапқы материалдарды бақылау (операцияаралық бақылау іс-шараларын қоса алғанда);
vi.  өнімге арналған контейнерлер мен тығындау материалдары; 
vii.  жеткізушілерді (мысалы, басты компоненттерді, компоненттерді және бір жолғы жүйелерді стерильдеудi, сындарлы қызмет көрсетулердi) мақұлдау; 
viii.  басқа тұлғаға орындау үшін берілетін қызметті (мысалы, шарт шеңберінде стерильдеу жөніндегі көрсетілетін қызметтер), сондай-ақ тараптар арасындағы сыни ақпараттың қолжетімділігін (беруді) басқару; 
ix.  процеске қатысты тәуекелдерді басқару;
x.  өндіріс процесін валидациялау; 
xi.  стерильдеу процестерін валидациялау; 
xii.  профилактикалық қызмет көрсету – жабдықтарды, инженерлік жүйелер мен үй-жайларды (жоспарлы және жоспардан тыс қызмет көрсету) контаминацияның қосымша тәуекелдерінің болмауын қамтамасыз ететін стандарттар деңгейінде ұстау;
xiii.  тазалау және дезинфекция; 
xiv.  ортаның контаминациялануын анықтау процесін оңтайландыратын ғылыми негізделген баламалы әдістерді ендіру мүмкіндігін бағалауды қоса алғанда, мониторинг жүйелері; 
xv.  трендтерді талдауды, егжей-тегжейлі тергеп-тексеруді, түбірлі себебін анықтауды, түзетуші және ескертуші әрекеттерді (САРА) және тергеп-тексеру жүргізу үшін кешенді құрал-саймандарды пайдалану қажеттілігін қоса алғанда, алдын алу механизмдері; 
xvi.  жоғарыда аталған тармақтарға қатысты алынған ақпарат негізінде үнемі жақсарту. 
2.6.  Контаминацияны бақылау стратегиясы (CCS) қажет болған жағдайда фармацевтикалық сапа жүйесіне кейіннен өзгерістер енгізе отырып, оларды тұрақты және мерзімді талдауды жүзеге асырумен бақылаудың барлық аспектілерін қамтуы тиіс. Қолда бар жүйелердің өзгерістері оларды енгізге дейін және одан кейін контаминацияны бақылау стратегиясына ықпал ету бөлігінде бағалаудан өтуі тиіс.
2.7.  Өндіруші оның қуатын пайдалана отырып өндірілген өнімдердің стерильдігін қамтамасыз ету үшін барлық қажетті шаралар мен сақтықты қабылдауы тиіс. Өнім сапасының стерильдігін немесе басқа да көрсеткіштерін өңдеудің соңғы процестері немесе дайын өнімнің сапасын бақылау нәтижелері есебінен ғана негіздеуге жол берілмейді. 
3.  Фармацевтикалық сапа жүйесі 
3.1.  Стерильді өнімдерді өндіру өндірілген өнімдердің сапасын қамтамасыз ету үшін бақылау және шаралар қабылдау бөлігінде арнайы іс-шараларды жүзеге асыруды талап ететін кешенді қызмет болып табылады. Тиісінше, өндірушінің фармацевтикалық сапа жүйесі (ФСЖ) стерильді өнімдерді өндіруге қатысты айрықша талаптарды көздеуі және стерильді өнімдерді микроағзалардың, бөлшектердің және эндотоксиндердің (пирогендердің) контаминациялауы тәуекелдерін азайтуға ықпал ете отырып, барлық операцияларды тиімді бақылауға кепілдік беруі тиіс. Осы Қағидалардың І бөлігінің 1-бөлімінде егжей-тегжейлі айқындалған фармацевтикалық сапа жүйесіне қатысты талаптарға қосымша стерильді өнімдерді өндіру үшін фармацевтикалық сапа жүйесі сонымен бірге мыналарға кепілдік беруі тиіс: 
i.  тәуекелдерді басқарудың тиімді жүйесі микробтық контаминацияны азайту және өндірілетін стерильді өнімдердің сапасын қамтамасыз ету мақсатында өнімнің өмірлік циклының барлық саласында ендірілген; 
ii.  өндірушінің өндірілетін өнімдерге, пайдаланылған жабдықтарға, өнімнің сапасына ықпал ететін инженерлік-техникалық және өндірістік әдістерге қатысты жеткілікті сарапшылық білімінің болуы;
iii.  рәсімдік, технологиялық іркілістерге және жабдықтардың іркілістеріне қатысты нақты негізгі себептерді талдау өнім үшін тәуекелдерді дұрыс сәйкестендіру мен түсінуге және тиісті түзету мен ескерту іс-қимылдарын (САРА) іске асыруға мүмкіндік беретін тәсілмен жүргізіледі
iv.  тәуекелдерді басқару контаминация тәуекелдерін сәйкестендіру, бағалау, азайту (жою) (егер қолданылатын болса) және бақылау үшін контаминацияны бақылау стратегиясын әзірлеу және қолдау көрсету үшін пайдаланылады. Тәуекелдерді басқару құжатпен рәсімделуі және тәуекел деңгейін төмендетуге және қалдық тәуекелді қабылдауға қатысты қабылданатын шешімдер үшін негізді қамтуы тиіс; 
v.  жоғары басшылық өндірістегі және өнімнің өмірлік циклі бойындағы бақылаудың жай-күйін тиімді қадағалауды жүзеге асыруы тиіс. Тәуекелдерді басқару нәтижелері маңызды проблемалар туындаған жағдайда өзгерістер енгізу кезінде, сондай-ақ өнім сапасына мерзімді шолулар кезінде сапаны жалғасатын басқару шеңберінде тұрақты талдауға ұшырауы тиіс; 
vi.  стерильді өнімдерді түпкілікті өңдеуге, сақтауға және тасымалдауға байланысты процестер стерильді өнімге қауіп төндірмеуі тиіс. Қарастыруды талап ететін аспектілер орау (тығындау) жүйесінің тұтастығын, контаминация тәуекелдерін және үнемі сақтау шарттарын қолдаумен өнімдерді сақтауды қамтамасыз ету және оларды тіркеу дерекнамасының талаптарына сәйкес қолдану арқылы тозуды болдырмауды қамтиды; 
vii.  стерильді өнімдерді сертификаттауға және шығаруға жауапты тұлғалардың өндіріс және сапа туралы ақпаратқа тиісті қолжетімділігі болуы, сондай-ақ стерильді өнімдерді өндіруге және олардың сыни сапа көрсеткіштеріне қатысты тиісті білімі мен тәжірибесі болуы тиіс. Бұл осындай тұлғалардың стерильді өнімдер мақұлданған процесс шеңберінде тіркелген ерекшеліктерге сәйкес өндірілгеніне және олардың белгіленген сапаға ие болуына бағалау жүргізу мүмкіндігі үшін қажет. 
3.2.  Барлық сәйкессіздіктер (мысалы, стерильдікке сынау кезіндегі ауытқулар, өндірістік ортаның мониторингі кезіндегі ауытқулар немесе белгіленген рәсімдерден ауытқулар) серияны сертификаттауға және шығаруға дейін тергеп-тексерілуі тиіс. Тергеп-тексеру барысында процеске және өнімнің сапасына әлеуетті ықпалды, сондай-ақ басқа процестерге немесе серияға әлеуетті ықпалдың болуын айқындау керек. Өнімді немесе серияны тергеп-тексеру саласына (саласынан) енгізу (алып тастау) себебі айқын негізделуі және құжатталуы тиіс. 
4.  Үй-жайлар
4.1.  Стерильді өнімді өндіру персоналдың кіруі персоналдың өтуі үшін әуе шлюздері ретінде қызмет ететін киім ауыстыратын бөлме арқылы жүзеге асырылуы тиіс тиісті таза үй-жайларда жүзеге асырылуы тиіс. Материалдар мен жабдықтардың орнын ауыстыру үшін әуе шлюздері пайдаланылуы тиіс. Таза үй-жайлар мен киім ауыстыруға арналған бөлмелер қолданыстағы тазалық талаптарына сәйкес ұсталуы, тиісті тиімділігі бар сүзгілер арқылы өткен ауамен жабдықталуы тиіс. Бақылау және мониторинг жөніндегі іс-шаралар ғылыми негізделуі және таза үй-жайлардағы, әуе шлюздеріндегі және беру терезелеріндегі өндірістік ортаның жағдайларын тиімді бағалау мүмкіндігін ұсынуы тиіс.
4.2.  Компоненттерді дайындау, өнімді дайындау және оны толтыру жөніндегі әртүрлі операциялар шатастыру және контаминация мүмкіндігін болдырмау мақсатында таза үй-жай ішіндегі және өндірістік учаскелерде операцияларды бөлу жөніндегі тиісті техникалық және ұйымдастырушылық шараларды жүзеге асырумен жүргізілуі тиіс.
4.3.  Шектеулі қолжетімділіктің тосқауыл жүйелері (RABS) немесе оқшаулағыштар қажетті жағдайларды қамтамасыз ету және сыни аймақта адам жүзеге асыратын тікелей араласулармен байланысты микробтық контаминацияны азайту үшін неғұрлым қолайлы болып табылады. Оларды пайдалану контаминацияны бақылау стратегиясы шеңберінде қаралуы тиіс. Шектеулі қолжетімділіктің кедергілік жүйелерін немесе оқшаулағыштарды пайдалануға кез келген баламалы тәсілдемелер негізделуі тиіс. 
4.4.  Стерильді өнімдерді өндіруге арналған таза үй-жайлардың (аймақтардың) 4 сыныбы бар:
А сыныбы: жоғары тәуекел операцияларын (мысалы, асептикалық процесс желісі, толтыру аймағы, тығындарды тиеуге арналған резервуар, ашық бастапқы қаптама немесе бастапқы ауаның көмегімен қорғауды қамтамасыз ету арқылы асептикалық қосылыстарды орындау) жүзеге асыруға арналған сыни аймақ. Әдетте мұндай жағдайлар ауа ағынымен оқшауланған қорғаныспен қамтамасыз етіледі (мысалы, қолжетімділігі шектелген тосқауыл жүйелері (RABS) немесе оқшаулағыштар ішінде бір бағытты ауа ағыны бар жұмыс станцияларын пайдалана отырып). Бір бағытты ауа ағынын қолдау А сыныбының барлық аймағында көрсетілуі және саралануы тиіс. А сыныбы аймағында операторлар тарапынан тікелей араласулар (мысалы, тосқауыл технологиясының немесе қолғап портының көмегімен қорғаныссыз) үй-жайларды, жабдықтарды тиісті жобалау, процестер мен рәсімдерді әзірлеу арқылы барынша азайтылуы тиіс; 
В сыныбы: асептикалық дайындауға және толтыруға арналған А сыныбы аймағын тікелей қоршаған өндірістік орта (егер оқшаулағыш пайдаланылмаса). Қысымның ауытқуына тұрақты мониторинг жүргізілуі тиіс. Оқшаулау технологиясы пайдаланылған жағдайда В сыныбына қарағанда неғұрлым төмен сыныптың таза үй-жайларын пайдалану қарастырылуы мүмкін (осы қосымшаның 4.20-тармағына сәйкес);
С және D сыныптары: асептикалық толтырылатын өнімдерді өндірудің аз сыни сатыларын жүзеге асыруға немесе оқшаулағыштар үшін фондық орта ретінде пайдалануға арналған таза үй-жайлар. Сонымен қатар олар соңғы стерильдеуге ұшырайтын өнімдерді дайындау (толтыру) үшін пайдаланылуы мүмкін (соңғы стерильдеу операциялары осы қосымшаның 8-бөлімінде сипатталған).
4.5.  Таза үй-жайларда және қауіпті аймақтарда өндірістік ортаның ықпалына ұшырайтын барлық беткі қабаттар тегіс, су өткізбейтін және бөлшектердің немесе микроағзалардың бөлінуін немесе жинақталуын барынша азайту үшін зақымданбаған болуы тиіс. 
4.6.  Шаң-тозаңның жиналуы мүмкіндігін төмендету және тазалау процесін жеңілдету үшін тиімді тазалау жүргізуге мүмкіндік бермейтін қиын тазартылатын тереңдіктер болмауы тиіс, сондықтан шығыңқы жерлерді, сөрелерді, шкафтар мен жабдықтарды пайдалану барынша азайтылуы тиіс. Есіктер тазаланбайтын қуыстардың пайда болуын болдырмайтындай етіп жобалануы тиіс. Осы себептен жылжымалы есіктерді пайдалану ұтымсыз болуы мүмкін. 
4.7.  Таза үй-жайларда пайдаланылатын материалдар (үй-жайды салу кезінде де, үй-жайда пайдаланылатын заттар үшін де) бөлшектердің пайда болу мүмкіндігін барынша азайтатындай, сондай-ақ тазартқыш, дезинфекциялайтын және спороцидті құралдарды (олар пайдаланылған жағдайда) бірнеше рет пайдалануға мүмкіндік беретіндей таңдап алынуы тиіс. 
4.8.  Төбелер олардың үстіндегі кеңістіктен контаминация мүмкіндігін болдырмайтындай етіп жобалануы және герметизациялануы тиіс. 
4.9.  А және В сыныпты аймақтарда шұңғылшалар мен дренаждарды пайдалануға тыйым салынады. Басқа таза үй-жайларда жабдық немесе шұңғылша мен дренаждар арасында ауаның үзілуі ұйымдастырылуы тиіс. Неғұрлым төмен сыныптағы таза үй-жайлардың едендеріндегі дренаждар кері ағын мүмкіндігін болдырмау үшін әзірленген тұтқыштармен немесе гидроқақпақтармен жабдықталуы тиіс. Олар үнемі тазартылуы, дезинфекциялануы және қызмет көрсетілуі тиіс. 
4.10.  Жабдықтар мен материалдарды таза үй-жайларға және қауіпті аймақтарға немесе олардан беру контаминацияның ең маңызды әлеуетті көздерінің бірі болып табылады. Таза үй-жайлардың немесе сыни аймақтың тазалық сыныбына қауіп төндіруге қабілетті кез келген іс-әрекеттер бағалауға ұшырауы тиіс және, егер оларды жою мүмкін болмаған жағдайда, тиісті бақылау іс-шараларын іске асыру қажет. 
4.11.  Материалдарды, жабдықтар мен компоненттерді А және В сыныбына беру бір бағыттағы процесс арқылы жүзеге асырылуы тиіс. Мүмкіндігінше заттар стерильденуі және қабырғаға саңылаусыз орнатылған өтпелі стерилизаторлар арқылы (мысалы, өтпелі автоклавтар немесе депирогенизациялық туннельдер (құрғақ ыстық ауалы қондырғылар) осындай аймақтарға берілуі тиіс. Егер заттарды беру кезінде стерильдеу мүмкін болмаса, контаминанттардың таза аймақтарға түсуін болдырмауға бағытталған валидацияланған рәсімді енгізу қажет (мысалы, беру кезінде тиімді дезинфекция, оқшаулағыштар үшін жылдам беру жүйесі немесе газ тәрізді немесе сұйық материалдарды беру үшін бактерияларды ұстап қалатын сүзгілерді пайдалану). А және В сыныпты аймақтардан заттарды шығару (мысалы, өндірістік ортаның мониторингі кезінде алынған материалдар, қалдықтар, үлгілер) жеке бір бағыттағы процесс арқылы жүзеге асырылуы тиіс. Егер бұл мүмкін болмаса, тиісті рәсімнің көмегімен материалдар (үй-жайға келіп түсетін (үй-жайдан шығатын)) қозғалысының процестері үшін уақытпен бөлу мәселесін қарау, сондай-ақ келіп түсетін заттардың әлеуетті контаминациясын болдырмау үшін бақылау іс-шараларын жүзеге асыру қажет.
4.12.  Әуе шлюздерін әртүрлі аймақтардың физикалық бөлінуін және микроағзалардың және бөлшектердің контаминациясын азайтуды қамтамасыз ету үшін жобалау және пайдалану керек. Әуе шлюздері тазалығы әртүрлі сыныптағы үй-жайлар арасындағы персоналдың қозғалысы үшін де, материалдар үшін де пайдаланылуы тиіс. Мүмкіндігінше персоналға арналған әуе шлюздері материалдардың орнын ауыстыру үшін пайдаланылатын шлюздерден бөлек болуы тиіс. Егер бұл практикалық тұрғыдан мүмкін болмаса, онда тиісті рәсім шеңберінде персонал мен материалдардың қозғалысын уақыт бойынша бөлу мәселесін қарастыру керек. Ауа шлюздері таза үй-жайдың белгіленген сыныбын қолдауды қамтамасыз ету үшін сүзілген ауамен тиімді суарылуы тиіс. Аймақ жарақталған күйде шлюзден шығар алдында осындай шлюз жүргізетін таза үй-жай сияқты тазалық сыныбында (тіршілікке қабілетті бөлшектер және бөлшектердің жалпы құрамы бойынша) болуы тиіс. В сыныбының аймағына кіру және одан шығу үшін киім ауыстыруға арналған бөлек үй-жайларды пайдалану қажет болып табылады. Егер бұл практикалық тұрғыдан мүмкін болмаса, іс-әрекеттерді (кіру/шығу) уақыт бойынша бөлу мүмкіндігін қарастырған жөн. Егер контаминацияны бақылау стратегиясы контаминацияның жоғары қаупін көрсетсе, өндірістік аймаққа кірген және одан шыққан кезде киім ауыстыруға арналған бөлек бөлмелерді пайдалану мүмкіндігін қарастыру қажет. Әуе шлюздерін мынадай талаптарды ескере отырып жобалау керек:
i.  персоналға арналған шлюздер – персоналдың кіруі үшін пайдаланылатын тазалық сыныбы жоғарылатылған аймақтар (мысалы, D сыныбынан С сыныбына, С сыныбынан В сыныбына). Әдетте, бұл шлюздерде киім ауыстырудың бірінші кезеңінде қол жууға арналған орынды жабдықтау керек. Қол жууға арналған орындар тікелей В сыныбына апаратын киім ауыстыруға арналған үй-жайларда болмауы тиіс; 
ii.  материалдарға арналған шлюздер – материалдар мен жабдықты беру үшін пайдаланылатын аймақтар: 
тек бекітілген тізбеге енгізілген және беру процесін валидациялау кезінде бағалауға ұшыраған материалдар мен жабдықтарды ғана әуе шлюзі немесе беру терезелері арқылы А немесе В сыныбы аймақтарына беру керек. А сыныбы аймағында пайдалануға арналған жабдықтар мен материалдарды В сыныбы аймағы арқылы беру кезінде оларды қорғауды қамтамасыз ету қажет. Бекітілген тізбеге енгізілмеген, айрықша жағдайларда беру қажет кез келген заттар алдын ала мақұлдануы тиіс. Сапаны қамтамасыз ету қызметі мақұлдаған дезинфекция және мониторинг жөніндегі арнайы бағдарламаны қамтуы тиіс контаминацияны бақылау стратегиясына (CCS) сәйкес тіркеумен тәуекелдерді бағалау және оларды төмендету жөніндегі іс-шараларды қолдану керек; 
беру терезелері неғұрлым жоғары тазалық сыныбының өндірістік ортасын қорғау мақсатында, мысалы, сүзгіден өткен ауаны белсенді беру кезінде тиімді жабдық арқылы жобалануы тиіс; 
материалдарды немесе жабдықты неғұрлым төмен тазалық сыныбынан немесе жіктелмеген аймақтан неғұрлым жоғары тазалық сыныбына беру кезінде олар тәуекелге және тиісті контаминацияны бақылау стратегиясына (CCS) шамалас тазартылуы және дезинфекциялануы тиіс.
4.13.  Беру терезесінің немесе әуе шлюздерінің (материалдар мен персонал үшін) кіретін және шығатын есіктері бір мезгілде ашылмауы тиіс. А және В сыныбы аймақтарына апаратын әуе шлюздері үшін есіктерді өзара бұғаттау жүйесі пайдаланылуы тиіс. С және D сыныптары аймақтарына апаратын әуе шлюздері үшін ең аз дегенде көзбен шолып және (немесе) дыбыстық хабарлау жүйесі болуы тиіс. Аймақтарды бөлуді қолдау қажет болған жағдайда есіктерді жабу мен ашу арасында өзара бұғаттаумен уақыт бойынш кідіріс белгіленуі тиіс. 
4.14.  Таза үй-жайларға барлық жұмыс жағдайларында неғұрлым төмен тазалық сыныбының өндірістік ортасына қатысты қысымның оң ауытқуын және (немесе) ауа ағынын ұстап және үй-жайларды тиімді үрлеуді қамтамасыз ете отырып, сүзгіден өткен ауа беру керек. Тазалықтың әртүрлі сыныбындағы аралас үй-жайлар кем дегенде 10 Па (нормативтік мән) құрайтын қысымның ауытқуын ұстап тұруы тиіс. Сыни аймақты қорғауға ерекше назар аударылуы тиіс. Ауа беруге және қолдау көрсетілетін қысымға қатысты ұсынымдар қажет болған жағдайда белгілі бір материалдарды (мысалы, патогенді заттарды, уыттылығы жоғары немесе радиоактивті өнімдерді, тірі вирустарды немесе бактериялық материалдарды) оқшаулау (ұстап тұру) үшін түрлендірілуі мүмкін. Мұндай түрлендірулер қоршаған аймақтардың қауіпті материалмен контаминациялануын болдырмау үшін әуе шлюздерінде оң немесе теріс қысым жасауды қамтуы мүмкін. Өндірістік учаскелер мен жүйелерді деконтаминациялау (мысалы, таза үй-жайлар мен жылу, желдету және ауаны баптау жүйелері (HVAC), сондай-ақ таза аймақтан шығатын ауаны өңдеу кейбір операцияларды жүзеге асыру кезінде қажет болуы мүмкін. Оқшаулау (ұстап тұру) таза аймаққа ауа беруді талап еткен кезде, ауа беру көзі сол немесе одан да жоғары тазалық сыныбының аймағында болуы тиіс.
4.15.  Таза үй-жайлар мен аймақтардағы ауа ағындары неғұрлым төмен сыныптағы аймақтардан неғұрлым жоғары сыныптағы аймақтарға ауаның енуінің болмауын, сондай-ақ тазалығы төмен учаскелерден (мысалы, еденнен) ауаның жылжуының және оның неғұрлым жоғары тазалылық сыныбы аймақтарына контаминанттарды тасымалдауы мүмкін операторларға немесе жабдықтарға түсуінің болмауын көрсету үшін визуалдануы тиіс. Бір бағытты ауа ағыны талап етілетін жерлерде сәйкестік дәрежесін анықтау үшін ауа ағынын визуализациялаумен зерттеулер жүргізілуі тиіс (осы қосымшаның 4.4 және 4.19-тармақтарына сәйкес). Толтырылған жабық өнімдер кішігірім шығу саңылауы арқылы тазалық сыныбы неғұрлым төмен жапсарлас таза үй-жайға орын ауыстырғанда, ауа ағынының визуализациясын зерттеулер ауа неғұрлым төмен сыныпты таза үй-жайлардан В сыныбы аймағына кірмейтінін көрсетуі тиіс. Егер ауа қозғалысы таза үй-жай немесе сыни аймақ үшін тәуекелді екені көрсетілсе, тиісті түзету іс-қимылдары (мысалы, жобаны жетілдіру) қолданылуы тиіс. Әуе ағындарын зерттеу жарақтандырылған күйде де, пайдаланылатын күйде де (мысалы, операторлар тарапынан араласуды ұқсата отырып) жүргізілуі тиіс. Ауа ағындарын визуалдау видеожазбалары сақталуы тиіс. Ауа ағынын визуалдай отырып зерттеу нәтижелері құжатпен ресімделуі және өндірістік орта мониторингі бағдарламасын әзірлеу кезінде ескерілуі тиіс.
4.16.  Таза үй-жайлар арасындағы және (немесе) оқшаулағыштар мен олардың фондық ортасы арасындағы қысымның ауытқу индикаторларын орнату қажет. Қысымның ауытқуының белгіленген мәндері мен қауіптілігі контаминацияны бақылау стратегиясында көрсетілуі тиіс. Қауіпті ретінде белгіленген қысымның ауытқуларына үздіксіз мониторинг және тіркеу жүргізілуі тиіс. Операторларды ауа берудегі кез келген іркілістер немесе ауа қысымы ауытқуларының төмендеуі (қауіпті ретінде айқындалған белгіленген шектерден төмен) туралы дереу хабарлауға және ескертуге мүмкіндік беретін хабарлау жүйесі көзделуі керек. Тиісті бағалау жүргізілмей ескерту сигналы еленбеуі тиіс, ескерту сигналы пайда болған жағдайда қабылдануы қажет іс-қимылдарды регламенттейтін рәсім болуы тиіс. Егер хабарлау кезінде кідірістер анықталса, олар контаминацияны бақылау стратегиясы шеңберінде бағалануы және негізделуі тиіс. Қысымның өзге де ауытқуларына тұрақты мерзімді мониторинг және тіркеу жүргізілуі тиіс. 
4.17.  Өндірістік учаскелер А немесе В сыныбы аймақтарынан тыс өндірістік операцияларды бақылау мүмкіндігін қамтамасыз ететіндей (мысалы, аймаққа кірмей бақылау мен қадағалауды жүзеге асыру мүмкіндігі үшін аймақты және процестерді толық шолумен терезелерді немесе қашықтықтан камераларды ұйымдастыру арқылы) жобалануы тиіс. Бұл талапты жаңа өндірістік учаскелерді жобалау немесе жұмыс істеп тұрғандарын қайта жаңарту кезінде ескеру керек. 
Тосқауыл технологиялары
4.18.  Оқшаулағыштар немесе қолжетімділігі шектеулі тосқауыл жүйелері (RABS) (әртүрлі технологияларды білдіретін) және олармен  байланысты процестер А сыныбы ортасын оны қоршаған үй-жай ортасынан бөлу арқылы қорғауды қамтамасыз ету мақсатында жобалануы тиіс. Технологиялық процесте заттардың келіп түсуі және алып тасталуы нәтижесінде туындайтын барлық тәуекелдер тиімді беру технологияларын немесе контаминацияны сенімді түрде болдырмайтын және тиісті технология үшін қолайлы болып табылатын валидтелген жүйелерді пайдалана отырып, барынша азайтылуы тиіс.
4.19.  Технологиялар мен процестерді әзірлеу операцияларды орындау барысында өндірістік ортамен жанасатын өнімді қорғау мақсатында сыни аймақта тиісті жағдайларды қолдауды қамтамасыз етуі тиіс. 
i.  Оқшаулағыштар: 
a.  ашық оқшаулағыштардың дизайны сыни аймақта бастапқы ауамен, сондай-ақ өндірістік ортамен жанасатын өнімдердің үстінен қозғалатын және өңдеу процесінде олардан алыстатылатын бір бағытты ауа ағынымен қорғауды қамтамасыз ете отырып, А сыныбының жағдайларын қамтамасыз етуі тиіс;
b.  жабық оқшаулағыштардың дизайны өңдеу процесінде өндірістік ортамен жанасатын өнімдер үшін қажетті қорғаумен А сыныбының жағдайын қамтамасыз етуі тиіс. Қарапайым операциялар жүзеге асырылатын жабық оқшаулағыштарда ауа ағыны толығымен бір бағытты болмауы мүмкін. Қалай болғанда да кез келген турбулентті ауа ағыны өндірістік ортамен жанасатын өнімнің контаминация қаупін арттырмауы тиіс. Технологиялық желілер жабық оқшаулағыштарға қосылған кезде А сыныбының жағдайлары сыни аймақта бастапқы ауамен қорғаумен, сондай-ақ өндірістік ортамен жанасатын өнімдердің үстінен қозғалатын және өңдеу процесінде олардан бөлінетін бір бағытты ауа ағынын қамтамасыз етумен қамтамасыз етілуі тиіс; 
c.  теріс қысымды оқшаулағыштар өнімді оқшаулау маңызды ретінде қаралған жағдайларда ғана пайдаланылуы тиіс (мысалы, радиофармацевтикалық өнімдерге қатысты). Қауіпті аймақ үшін қауіп-қатердің болмауын қамтамасыз ету үшін тәуекелдерді бақылау жөніндегі мамандандырылған іс-шаралар жүзеге асырылуы тиіс. 
ii.  Қолжетімділігі шектеулі тосқауыл жүйелері (RABS):
Тосқауыл жүйесiнiң дизайны ауаның бiр бағытты ағынымен және қауiптi аймақта бастапқы ауамен қорғайтын А сыныбының жағдайларын қамтамасыз етуi тиiс. Сыни аймақтан қосалқы өндірістік ортаға оң ауа ағыны ұсталуы тиіс. 
4.20.  Оқшаулағышты және (немесе) қолжетімділігі шектеулі тосқауыл жүйесін қоршаған өндірістік орта контаминация қаупін барынша азайтуға кепілдік беруі тиіс. 
i.  Оқшаулағыштар: 
a.  ашық оқшаулағышты қоршаған өндірістік орта, әдетте, кем дегенде С сыныбына сәйкес келуі тиіс. Жабық оқшаулағышты қоршаған өндірістік орта кем дегенде D сыныбына сәйкес келуі тиіс. Қоршаған өндірістік ортаны жіктеу туралы шешім тәуекелдерді бағалауға негізделуі және контаминацияны бақылау стратегиясын негізге алуы тиіс; 
b.  оқшаулағыштың контаминацияны бақылау стратегиясы үшін тәуекелдерді бағалау кезінде қарастырылатын негізгі аспектілер мыналарды қамтуы (бірақ осымен шектелмеуі) тиіс: биодеконтаминация бағдарламасы, автоматтандыру дәрежесі, қауіпті нүктелер үшін бастапқы ауамен қорғау қауіп-қатер төндіруі әлеуетті мүмкін қолғаптармен манипуляцияның ықпалы, тосқауылдың (қолғаптардың) тұтастығының әлеуетті бұзылуының ықпалы, пайдаланылатын беру механизмдері, сондай-ақ есіктерді оқшаулағыштың шекті биодеконтаминациясына дейін ашуды талап етуі мүмкін баптау немесе техникалық қызмет көрсету секілді іс-қимылдар. Егер қосымша технологиялық тәуекелдер сәйкестендірілген жағдайда, егер контаминацияны бақылау стратегиясында тиісті негіздеме болмаса ғана фондық ортаның неғұрлым жоғары сыныбы мәселесін қарастыру керек;
c.  ауа ағындарын зерттеу ауаның енуінің болмауын көрсету мақсатында ашық оқшаулағыштардың шекараларында жүргізілуі тиіс. 
ii.  Қолжетімділігі шектеулі тосқауыл жүйесі: 
Асептикалық процестер үшін пайдаланылатын қолжетімділігі шектеулі тосқауыл жүйелерін (RABS) қоршаған өндірістік орта кем дегенде В сыныбына сәйкес келуі тиіс, ал ауа ағындарын зерттеу араласуды жүзеге асыру процесінде (егер қолданылатын болса, есіктерді ашуды қоса алғанда) ауаның енуінің болмауын көрсету үшін жүргізілуі тиіс. 
4.21.  Қолғаптық жүйелер үшін (қолжетімділігі шектеулі тосқауыл жүйелері (RABS) үшін де, оқшаулағыштар үшін де) пайдаланылатын материалдардың тиісті механикалық және химиялық орнықтылығын растау қажет. Қолғаптарды алмастыру жиілігі контаминацияны бақылау стратегиясы шеңберінде айқындалуы тиіс. 
i.  Оқшаулағыштар: 
a.  қолғаптық жүйенің герметикалығын сынау оқшаулағыштары үшін осындай міндет пен қауіптілік дәрежесі үшін өзінің жарамдылығын көрсеткен әдіснаманы пайдалана отырып жүргізілуі тиіс. Сынақтар белгіленген жиілікте жүргізілуі тиіс. Әдетте, қолғаптардың тұтастығын сынау кемінде әр серияның немесе науқанның басында және соңында жүзеге асырылуы тиіс. Қолғаптардың тұтастығын қосымша сынау науқанның валидацияланған ұзақтығына қарай талап етілуі мүмкін. 
Қолғаптардың тұтастығы мониторингі әрбір пайдаланумен байланысты визуалды тексеруді, сондай-ақ жүйенің тұтастығына жағымсыз түрде ықпал етуі мүмкін манипуляциялар орындалғаннан кейін тексеруді қамтуы тиіс.
Жеке бірлікті немесе шағын көлемді серия өндірілетін асептикалық жағдайларда қолмен манипуляциялау кезінде жүйенің тұтастығын тексеру жиілігі басқа критерийлермен айқындалуы мүмкін (мысалы, әрбір өндірістік сессияның басында және соңында). 
b.  оқшаулау жүйелерінің тұтастығын (герметикалығын) сынауды белгіленген жиілікпен жүргізу керек. 
ii.  Қолжетімділігі шектеулі тосқауыл жүйесі (RABS):
Қолжетімділігі шектеулі тосқауыл жүйесі үшін А сыныбы аймағында пайдаланылатын қолғаптар орнату алдында стерильденуі, сондай-ақ әрбір өндірістік науқан алдында валидациядан өткен әдістемені пайдалана отырып стерильденуі немесе тиімді биодеконтаминациядан өтуі тиіс. Жұмыс процесінде өндірістік ортамен әрбір жанасудан кейін мақұлданған әдіске сәйкес дезинфекция жүргізілуі тиіс. Қолғаптар әрбір пайдалану кезінде визуалды тексеруден өтуі тиіс. тұтастығын сынау мерзімді жүргізілуі тиіс.
4.22.  Деконтаминация әдістері (тазарту мен биодеконтаминация және, қолданылатын жерде биологиялық материалдарға арналған инактивация) тиісті түрде айқындалуы және бақылау жүргізілуі тиіс. Биодеконтаминация кезеңі алдында тазарту процесі маңызды болып табылады. Кез келген қалдықтар деконтаминация процесінің тиімділігіне кедергі келтіруі мүмкін. Сонымен бірге тазарту және биодеконтаминация үшін пайдаланылатын құралдар қолжетімділігі шектеулі тосқауыл жүйесі немесе оқшаулағыш ішінде өндірілетін өнімге жағымсыз ықпал етпейтінін дәлелдеу қажет. 
i.  Оқшаулағыштар үшін: 
ішкі беткі қабатты биодеконтаминациялау процесі автоматтандырылуы, валидациялануы, циклдың белгілі бір параметрлері шеңберінде бақылауға ұшырауы және тиісті нысанда (мысалы, газтәрізді түрде немесе бу түрінде) спороцидті агентті пайдалануды қамтуы тиіс. Қолғаптар тиісті түрде тегістелуі тиіс, қолғаптардың саусақтары пайдаланылатын құралмен жанасуды қамтамасыз ету үшін бөлінуі тиіс. Пайдаланылатын әдістер (тазарту және спороцидтік биодеконтаминация) оқшаулағыштың ішкі беткі қабаттарында және сыни аймағында тіршілікке қабілетті микроағзалардың болмауын қамтамасыз етуі тиіс. 
ii.  Қолжетімділігі шектеулі тосқауыл жүйесі үшін:
спороцидтік дезинфекция валидацияланған және ішкі беткі қабаттардың барлық аймақтарын сенімді жабылғанын көрсеткен әдістің көмегімен спороцидті агентті дағдылы қолдануды және асептикалық процестерді жүзеге асыру үшін тиісті өндірістік ортаны қамтамасыз етуді қамтуы тиіс. 
Таза үй-жайларды және таза ауаны 
генерациялайтын жабдықты саралау
4.23.  Таза үй-жайлар және таза ауаны генерациялайтын жабдық, мысалы, стерильді өнімдерді өндіру үшін пайдаланылатын бір бағытты ауа ағыны қондырғылары (UDAF), қолжетімділігі шектеулі тосқауыл жүйелері (RABS) мен оқшаулағыштар өндірістік ортаның қажетті сипаттамаларына сәйкес саралануы тиіс. Әрбір өндірістік операция өндірілетін өнімнің немесе өңделетін материалдардың контаминациясы тәуекелін барынша азайту үшін өндірістік ортаның пайдаланылатын жай-күйдегі тиісті тазалығы деңгейін талап етеді. Жарақталған және пайдаланылатын жай-күйде тазалықтың тиісті деңгейлерін ұстап тұру керек.
4.24.  Таза үй-жайлар мен таза ауаны генерациялайтын жабдық осы Қағидаларға № 15 қосымшада көзделген талаптарға сәйкес келетін әдіснаманы қолданумен саралануы тиіс. Таза үй-жайларды саралау (оларды сыныптауды қоса алғанда) мен өндірістік ортаның мониторингін айқын бөлу қажет. 
4.25.  Таза үй-жайлар мен таза ауаны генерациялайтын жабдықты саралау сыныпталған таза үй-жайдың немесе таза ауаны генерациялайтын жабдықтың олардың мақсатына сәйкестігі деңгейін бағалаудың жалпы процесі болып табылады. Қағидаларға № 15 қосымшаның біліктілік талаптарының бір бөлігі ретінде таза үй-жайлар мен таза ауаны генерациялайтын жабдықты саралау мыналарды қамтуы тиіс (қондырғыны жобалауға (пайдалануға) қатысты): 
i.  сүзгілердің орнатылған жүйелерінің герметикалығы мен тұтастығын тексеру;
ii.  ауа ағының (көлемі мен жылдамдығын) тестілеу;
iii.  ауа қысымының ауытқуларын өлшеу;
iv.  ауа ағынының бағытын және оны визуалдауды тексеру;
v.  ауаның және беткі қабаттың микроағзалармен контаминациясын бақылау;
vi.  температураны өлшеу;
vii.  салыстырмалы ылғалдылықты өлшеу;
viii.  қайта қалпына келу уақытын тексеру;
ix.  қоршайтын конструкцияның герметикалығын тексеру. 
Таза үй-жайлар мен таза ауаны генерациялайтын жабдықты саралау бойынша сілтемелер ISO 14644 стандарттары сериясында берілген. 
4.26.  Таза үй-жайларды сыныптау таза үй-жайларды саралаудың бөлігі және таза үй-жайларға немесе таза ауаны генерациялайтын жабдыққа арналған ерекшелікке сәйкес бөлшектердің жалпы концентрациясын өлшеу арқылы таза ауаның дәрежесін бағалау әдісі болып табылады. Сыныптау жөніндегі іс-қимылдар процестің сапасына немесе өнімнің сапасына қандайда юір ықпал етуді болдырмайтындай етіп жоспарлануы және жүргізілуі тиіс. Мысалы, бастапқы сыныптау имитациялық операцияларды жүзеге асыру барысында, ал қайта сыныптау – имитациялық операцияларды жүзеге асыру немесе асептикалық процесті модельдеу (APS) барысында жүргізілуі тиіс. 
4.27.  Таза үй-жайларды сыныптау үшін мөлшері 0,5 мкм және 5 мкм тең немесе асатын бөлшектердің жалпы санын өлшеуді жүргізу қажет. Мұндай өлшеу жарақталған күйде және 1-кестеде айқындалған шектерге сәйкес операциялардың имитациялау кезінде жүргізілуі тиіс.
1-кесте

Сыныптауға арналған бөлшектердің 
ең жоғары рұқсат етілген жалпы концентрациясы

	Сынып
	Бөлшектерді жалпы қамтуы бойынша ең жоғары шектер 
(≥ 0,5 мкм/м3)
	Бөлшектерді жалпы қамтуы бойынша ең жоғары шектер 
(≥ 5 мкм/м3)

	
	жарақталған жай-күйде
	пайдаланылатын жай-күйде
	жарақталған жай-күйде
	пайдаланылатын жай-күйде

	А
	3 520
	3 520
	айқындалмаған(a)
	айқындалмаған(a)

	В
	3 520
	352 000
	айқындалмаған(a)
	2 930

	С
	352 000
	3 520 000
	2 930
	29 300

	D
	3 520 000
	алдын ала айқындалмаған(b)
	29 300
	алдын ала айқындалмаған(b)


___________________
(а) Сыныптау (5 мкм бөлшекті қоса алғанда) контаминацияны бақылау стратегиясы немесе тарихи трендтер шеңберінде нұсқаулар болған кезде қарастырылуы мүмкін.
(b) D сыныбы үшін пайдаланылатын күйдегі шектер алдын ала айқындалмаған. Өндіруші пайдаланылатын күйдегі шектерді тәуекелдерді бағалаудың және қолданылатын жерде қолда бар негізделген деректер негізінде белгілеуі тиіс. 
4.28.  Таза үй-жайды сыныптау үшін сынамаларды іріктеуге арналған нүктелердің ең аз саны және олардың орналасуы туралы ақпарат ISO 14644-1 стандартта берілген. Бұған қоса, асептикалық өңдеу аймағы және өндірістік орта (тиісінше А сыныбы және В сыныбы аймақтары) үшін сынамаларды іріктеудің қосымша нүктелері туралы мәселені қарастыру керек. Сыни өңдеудің барлық аймақтары (мысалы, толтыру нүктесі және тығындарды беру жүзеге асырылатын сыйымдылық) бағалаудан өтуі тиіс. Сыни өңдеу нүктелері процеске және осындай аймақта жүзеге асырылатын операцияларға қатысты тәуекелдер мен білімді құжатпен ресімделген бағалау негізінде айқындалуы тиіс. 
4.29.  Таза үй-жайларды сыныптау жарақталған жай-күйде де, пайдаланылатын жай-күйде де жүзеге асырылуы тиіс.
i.  жарақталған жай-күй (тыныштық күй) деп пайдалануға дайын, бірақ жұмыс істемейтін және үй-жайда персоналдың қатысуынсыз орнатылған негізгі өндірістік жабдықпен бірге жұмыс істеп тұрған желдету және ауа баптау жүйесін (HVAC) қоса алғанда, барлық қондырғыларды монтаждау аяқталған жай-күй түсініледі. 
ii.  пайдаланылатын жай-күй деп таза үй-жайды монтаждау аяқталған, желдету және ауа баптау жүйесі (HVAC) толығымен жұмысқа қабілетті болып табылатын, жабдық орнатылған және негізделген өндірістік қызметті жүзеге асыратын немесе имитациялаутын персоналдың ең көп санының қатысуымен өндіруші айқындаған жұмыс режимінде жұмыс істейтін кездегі жай-күй түсініледі. 
iii.  жарақталған жай-күй үшін 1-кестеде көрсетілген бөлшектерді жалпы қамту бойынша шектерге желіні тазарту жөніндегі операциялар мен іс-қимылдар аяқталғаннан кейін қайта қалпына келу уақыты өткен соң қол жеткізілуі тиіс. Қайта қалпына келтіру кезеңі үй-жайларды саралау кезінде айқындалуы (нормативті мән кемінде 20 минутты құрайды), құжатпен рәсімделуі және пайдалану (жұмыс) процесінде бұзылған жағдайда тазалық бойынша сараланған жай-күйді қайта қалпына келтіруге арналған рәсімдер сақталуы тиіс. 
4.30.  Бір бағытты ауа ағыны жүйелері беретін ауаның жылдамдығы ауаның жылдамдығын өлшеуге арналған нүктелерді көрсете отырып саралау хаттамасында айқын негізделуі тиіс. Ауаның жылдамдығы бір бағыттағы ауа ағынының тиісті қозғалысы өнімді және ашық компоненттерді жұмыс аймағы деңгейінде (тәуекел дәрежесі жоғары операциялар жүзеге асырылатын және өнім және (немесе) компоненттер өндірістік орта тарапынан әсерге ұшырайтын кезде) қорғауын қамтамасыз ету үшін айқындалуы, өлшенуі және ұсталуы тиіс. Бір бағыттағы ауа ағыны жүйелері жұмыс орнында ауаның біркелкі жылдамдығын 0,36 – 0,54 м/с диапазонда (нормативті мән) қамтамасыз етуі тиіс (егер контаминацияны бақылау стратегиясында өзгесі ғылыми негізделмеген болса). Ауа ағынынын визуалдаумен зерттеулердің ауа жылдамдығын өлшеумен арақатынасы орнатылуы тиіс.
4.31.  Таза үй-жайларда микроағзалардың контаминациясы деңгейі таза үй-жайларды саралау шеңберінде айқындалуы тиіс. Сынамаларды іріктеуге арналған нүктелер саны құжатпен рәсімделген тәуекелдерді бағалауға және үй-жайларды саралау, ауа ағынын визуалдаумен зерттеулер нәтижесінде алынған нәтижелерге, сондай-ақ аймақта жүзеге асырылатын процесс пен операцияларға қатысты білімге негізделуі тиіс. Әрбір сынып үшін саралау процесінде микробтық контаминацияның ең жоғары шектері 2-кестеде берілген. Саралау жарақталған да, пайдаланылатын да жай-күйді қамтуы тиіс. 
2-кесте
Саралау процесінде микробтық контаминацияның
ең жоғары рұқсат етілген шектері

	Сынып
	Ауаның үлгісі, КТБ/м3
	Седиментациялық тостағандар
(диаметрі 90 мм), КТБ/4 сағат(а)
	Байланыс пластиналар (диаметрі 55 мм), 
пластинаға КТБ

	А
	Өсімнің болмауы

	В
	10
	5
	5

	С
	100
	50
	25

	D
	200
	100
	50


__________________
(a) Седиментациялық тостағандар операциялардың бүкіл ұзақтығы ішінде ортаның әсеріне ұшырауы және кемінде әрбір 4 сағат сайын өзгеруі тиіс. Әсер ету уақыты микроағзаларды қайта қалпына келтіру зерттеулеріне негізделуі және пайдаланылатын ортаның кебуіне жол бермеуі тиіс. 
1-ескерту: Жеке сынып үшін кестеде көрсетілген барлық әдістер осы ерекше сыныптың аймақтарын саралау үшін пайдаланылуы тиіс. Егер кестеде ұсынылған әдістердің бірі пайдаланылмайтын болса немесе баламалы әдістер пайдаланылатын болса, онда мұндай тәсілдеменің тиісті негіздемесі болуы тиіс.
2-ескерту: Бүкіл құжат бойына пайдаланылатын шектер колония түзетін бірліктерде (КТБ) көрсетілген. Егер нәтижелері өзгеше көрсетілетін (КТБ-да емес) басқа немесе жаңа технологиялар пайдаланылатын болса, онда өндірушіде пайдаланылатын шектердің тиісті ғылыми негіздемесі және (егер мүмкін болса) олардың КТБ-да көрсетілген шектермен өзара байланысы болуы тиіс. 
3-ескерту: Персоналдың киім ауыстыруы рәсімдерін саралау үшін байланыс пластиналары және қолғаптардан ізтаңбалар әдісімен алынған және 6-кестеде көрсетілген іс-қимылдардың шектері қолданылуы тиіс. 
4-ескерту: Сынамаларды іріктеу әдістері өндірістік операциялар үшін контаминация тәуекелдерін қалыптастырмауы тиіс.

4.32.  Таза үй-жайларды және таза ауаны генерациялайтын жабдықты қайта саралау белгілі бір рәсімдерді сақтай отырып мерзімді жүргізілуі тиіс. Қайта саралау кем дегенде мыналарды қамтуы тиіс:
таза үй-жайларды саралау (бөлшектердің жалпы концентрациясы); 
соңғы сүзгілердің тұтастығын тексеру;
ауа ағынының көлемін өлшеу;
үй-жайлар арасындағы қысымның ауытқуларын тексеру; 
ауа жылдамдығын тексеру (В, С және D сыныптары үшін ауа жылдамдығын тексеру контаминацияны бақылау стратегиясының компоненті ретінде құжатпен ресімделген тәуекелдерді бағалауға сәйкес жүргізілуі тиіс. Мұндай тексеру бір бағыттағы ауа ағынымен толтыру аймақтары үшін қажет (мысалы, соңғы стерильдеуге ұшыраған өнімдерді толтыру кезәнде немесе А сыныбы қоршайтын өндірістік орта және қолжетімділігі шектеулі тосқауыл жүйелері (RABS) ретінде). Бір бағытты емес ауа ағыны бар сыныптар үшін қайта қалпына келу уақытын бақылау ауаның жылдамдығын тексеруді алмастыруы тиіс. 
А және В сыныбы аймақтарын қайта саралау үшін ең жоғары уақыт интервалы 6 айды құрайды.
С және D сыныбы аймақтарын қайта саралау үшін ең жоғары уақыт интервалы 12 айды құрайды. 
Жоғарыда көрсетілген сынақтарды қамтитын тиісті қайта саралау жабдықтың немесе өндірістік учаскенің жай-күйінің сәйкессіздігін жоюға бағытталған жөндеу жұмыстары аяқталғаннан кейін, сондай-ақ жабдыққа, инженерлік жүйелерге, өндірістік учаскеге немесе процеске өзгерістер енгізілгеннен кейін жүргізілуі тиіс. Енгізілген өзгерістердің маңыздылығы өзгерістерді басқару процесі шеңберінде айқындалуы тиіс. Қарастыруды талап ететін өзгерістердің үлгілері мыналарды қамтиды (бірақ осымен шектелмейді: 
i.  қондырғының жұмыс істеуіне ықпал ететін ауа қозғалысын үзу;
ii.  таза үй-жайдың жобасын немесе жылу, желдету және ауаны баптау жүйелерінің (HVAC) жұмыс параметрлерін орнатуды өзгерту; 
iii.  қондырғының жұмыс істеуіне ықпал ететін арнайы қызмет көрсету (мысалы, соңғы сүзгілерді өзгерту).
Дезинфекция
4.33.  Таза үй-жайларды дезинфекциялау аса маңызды болып табылады. Таза үй-жайлар құжатпен ресімделген бағдарламаға сәйкес мұқият тазартуға және дезинфекциялауға ұшырауы тиіс. Тиімді дезинфекциялау мақсатында беткі қабаттан контаминанттарды шығару үшін алдын ала тазартуды жүргізу керек. Тазарту бағдарламалары дезинфекциялау құралдарының қалдықтарын тиімді түрде кетіруі тиіс. Бұл құралдардың әртүрлі әрекет ету тетіктері болған жағдайда, оларды бірлесіп пайдалану бактериялар мен саңырауқұлақтарға қарсы тиімді болып табылатынына кепілдік беру үшін бірден артық дезинфекциялау құралын пайдалану керек. Дезинфекциялау спорицидті заттарды мерзімді пайдалануды қамтуы тиіс. Дезинфекциялау бағдарламасының тиімділігін бағалау және микробиологиялық флора типтеріндегі өзгерістерді (мысалы, қазіргі уақытта пайдаланылатын дезинфекциялау режиміне төзімді ағзалардың пайда болуы) анықтау мақсатында тұрақты мониторинг жүргізілуі тиіс.
4.34.  Дезинфекциялау процесі валидацияға ұшырауы тиіс. Валидациялық зерттеулер беткі қабат материалдарының типтерінде (немесе негіздеме болған жағдайда репрезентативті материалда) оларды пайдалану ерекшелігіне сәйкес дезинфекциялау құралдарының жарамдылығы мен тиімділігін көрсетуі, сондай-ақ дайындалған ерітінділердің жарамдылық мерзімін растауы тиіс.
4.35.  А және В сыныбы аймақтарында пайдаланылатын дезинфекциялау және жуу құралдары оларды пайдаланар алдында стерильді болуы тиіс. С және D сыныптарында пайдаланылатын дезинфекциялау құралдарына контаминацияны бақылау стратегиясында айқындалған стерильдікке қойылатын талаптар қойылуы мүмкін. Егер дезинфекциялау және жуу құралдарын стерильді өнімдерді өндіруші сұйылтуы (дайындауы) тиіс болса, ал дайындалған ерітінділерді микробтық контаминацияға мониторинг жүргізу керек. Дайындалған құралдар алдын ала тазартылған контейнерлерде (егер қолданылса, стерильденген) тек белгілі бір уақыт кезеңі ішінде сақталуы тиіс. Егер дезинфекциялау және жуу құралдары дайын түрде сатып алынса, онда жеткізушінің біліктілігі табысты аяқталған кезде оларды қабылдау талдау немесе сәйкестік сертификатында ұсынылған нәтижелердің негізінде жүзеге асырылуы мүмкін. 
4.36.  Егер таза үй-жайларға және олармен байланысты беткі қабаттарға қатысты булардың көмегімен (мысалы, сутегі тотығы буларымен) фумигациялау немесе дезинфекциялау қолданылса, онда фумигациялау немесе дисперсті жүйе буларының көмегімен дезинфекциялау үшін пайдаланылатын құралдың тиімділігі түсінікті болуы және валидацияға ұшырауы тиіс.
5.  Жабдық
5.1.  Бақылау-өлшеу жабдығының процестік схемалары мен схемаларын қоса алғанда, жабдық дизайнының жазбаша егжей-тегжейлі сипаттамасы болуы тиіс. Бұл құжаттар бастапқы біліктілік бойынша құжаттар пакетінің құрамына енгізілуі және өзекті жағдайда ұсталуы тиіс. 
5.2.  Жабдықтың мониторингі бойынша талаптар пайдаланушы талаптарының ерекшеліктерінде әзірлеудің бастапқы сатыларында айқындалуы және біліктілік процесінде расталуы тиіс. Процеске және жабдыққа қатысты сигналдық ескертулер назарға алынуы және трендтердің болуына бағалануы тиіс. Сигналдық ескертулерге талдау жүргізу жиілігі олардың сыни дәрежесіне негізделуі тиіс (сыни сигналдық ескертулер дереу талдануы тиіс).
5.3.  Бұл қаншалықты іс жүзінде мүмкін болса, жабдық, фитингтер, инженерлік жүйелер және энергия тасығыштар жүйелері таза үй-жайдан тыс жерлерде операциялар жүргізуге, техникалық қызмет көрсету мен жөндеу жұмыстарын жүргізуге мүмкіндік беретін тәсілмен жобалануы және орнатылуы тиіс. Егер қызмет көрсету таза үй-жайдың ішінде жүргізілуі тиіс, ал қажетті тазалық және (немесе) асептика стандарттарын қамтамасыз ету мүмкін болмаса, онда қажетті сақтық шараларын жүзеге асыру мәселесін қарастыру қажет (мысалы, тек арнайы персоналға қолжетімділік беру, нақты айқындалған жұмыс хаттамаларын және техникалық қызмет көрсету рәсімдерін қалыптастыру). Сонымен қатар өндірістік ортаны қосымша тазалау, дезинфекциялау және мониторинг жүргізу туралы мәселені қарастыру қажет. Егер жабдықты стерильдеу талап етілсе, оны мүмкіндігінше қайта жинау аяқталғаннан кейін жүргізу керек.
5.4.  Тазарту процесі мүмкіндікті растау үшін валидациялауға ұшырауы тиіс: 
i.  қандайда бір қалдықтарды немесе пайдаланылатын дезинфекциялау құралының тиімділігіне теріс әсер етуі мүмкін қалдықтарды жою;
ii.  процесс барысында және дезинфекциялау алдында химиялық және микробтық контаминацияны, өнімнің бөлшектерімен контаминацияны барынша азайту. 
5.5.  Асептикалық процестерді жүргізу үшін жабдықтың өніммен тікелей немесе жанама байланысы бар бөліктері стерильденуі тиіс. Өніммен тікелей жанасатын бөліктер – бұл өнім өтетін бөліктер (мысалы, инелер немесе құюға арналған сорғылар), ал өніммен тікелей жанаспайтын бөліктер – бұл өніммен тікелей жанаспайтын, бірақ стерильділігі өнімнің жалпы стерильділігі үшін сыни болып табылатын басқа стерильденген беткі қабаттармен жанасуы мүмкін жабдықтардың бөліктері (мысалы, тығындары бар ыдыстар және тығындарды бағыттайтын, сондай-ақ стерильденген компоненттер сияқты стерилденген заттар). 
5.6.  Барлық жабдықтар (мысалы, стерилизаторлар, ауаны дайындау жүйелері (ауаны сүзгіден өткізуді қоса алғанда) және су дайындау жүйелері) саралаудан, мониторингтен және жоспарды техникалық қызмет көрсетуден өтуі тиіс. Техникалық қызмет көрсету аяқталғаннан кейін жабдықты пайдалануды жандандыру өндірістік алаңда белгіленген тәртіппен мақұлдануы тиіс.
5.7.  Егер өнімнің стерильдігі үшін сыни болып табылатын жабдыққа жоспардан тыс техникалық қызмет көрсетуді өткізу талап етілетін болса, осындай жұмыстардың өнімнің стерильдігіне әлеуетті ықпалын бағалауды жүргізу және тіркеу қажет. 
5.8.  Конвейер таспасы, егер тек таспаның өзі үздіксіз стерильдеуге ұшырамайтын болса (мысалы, стерильдеу туннелінде), А немесе В сыныптарының аймақтары мен  ауаның тазалығы бойынша неғұрлым төмен сыныпты өңдеу аймағы арасындағы аралық қалқа (тосқауыл жүйесі) арқылы өтпеуі тиіс. 
5.9.  Сынаманы іріктеуге арналған түтікшелерді қоса алғанда, бөлшектерді есептегіштер саралауға тартылуы тиіс. Түтіктің диаметрі мен иілу радиусын таңдау кезінде олардың өндіруші ұсынған техникалық сипаттамаларын ескеру қажет. Әдетте, түтіктердің ұзындығы 1 метрден аспауы тиіс (егер өзге негіздеме болмаса), ал иілу саны барынша азайтылуы тиіс. Сыныптау мақсаттары үшін сынамаларды іріктеу үшін ұзын емес құбырлары бар бөлшектердің тасымалданатын (мобильді) есептегіштері пайдаланылуы тиіс. Сынамаларды іріктеуге арналған изокинетикалық бастиектер бір бағытты ауа ағыны бар жүйелерде пайдаланылуы тиіс, олардың тиісті бағдары болуы және алынған сынама үлгілерінің репрезентативтілігіне кепілдік беру үшін мүмкіндігінше сыни нүктеге жақын орналасуы тиіс. 
6.  Инженерлік жүйелер
6.1.  Инженерлік жүйелерге қатысты жүзеге асырылатын бақылау іс-шараларының ерекшелігі мен көлемі осындай инженерлік жүйелермен шарттастырылған өнім сапасы үшін тәуекелмен шамалас болуы тиіс. Ықпал ету тәуекелдерге бағалау жүргізу арқылы анықталуы және контаминацияны бақылау стратегиясы шеңберінде құжатпен ресімделуі тиіс. 
6.2.  Әдетте, тәуекел деңгейі жоғары инженерлік жүйелер мынадай инженерлік жүйелер болып табылады: 
i.  өніммен тікелей байланысатындар (мысалы, жууға және шаюға арналған су, стерильдеуге арналған газдар мен бу); 
ii.  ең соңында өнімнің компонентіне айналатын материалдармен байланысатындар; 
iii.  өніммен байланысатын беткі қабаттармен байланысқа түсетіндер; 
iv.  өнімге өзгеше түрде тікелей ықпал ететіндер. 
6.3.  Инженерлік жүйелер оның мақсатына сәйкес инженерлік жүйенің жұмыс істеуін қамтамасыз ететіндей тәсілмен жобалануы, монтаждалнуы, саралануы, пайдаланылуы, қызмет көрсетілуі және мониторингке ұшырауы тиіс.
6.4.  Тәуекел дәрежесі жоғары инженерлік жүйелер үшін сыни параметрлер мәндерінің және сапаның сыни көрсеткіштерінің нәтижелері жүйенің мүмкіндіктері тиісінше қалатынына кепілдік беру үшін трендтерді тұрақты талдауға ұшырауы тиіс.
6.5.  Инженерлік жүйелерге қатысты жазбалар жүйелердiң бүкiл өмiрлiк циклi бойында жүргiзiлуi тиiс және өзектi сызбалар мен жүйелердiң схемаларын, конструкция материалдарының тiзбелерi мен ерекшелiктерiн қамтуы тиiс. Әдетте, маңызды ақпарат мынадай маңызды сипаттамаларды қамтиды: 
i.  құбырлардағы ағындарды бағыттау, құбырлардың еңістері, диаметрі мен ұзындығы;
ii.  резервуарларға және сыйымдылықтарға қатысты бөлшектер;
iii.  клапандар, сүзгілер, дренаждар, сынамаларды іріктеу нүктелері және тұтыну нүктелері. 
6.6.  Құбыржолдар, ауа жолдары және басқа да коммуникациялар таза үй-жайларда орналаспауы тиіс. Егер коммуникациялардың мұндай орналасуын болдырмау мүмкін болмаса, онда олар қиын тазаланатын қуыстар мен беткі қабаттардың, герметикалық емес тесіктердің пайда болуын болдырмайтын тәсілмен орнатылуы тиіс. Монтаждау құбыржолдардың сыртқы беткі қабатын тазарту және дезинфекциялау мүмкіндігін қамтамасыз етуі тиіс. 
Су дайындау жүйелері
6.7.  Су дайындау қондырғылары мен суды бөлу жүйелері жобалануы, құрастырылуы, құрастырылуы, пайдалануға берілуі, саралануы, микроағзалардың контаминациясы тәуекелін барынша азайту мақсатында, сондай-ақ тиісті сападағы сенімді су көзін қамтамасыз ету үшін мониторингіленуі және техникалық қызмет көрсетілуі тиіс. Бөлшектердің, микроағзалардың микробтық контаминациясының (пролиферациясының), сондай-ақ эндотоксиндердің (пирогендердің) болуы тәуекелін барынша азайтуға бағытталған шаралар қабылдануы тиіс (мысалы, толық құрғатуды қамтамасыз ету үшін құбыржолдардың еңісі, өлі аймақтардың пайда болуын болдырмау). Жүйеде сүзгілер болған жағдайда олардың мониторингіне және техникалық қызмет көрсетуге ерекше назар аударылуы тиіс. Өндірілетін су тиісті фармакопеядан алынған қолданыстағы фармакопеялық бапқа сәйкес келуі тиіс. 
6.8.  Су дайындау жүйелері маусымдық өзгерістерді ескере отырып, физикалық, химиялық және микробиологиялық бақылаудың тиісті деңгейлерін ұстап тұру үшін саралауға және валидацияға ұшырауы тиіс. 
6.9.  Су тарату жүйесінің құбыржолардарындағы су ағыны микроағзалардың адгезиясы және кейіннен биопленка пайда болу тәуекелін барынша азайту үшін турбулентті болуы тиіс. Ағынның жылдамдығы саралау процесінде анықталуы және дағдылы мониторингке ұшырауы тиіс.
6.10.  Инъекцияға арналған су саралау кезiнде анықталған ерекшелiктерге сәйкес келетiн судан өндiрiлуi тиiс. Инъекцияға арналған су микробиологиялық өсу тәуекелін барынша азайтатын түрде (мысалы, 70 °С жоғары температурада судың тұрақты циркуляциясы арқылы) сақталуы және таратылуы тиіс. Инъекцияға арналған су дистилляция әдісімен немесе дистилляцияға баламалы тазарту процесі арқылы жүргізілуі тиіс. Тазарту процесіне басқа да тиісті әдістермен жиынтықта кері осмос қосылуы мүмкін, мысалы, электродеионизация (EDI), ультра сүзгілеу немесе нанофильтрация.
6.11.  Егер инъекцияға арналған суды сақтауға арналған резервуарлар бактерияларды ұстап қалатын гидрофобты тыныс алу сүзгілерімен жабдықталған болса, олар контаминация көзі болып табылмауы тиіс, ал олардың тұтастығы орнату алдында және пайдаланудан кейін тексерілуі тиіс. Сүзгіде конденсаттың пайда болуын болдырмайтын бақылау іс-шаралары болуы тиіс (мысалы, қыздыру жолымен).
6.12.  Биопленканың пайда болу тәуекелдерін барныша азайту үшін алдын ала белгіленген кестеге сәйкес, сондай-ақ белгіленген шектерден немесе ерекшеліктің шектерінен тыс нәтижелерді алғаннан кейін түзету іс-шаралары ретінде су дайындау жүйелерін стерильдеу, дезинфекциялау немесе регенерациялау жүргізілуі тиіс. Химиялық реагенттерді пайдалана отырып су дайындау жүйесін дезинфекциялағаннан кейін валидациядан өткен жүйені шаю (жуу) рәсімі жүзеге асырылуы тиіс. Су дезинфекциядан (регенерациядан) кейін тексерілуі тиіс. Химиялық сынақтардың нәтижелері жүйе пайдалану процесіне қайтып оралғанға дейін мақұлдануы тиіс. Микроағзалар мен эндотоксиндердің құрамын бақылау нәтижелері ерекшелікке сәйкестігіне тексерілуі және сертификаттау және жүйеден алынған суды пайдалана отырып өндірілген өнімдер сериясын шығару туралы мәселені қарастыру сәтіне дейін мақұлдануы тиіс.
6.13.  Су сапасының фармакопеялық талаптарға сәйкестігін растау үшін химиялық және микробиологиялық параметрлер бойынша су дайындау жүйелеріне тұрақты жалғасатын мониторинг жүргізілуі тиіс. Дабыл деңгейлері бастапқы саралау деректеріне негізделуі, содан кейін кейінгі саралау кезінде, сондай-ақ дағдылы мониторинг және жүргізілетін тергеп-тексерулер процесінде алынған деректердің негізінде мерзімді қайта бағалануы тиіс. Жалғасатын мониторинг деректерін талдау жүйенің жұмысқа қабілеттілігіне қатысты қандайда бір жағымсыз трендтерді анықтау үшін жүргізілуі тиіс. Сынамаларды іріктеу бағдарламалары контаминацияны бақылау стратегиясының талаптарын көрсетуі және тұрақты негізде талдау жүргізу мақсатында судың репрезентативті сынамаларын алуға кепілдік беру үшін барлық шығу және тұтыну нүктелерін (белгіленген уақыт аралықтарында) қамтуы тиіс. Сынамаларды іріктеу жоспарлары саралау деректеріне негізделуі, ең нашар жағдай қағидаты бойынша сынамаларды іріктеу нүктелерін ескеруі тиіс, бұл ретте кемінде бір репрезентативтік сынама өндіріс процестері үшін пайдаланылатын су үшін күн сайын алынуы тиіс. 
6.14.  Дабыл деңгейлерінің артуы құжатпен ресімделуі мен талдануы және артуы жеке (оқшауланған) эпизод болып табылатындығын анықтау үшін тексеру жүргізуді қамтуы тиіс немесе нәтижелері жүйе жұмысында теріс трендтің немесе нашарлаудың болуын көрсетеді. Іс-қимыл деңгейлерінің әрбір артуы ықтимал проблемаларды айқындау және осындай суды пайдалану нәтижесінде өнімдер мен өндіріс процестерінің сапасына қандайда бір әлеуетті ықпал етуін айқындау үшін тергеп-тексерілуі тиіс. 
6.15.  Инъекцияға арналған су жүйелерінде үздіксіз мониторинг жүйелері, оның ішінде жалпы органикалық көміртегі (ТҚҚ) және электр өткізгіштігі мониторингі болуы тиіс, себебі бұл параметрлер дискретті сынамаларды іріктеуге қарағанда жүйенің жалпы жұмысқа қабілеттілігі туралы жақсы түсінік береді. Датчиктердің орналасуы тәуекелдерді талдауға негізделуі тиіс. 
Тікелей стерильдеу агенті ретінде пайдаланылатын бу
6.16.  Таза бу генераторына берілетін бастапқы су тиісті түрде тазартылуы тиіс. Таза бу генераторлары өндірілетін бу сапасының химиялық заттар мен эндотоксиндердің белгілі бір деңгейлеріне сәйкестігін қамтамасыз ететін тәсілмен жобалануы, саралануы және пайдаланылуы тиіс. 
6.17.  Тікелей стерильдеу құралы ретінде пайдаланылатын бу тиісті сапада болуы тиіс, құрамында өнімнің немесе жабдықтың контаминациясына себеп болуға қабілетті концентрациялардағы қоспалар болмауы тиіс. Өніммен жанасатын материалдар мен беткі қабаттарды тікелей стерильдеу үшін таза бу беретін генератор үшін (мысалы, автоклавты кеуекті заттар мен материалдармен және қатты заттар мен материалдармен толтыру) бу конденсаты тиісті фармакопеяны инъекциялауға арналған суға қолданыстағы фармакопеялық бапқа сәйкес келуі тиіс (микробиологиялық бақылау бу конденсаты үшін міндетті болып табылмайды). Тұрақты негізде талдау үшін таза будың репрезентативті сынамаларын алуды қамтамасыз ету үшін сынамаларды іріктеудің тиісті кестесі болуы тиіс. Стерильдеу үшін пайдаланылатын таза бу сапасының басқа аспектілері валидациядан өткен параметрлермен салыстырғанда мерзімді бағалануы тиіс. Бұл параметрлер мыналарды қамтуы тиіс (егер өзгеше негізделмесе): конденсацияланбайтын газдар, бу құрғақтығы (құрғақтылық фракциясы) және қызу.
Газ жүйелері және вакуумдеу
6.18.  Өніммен (бастапқы қаптама материалдарының беткі қабаттарымен) тікелей жанасатын газдардың химиялық сипаттамалары, бөлшектері және микробиологиясы бойынша тиісті сапасы болуы тиіс. Барлық тиісті параметрлер (май мен судың құрамын қоса алғанда) газды пайдалану сипаты мен типін, газды генерациялау жүйесінің дизайнын ескере отырып айқындалуы және (егер қолданылса) тиісті фармакопеяның қолданыстағы фармакопеялық бабына немесе өнім сапасына қойылатын талаптарға сәйкес келуі тиіс.
6.19.  Асептикалық процестерде пайдаланылатын газдар тұтыну нүктелерінде стерильдеу сүзгісі арқылы сүзілуі тиіс (0,22 мкм аспайтын кеуектердің номиналды мөлшерімен). Егер сүзгі серияны өндіру үшін (мысалы, асептикалық жолмен толтырылатын өнімдердің үстінен атмосфера құру үшін пайдаланылатын газды сүзу үшін) немесе өніммен сыйымдылыққа арналған ауа сүзгісі ретінде пайдаланылса, мұндай сүзгінің тұтастығы тексерілуі тиіс, ал тексеру нәтижелері шығаруды бақылау (серияны сертификаттау) процесінің бөлігі ретінде талдануы тиіс. Стерильдеу сыныбының соңғы сүзгісінен кейін орналасқан беру үшін пайдаланылатын кез келген құбыржолдар немесе шлангілер стерильденуі тиіс. Егер газдар процесте пайдаланылатын болса, тұтыну нүктелерінде олардың мерзімдік микробиологиялық мониторингі жүзеге асырылуы тиіс. 
6.20.  Егер вакуумдау немесе қысым жүйелерінен кері ағын өнім үшін әлеуетті тәуекелді білдірсе, онда вакуумдау немесе қысым жүйесін ажырату кезінде кері ағын мүмкіндігін болдырмайтын тетіктер болуы тиіс.
Қыздыру жне салқындату жүйелері және гидравликалық жүйелер
6.21.  Гидравликалық жүйелермен, қыздыру және салқындату жүйелерімен байланысты жабдықтардың негізгі элементтері (мүмкіндігінше) толтыру үй-жайынан тыс орналасуы тиіс. Жүйелердің шарттастырылған сұйықтықтармен ағып кетулермен және (немесе) тоғыспалы контаминациямен жұмыс бойынша тиісті бақылау іс-шаралары жүргізілуі тиіс.
6.22.  Өнім үшін қауіп төндіретін осындай жүйелерден кез келген жылыстау анықталуы тиіс (мысалы, жылыстауды анықтау жүйесі болуы тиіс). 
7.  Персонал
7.1.  Өндіруші тиісті біліктілігі бар, қажетті оқытудан өткен және стерильді өнімдерді өндіру мен сапасын бақылауда тәжірибесі бар, сондай-ақ өндірістік алаңның қызметінде пайдаланылатын өндірістің кез келген арнайы технологияларына қатысты стерильді өнімдерді өндіруге және олармен жұмыс істеуге қолданылатын тиісті өндірістік практика талаптарына сәйкестікті қамтамасыз ету үшін тиісті персоналдың жеткілікті санының болуын қамтамасыз етуі тиіс. 
7.2.  Таза үй-жайларда персоналдың ең аз қажетті саны болуы тиіс. Таза үй-жайлардағы персоналдың ең көп саны анықталуы, құжатпен тіркелуі және операцияларды орындау кезінде, мысалы, стерильдікті қамтамасыз етуге қатер төндірмей, асептикалық процесті бастапқы саралау және модельдеу кезінде қарастырылуы тиіс. 
7.3.  Барлық персонал (тазалауды, техникалық қызмет көрсетуді, мониторингті жүзеге асыратын және таза үй-жайларға қолжетімділігі бар қызметкерлерді қоса алғанда) қорғаныш киімімен дұрыс жұмыс істеу бойынша тұрақты оқытудан, аттестаттаудан өтуі және стерильді өнімдердің тиісті өндірісіне жататын пәндер бойынша бағалануы тиіс. Мұндай оқыту микробиология және гигиена бойынша таза үй-жайлардағы іс-қимыл практикасына, контаминацияны бақылауға, асептикалық техникаға және стерильді өнімдерді қорғауға, сондай-ақ стерильді емес өнім алынған жағдайда пациенттің қауіпсіздігі үшін әлеуетті салдарларға ерекше назар аудара отырып, базалық элементтерді қамтуы тиіс (В сыныбының таза үй-жайларына кiретiн және (немесе) А сыныбы аймағына араласуды жүзеге асыратын операторлар үшін). Оқыту деңгейі операцияның сыни дәрежесіне және персонал жұмыс істейтін аймаққа негізделуі тиіс.
7.4.  А және В сыныбы аймақтарына қолжетімділігі бар персонал асептикалық аймақтарда киім ауыстыруды және мінез-құлық қағидаларын оқып үйренуі тиіс. Асептикалық аймақтар үшін киім ауыстыру рәсімдеріне сәйкестігі бағалануы және расталуы, мерзімді қайта бағалануы (кем дегенде жыл сайын) және көзбен шолып және микробиологиялық бағалауды (мониторинг үшін қолғаптағы саусақтар, білек, кеуде және комбинезонның жоғарғы бөлігі (қорғаныш бетперде (маңдай)) сияқты нүктелерді пайдалана отырып) қамтуы тиіс. Осы қосымшаның 9.30-тармағында іс-қимылдар шектері көрсетілген. Асептикалық операциялар жүргізіліп жатқан немесе енді жүргізілетін А және В сыныбы аймақтарына қадағалаусыз қолжетімділік тек тиісті түрде киім ауыстыру рәсімі бойынша бағалаудан сәтті өткен және асептикалық процесті (APS) табысты модельдеуге қатысқан білікті персоналға ғана берілуі тиіс. 
7.5.  Біліктілігі жоқ персонал пайдаланылатын жай-күйде В сыныбының таза үй-жайларына немесе А сыныбы аймағына кірмеуі тиіс. Қажет болған жағдайда ерекше жағдайларда өндірушілер біліктілігі жоқ персоналдың А және В сыныбы аймақтарына қолжетімділігі тәртібін айқындайтын жазбаша рәсімдерді әзірлеуі керек. Өндірушінің авторландырылған өкілі қандайда бір әрекеттер жүргізу процесінде біліктілігі жоқ персоналды қадағалауды жүзеге асыруы, сондай-ақ мұндай әрекеттердің тиісті аймақтың тазалығына ықпал етуін бағалауы тиіс. Мұндай тұлғалардың қолжетімділігі фармацевтикалық сапа жүйесінің талаптарына сәйкес бағалаудан және тіркеуден өтуі тиіс.
7.6.  Мониторинг бағдарламасын талдау нәтижелері бойынша және (немесе) асептикалық процесті сәтсіз модельдеуге қатысудан кейін анықталған жағымсыз трендтерді жалғасатын бағалауды және (немесе) сәйкестендіруді қамтитын аспектілер негізінде таза үй-жайлардағы жұмыстан персоналды (немесе таза үй-жайларға қадағалаусыз кіруге рұқсат берілген персоналды) дисквалификациялайтын жүйелер болуы тиіс. Дисквалификациялаудан кейін оператор асептикалық операцияларға одан әрі қатысуға қайтадан рұқсат алар алдында қайта оқыту және қайта біліктілік рәсімінен толық көлемде өту қажет. В сыныбының таза үй-жайларына қолжетімділігі бар немесе А сыныбы аймағына араласуды жүзеге асыратын операторлар үшін мұндай реквалификация асептикалық процесті сәтті модельдеуге қатысу мәселесін қарауды қамтуы тиіс.
7.7.  Персонал арасындағы жеке гигиена мен тазалықтың жоғары деңгейі персоналдың бөлшектерді артығымен бөлуін немесе микробтық контаминацияның жоғары қаупін болдырмау үшін маңызды шарт болып табылады. Стерильді өнімдерді өндіруге қатысатын персоналға өз денсаулығының қандайда бір ерекше жай-күйі немесе контаминанттардың атипиялық мөлшерін немесе типтерін бөліп шығаруға себеп болуы мүмкін аурулар туралы ақпаратты хабарлау қажеттілігі және, демек, таза үй-жайларға қолжетімділікке кедергі келтіру туралы нұсқау берілуі тиіс. Шамадан тыс микробиологиялық қауіп төндіретін персоналдың денсаулық жағдайын және оған қатысты қолданылатын іс-қимылдарды тағайындалған құзыретті тұлға айқындауы және рәсімдерде сипатталуы тиіс. 
7.8.  Адамның, жануарлардың тіндерінен алынған материалдармен немесе өндірістің қолда барынан өзгеше микроағзалар өсірінділерімен жұмыс істеу процесіне қатысқан немесе өнім сапасына жағымсыз ықпал етуге қабілетті қандайда бір іс-әрекеттерді жүзеге асырған персонал (мысалы, микробтық контаминация), ол деконтаминация және таза үй-жайларға кіру бойынша нақты айқындалған және тиімді рәсімдерді сақтамайынша және құжаттағанша таза үй-жайларға кірмеуі тиіс. 
7.9.  Қол сағаттары, макияж, зергерлік әшекейлер және ұялы телефондар сияқты басқа да жеке заттар және қажетті болып табылмайтын кез келген басқа да заттар таза үй-жайларға жіберілмейді. Электрондық құрылғыларды таза үй-жайларда (мысалы, өндіруші тек қана таза үй-жайларда пайдалануға арналған ұялы телефондар мен планшеттерді) пайдалануға, егер олардың ішінде олар пайдаланылатын үй-жайдың тазалық сыныбына сәйкес келетін тазарту және дезинфекциялау нәтижелерін алуға мүмкіндік беретін тиісті дизайны болған жағдайда жол беріледі. Көрсетілген құрылғыларды пайдалану және дезинфекциялау контаминацияны бақылау стратегиясына енгізілуі тиіс. 
7.10.  Таза үй-жайларға арналған киімдерді ауыстыру және қолды жуу таза үй-жайларға арналған киімдердің контаминациясын азайту және (немесе) контаминанттарды таза аймаққа көшіру үшін әзірленген жазбаша рәсімді сақтай отырып жүзеге асырылуы тиіс. 
7.11.  Киім және оның сапасы жұмыс аймағының процесі мен сыныбына сәйкес болуы тиіс. Киімді өнімді контаминациядан қорғайтын түрде киіп жүру қажет. Егер таңдап алынатын киімнің типі операторды өнімнен қорғауды қамтамасыз етуі тиіс болса, ол өнімді контаминациядан қорғауға қатер төндірмеуі тиіс. Киімді кию алдында және одан кейін оның тазалығы мен бүтіндігін көзбен шолып тексеру керек. Киімнің бүтіндігі шығу кезінде де тексерілуі тиіс. Стерильденген киімге және көзді қорғау құралдарына қатысты олардың тиісті стерильдеуге ұшырағанына, олар үшін белгіленген сақтау мерзімі аспағанына және олардың қаптамасы пайдалану алдында тұтастығының көзбен шолып тексерілуіне ерекше назар аударылуы тиіс. Көп рет қолданылатын киім (көзді қорғау құралдарын қоса алғанда) зақымданғаны анықталған жағдайда немесе біліктілік зерттеулері барысында айқындалған мерзімділікпен ауыстырылуы тиіс. Киімнің біліктілігі оны тестілеу бойынша кез келген қажетті талаптарды (тек қана көзбен шолып тексеру жүргізу кезінде анықталмайтын киімнің зақымдануын қоса алғанда) көздеуі тиіс.
7.12.  Киім операторлардың қозғалысы кезінде бөлшектердің бөлінуін шектейтіндей етіп таңдалуы тиіс.
7.13.  Әрбір тазалық сыныбы үшін қажетті киімнің сипаттамасы төменде берілген: 
i.  В сыныбы (А сыныбы аймағына қолжетімділікті (араласуды) қоса алғанда: стерильденген костюмнің ішінен арнайы киюге арналған, киім ауыстыруға дейін киілетін тиісті киім (осы қосымшаның 7.14-тармағына сәйкес). Тиісінше стерильденген, опаланбаған, каучуктік (латексті) немесе полимерлік қолғаптар стерильденген киімді ауыстыру үшін киілуі тиіс. Стерильденген бас киім барлық шашты (беттегі шашты жабындыны қоса алғанда) жауып тұруы тиіс және, егер ол костюмнің бөлігі емес, киімнің жеке заты болып табылса, ол стерильденген костюмнің жағасына салынуы тиіс. Стерильді бет маскасы және көзді қорғаудың стерильді құралдары (мысалы, қорғаныш көзілдірігі) беттің бүкіл терісін жабу және тамшылар мен бөлшектердің бөлінуін болдырмау мақсатында киілуі тиіс. Тиісті стерильденген аяқ киім (мысалы, бахила) киіп жүру қажет. Шалбардың балақтары аяқ киімге, ал киімнің жеңдері – киім ауыстырар алдында киген жұптың үстінен киілетін стерильді қолғаптың екінші жұбына салынуы тиіс. Қорғаныш киімі талшықтардың немесе механикалық бөлшектердің бөлінуін барынша азайтуға, сондай-ақ денеден бөлінетін бөлшектерді ұстап қалуы тиіс. Киімнің бөлшектерінің бөлінуін және киімнің бөлшектерді ұстау тиімділігін киімді саралау кезінде бағалау керек. Киімдер операторлардың киімнің сыртқы беткі қабатына жанаспай ауыстыратындай, сондай-ақ киім ауыстыру кезінде еденге киімнің тиіп кетуін болдырмайтындай етіп буып-түйілуі және жиналуы тиіс; 
ii.  С сыныбы: шаш, сақал және мұрт жабық болуы тиіс. Тұтас немесе екі бөліктен тұратын, қонымды манжеттері бар, биік жағалы шалбарлы костюмді, сондай-ақ тиісінше дезинфекцияланған аяқ киімді немесе бахиланы кию керек. Олар талшықтар мен бөлшектердің бөлінуін барынша азайтуы тиіс.
iii.  D сыныбы: шаш, сақал және мұрт жабық болуы тиіс. Жалпы мақсаттағы қорғаныш костюмін және тиісінше дезинфекцияланған аяқ киімді немесе бахиланы киіп жүру қажет. Таза аймақ шегінен контаминанттардың түсуін болдырмау үшін тиісті шаралар қабылдануы тиіс; 
iv.  контаминацияны бақылау стратегиясына сәйкес контаминация қаупі бар операцияларды жүзеге асыру кезінде С және D сыныбы аймақтарында қосымша құралдарды (қолғаптар мен бетке арналған маскаларды қоса алғанда) пайдалану қажет болуы мүмкін. 
7.14.  Таза үй-жайларға арналған киімді ауыстыру рәсімі киімнің тазалығын сақтауды қамтамасыз ету үшін тазалықтың тиісті сыныбын ауыстыруға арналған үй-жайларда жүзеге асырылуы тиіс. Шұлықтарды қоса алғанда, көше киімі (жеке іш киімді қоспағанда) тікелей В және С сыныптары аймағына апаратын киім ауыстыруға арналған үй-жайларға енгізілмеуі тиіс. Тұтас немесе екі бөліктен тұратын, қол мен аяқты ұзына бойы жауып тұратын технологиялық шалбарлы костюмдерді және технологиялық шұлықтарды В және С сыныптары аймақтары үшін киім ауыстыруға арналған үй-жайға кірер алдында киюі қажет. Технологиялық костюмдер мен шұлықтар киім ауыстыратын аймақ немесе процестер үшін контаминация қаупін тудырмауы тиіс.
7.15.  Әрбір кіру кезінде А және В сыныптары аймағына кіретін әрбір оператор тиісті мөлшердегі таза, стерильденген қорғаныш киімін (көзді қорғау құралдары мен маскаларды қоса алғанда) киюі тиіс. Стерильденген киімді жұмыс ауысымы ішінде ауыстыру сәтіне дейін киюге болатын ең ұзақ уақыт кезеңі киімнің біліктілігі шеңберінде айқындалуы тиіс. 
7.16.  Жұмыстарды орындау барысында қолғаптар үнемі дезинфекциялануы тиіс. Киімдер мен қолғаптар, егер олар зақымданған немесе өнімнің кез келген контаминация қаупін білдірген жағдайда дереу ауыстырылуы тиіс. 
7.17.  Таза үй-жайларға арналған көп рет пайдаланылатын киімді өндіріс операцияларынан тиісінше бөлінген кір жуатын орындарда көп рет жуу процесінде киімнің талшықтармен немесе бөлшектермен зақымдануын және (немесе) контаминацияның болмауын қамтамасыз ететін біліктіліктен өткен процесті пайдалана отырып жуу қажет. Пайдаланылатын кір жуу орындары контаминация немесе тоғыспалы контаминация қаупін тудырмауы тиіс. Киімге сәйкессіз қарау және оны сәйкессіз пайдалану талшықтардың зақымдануына әкелуі және бөлшектердің бөліну қаупін арттыруы мүмкін. Жуылғаннан кейін және буып-түю алдында киім зақымданудың болуын және визуалды тазалығын көзбен шолып тексерілуі тиіс. Киімді басқару процестері киім біліктілігі жөніндегі бағдарлама шеңберінде бағалануы және айқындалуы тиіс және оған жуу мен стерильдеу циклдерінің ең көп саны кіруі тиіс. 
7.18.  Өндіріс процестері үшін қауіпті болып табылмайтын таза аймақтардағы қызмет, әсіресе, асептикалық операцияларды орындау кезінде ең төмен деңгейде ұсталуы тиіс. Аса батыл әрекеттердің нәтижесінде бөлшектер мен микроағзалардың артығымен бөлінуін болдырмау үшін персоналдың қозғалысы баяу, бақыланатын және әдістемелік болуы тиіс. Асептикалық операцияларды жүзеге асыратын операторлар сыни аймаққа сапасы неғұрлым төмен ауаның түсуіне ықпал ететін ауа ағындарындағы өзгерістерді болдырмау үшін асептикалық техниканы үнемі сақтауы тиіс. Қауіпті аймаққа тікелей жақын қозғалыстар шектелуі тиіс, ауаның (бастапқы ауаның) бір бағыттағы ағыны жолында кедергілердің қалыптасуын болдырмау керек. Ауа ағынын визуализациялайтын зерттеулерге шолу персоналды оқыту бағдарламасының компоненті ретінде қарастырылуы тиіс. 
8.  Өндіріс және арнайы технологиялар
Соңғы стерильдеуге ұшырайтын өнімдер
8.1.  Компоненттер мен материалдарды дайындау өнімнің стерильдеуге жарамды болуы үшін микробтық контаминация, эндотоксиндердің (пирогендердің) және бөлшектердің контаминациясы қаупін шектеу үшін кем дегенде D сыныбының таза үй-жайында жүзеге асырылуы тиіс. Егер өнім микробтық контаминацияның жоғары немесе ерекше тәуекелінде болса (мысалы, өнім микроағзалардың өсуін белсенді түрде қолдайтын болса, өнім толтырылғанға дейін ұзақ уақыт бойы сақталуы тиіс немесе өнім негізінен жабылмаған сыйымдылықтарда өңделуі тиіс), онда дайындау процесі кем дегенде С сыныбында жүзеге асырылуы тиіс. Жақпа майларды, кремдерді, суспензиялар мен эмульсияларды дайындау соңғы стерильдеу алдында кем дегенде С сыныбында жүзеге асырылуы тиіс. Соңғы стерильдеуге ұшырайтын ветеринариялық дәрілік заттарға қатысты ерекше нұсқаулар Қағидаларға № 4 қосымшада берілген. 
8.2.  Бастапқы қаптама және оның компоненттері бөлшектердің, эндотоксиндердің (пирогендердің) контаминациясын тиісінше бақылауды және биожүктеуді бақылауды қамтамасыз ету үшін валидациядан өткен процестерді пайдалана отырып тазартылуы тиіс. 
8.3.  Соңғы стерильдеуге жататын өнімдерді толтыруды кем дегенде С сыныбында жүзеге асыру қажет. 
8.4.  Егер контаминацияны бақылау стратегиясы өнімді өндірістік орта тарапынан контаминация қаупіне ұшыратуға болмайтынын анықтаса, мысалы толтыру операциясы ұзақ болғандықтан, контейнерлердің мойыны кең болса немесе олар жабылғанға дейін бірнеше секунд бойы ортаның ықпалына ұшыраса, онда өнім кемінде С сыныбының өндірістік ортасы бар А сыныбы аймағында толтырылуға жатады. 
8.5.  Буып-түйілмеген ерітіндіні өңдеу (мүмкіндігінше) микроағзаларды ұстап қалатын сүзгіні пайдалана отырып, биожүктеу деңгейін және өнімді бастапқы қаптамаға толтырар алдында бөлшектердің шоғырлануын төмендету үшін сүзгілеу кезеңін қамтуы тиіс, сонымен қатар өнімді дайындау және толтыру сатылары арасындағы ең жоғары рұқсат етілген уақыт анықталуы тиіс. 
8.6.  Әртүрлі сыныптарда жүзеге асырылатын операциялардың үлгілері 3-кестеде берілген. 
3-кесте
Соңғы стерильдеуге ұшырайтын өнімді дайындау және өңдеу операцияларының үлгілері және операцияларға арналған сыныптар

	А сыныбы
	контаминация тәуекеліне ұшыратуға болмайтын өнімді толтыру

	С сыныбы
	контаминация тәуекеліне ұшыратуға болмайтын ерітінділерді дайындау. Өнімді толтыру

	D сыныбы
	кейіннен толтыру үшін ерітінділерді және компоненттерді дайындау


Асептикалық дайындау және өңдеу
8.7.  Асептикалық процесс нақты айқындалуы тиіс. Асептикалық процестермен байланысты тәуекелдер және оларға байланысты талаптар тиісті түрде айқындалуы, бағалануы және бақылануы тиіс. Контаминацияны бақылау жөніндегі алаңның стратегиясы бақылау іс-шаралары үшін қолайлылық критерийлерін, сондай-ақ олардың тиімділігін мониторингілеу және талдау үшін талаптарды нақты айқындауы тиіс. Мұндай тәуекелдерді бақылау жөніндегі әдістер мен рәсімдер сипатталуы және енгізілуі тиіс. Қабылданған қалдық тәуекелдер құжатпен ресімделуі тиіс. 
8.8.  Алаңның контаминациясын бақылау стратегиясына сәйкес өңдеудің барлық сатылары барысында (буып-түйілмеген өнімді стерильдеуге дейінгі және одан кейінгі сатыларды қоса алғанда) және өнім өзінің контейнерінде (бастапқы қаптамада) тығындалуға (дәнекерлеуге) жататын сәтке дейін асептикалық ортаны дайындау процесінде микробтық контаминацияны, эндотоксиндердің (пирогендердің) және бөлшектердің контаминациясын барынша азайтуға бағытталған тиісті сақтық шаралары жүзеге асырылуы тиіс. Бөлшектер мен талшықтарды бөлуге бейім материалдардың таза үй-жайларда болуы барынша азайтылуы тиіс. 
8.9.  Мүмкіндігінше А сыныбының аймағында сыни араласу қажеттілігін төмендету үшін және контаминация қаупін барынша азайту үшін қолжетімділігі шектеулі тосқауыл жүйесі, оқшаулағыштар немесе басқа жүйелер секілді жабдықтарды пайдалануды қарастыру қажет. Сондай-ақ, адам тарапынан тікелей сыни араласуларды болдырмау үшін процестерді роботтандыру және автоматтандыру құралдарын пайдалануды қарастыруға болады (мысалы, құрғақ ыстық туннель, лиофилизатордың автоматтандырылған жүктемесі, орнында стерильдеу). 
8.10.  Әртүрлі сыныптарда жүзеге асырылатын операциялардың үлгілері 4-кестеде берілген. 
4-кесте
Асептикалық жағдайларда дайындау операцияларының үлгілері және операцияларға арналған сыныптар

	А сыныбы
	толтыру жабдығын асептикалық құрастыру

стерильдеу сыныбының соңғы сүзгісінде болатын асептикалық жағдайларда жүзеге асырылатын қосылыстар (стерильденген, өніммен жанасатын беткі қабаттар ортаның ықпалына ұшыраған кезде). Мүмкіндігінше мұндай қосылыстар орнында стерильдеу арқылы стерильденуі тиіс (SIP)
асептикалық дайындау және араластыру
стерильді буып-түйілмеген өнімдермен, контейнерлермен және тығындау материалдарымен толтыру (беру)
стерилизатордан қорғалмаған (мысалы, оралмаған) бұйымдарды алу және салқындату
асептикалық құю желісінде бастапқы қаптаманың стерильді компоненттерін орналастыру және беру (олар әлі оралмаған кезде)
асептикалық толтыру, контейнерлерді (мысалы, ампулаларды) дәнекерлеу, сауыттарды жабу, ашық немесе жартылай жабық тығындармен сауыттарды беру
лиофилизаторды жүктеу

	В сыныбы
	асептикалық дайындауға және толтыруға арналған А сыныбы аймағын тікелей қоршаған өндірістік орта (егер оқшаулағыш пайдаланылмаса)
жабдықты, компоненттерді және қосалқы заттарды (бұйымдарды) кейіннен А сыныбы аймағына беру үшін беру немесе орналастыру (фондық ортаның ықпалынан қорғауды қамтамасыз ету кезінде)

	С сыныбы
	сынамаларды іріктеуді және өлшеуді қоса алғанда, сүзгіден өткізуге жататын ерітінділерді дайындау

	D сыныбы
	жабдықты тазалау
компоненттерді, жабдықтарды және жуудан (тазартудан) кейін жинақтаушыларды пайдалану 
стерильдеу алдында тазартылған компоненттерді, жабдықтар мен жинақтауыштарды НЕРА сүзгіден өткен ауа ағынымен құрастыру
орнатылған стерильді қосылыстарға арналған құрылғыны пайдалана отырып, жабық және стерильденген бір реттік жүйелерді құрастыру


8.11.  Соңғы құрамы сүзгіден өткізу мүмкін болмайтын стерильді өнімдер үшін мыналарды ескеру керек: 
i.  өніммен және компоненттермен жанасатын барлық жабдық пайдалану алдында стерильденуі тиіс; 
ii.  барлық бастапқы материалдар немесе аралық өнім стерильденуі және асептикалық жолмен қосылуы тиіс;
iii.  буып-түйілмеген ерітінділер немесе аралық өнім стерильденуі тиіс.
8.12.  Өніммен тікелей немесе жанама байланысы бар стерильденген жабдықты, компоненттерді және қосалқы материалдарды қаптамадан шығару, жинау және дайындау асептикалық процестер ретінде жүзеге асырылуы және В сыныбының өндірістік ортасы бар А сыныбының аймағында жүргізілуі тиіс. Толтыру желісін баптау және стерильді өнімді толтыру асептикалық процесс ретінде жүзеге асырылуы және В сыныбының өндірістік ортасы бар А сыныбы аймағында жүргізілуі тиіс. Егер оқшаулағыш пайдаланылса, өндірістік орта осы қосымшаның     4.20-тармағының ережелеріне сәйкес келуі тиіс. 
8.13.  Егер өнім мен компоненттер өндірістік орта тарапынан ықпалға ұшырайтын болса және өнім кейіннен сүзгіден өткізілмесе (стерильдеу сыныбының сүзгісі арқылы) немесе соңғы стерильдеуге ұшырамаса, стерильді өнімдерді, мысалы, жақпамайды, кремдерді, суспензиялар мен эмульсияларды дайындау және толтыру В сыныбының өндірістік ортасы бар А сыныбы аймағында жүзеге асырылуы тиіс. Егер оқшаулағыш немесе қолжетімділігі шектеулі тосқауыл жүйесі (RABS) пайдаланылатын болса, өндірістік орта осы қосымшаның                           4.20-тармағында белгіленген талаптарға сәйкес келуі тиіс. 
8.14.  Асептикалық қосылыстар, егер олар кейіннен сол жерде стерильденбесе немесе қоршаған өндірістік орта тарапынан кез келген әлеуетті контаминацияны азайтатын қондырылған стерильді қосылыстарға арналған құрылғылардың көмегімен жүзеге асырылмаса, В сыныбының өндірістік ортасы бар А сыныбы аймағында жүзеге асырылуы тиіс. Стерильді біріктіруші құрылғылар контаминация қаупін барынша азайтатындай етіп жобалануы тиіс. 
Егер оқшаулағыш пайдаланылған болса, өндірістік орта осы қосымшаның 4.20-тармағына сәйкес келуі тиіс. Асептикалық қосылыстар тиісті түрде бағалануы, ал олардың тиімділігі тексерілуі тиіс. Орнатылған стерильді қосылыстарға арналған құрылғыларға қойылатын талаптар осы қосымшаның 8.129 және 8.130-тармақтарында көрсетілген. 
8.15.  Асептикалық манипуляциялар (орнатылмаған стерильді қосылыстарды қоса алғанда) тиісті жобалық шешімдерді пайдалану арқылы, мысалы, алдын ала жиналған және стерильденген жабдықты пайдалану арқылы барынша азайтылуы тиіс. Техникалық мүмкіндік болған жағдайда өніммен жанасатын құбыржолдар мен жабдықтар алдын ала жиналуы және сол жерде стерильденуі тиіс. 
8.16.  Осы қосымшаның 9.34-тармағына сәйкес өндіріс процесінде туындауы мүмкін рұқсат етілген және білікті араласулардың (ажырамайтын да, түзетуші де) бекітілген тізбесі болуы тиіс. Араласулар өндірістік ортаның, процестің және өнімнің контаминациясы қаупін барынша азайтудың тиімді мәліметін қамтамасыз ету үшін мұқият жоспарлануы тиіс. Араласуларды жоспарлау процесі ауа ағындарына, сыни беткі қабаттар мен өнімдерге кез келген ықпал етуді ескеруі тиіс. Мүмкіндігінше, араласуды жүзеге асыру процесінде операторлардың ықпалын барынша азайтуға бағытталған жобалық шешімдерді пайдалану керек. Асептикалық техникалар үнемі сақталуы тиіс (манипуляцияларды жүзеге асыру үшін стерильді аспаптарды тиісінше пайдалануды қоса алғанда). Ажырамас және түзетуші араласулардың типтерін санамалайтын, сондай-ақ оларды жүзеге асыру тәсілдерін сипаттайтын рәсімдер бірінші кезекте тәуекелдерді басқару процесі және асептикалық процесті модельдеу арқылы бағалануға және өзекті жағдайда ұсталуы тиіс. Біліктілігі жоқ араласуларды осындай араласуларға байланысты тәуекелдер тиісінше қаралатын ерекше жағдайларда, сондай-ақ сапа қызметі тарапынан мақұлдау (рұқсат беру) кезінде қолдану керек. Жүргізілген араласудың бөлшектері тәуекелдерді бағалауға, тіркелуге және өндірушінің фармацевтикалық сапа жүйесі шеңберінде толық көлемде тергеп-тексерілуі тиіс. Кез келген біліктілігі жоқ араласулар сапа бөлімі тарапынан мұқият бағалануы және серияларды шығару туралы шешім қабылдау процесінде қаралуы тиіс.
8.17.  Араласу және тоқтау фактілері сериялардағы дерекнамада тіркелуі тиіс. Желінің әрбір тоқтауы немесе араласу фактісі осы қосымшаның 9.34-тармағына сәйкес оқиғаның ұзақтығының тиісті уақыты және осындай оқиғаларға қатысқан операторлар көрсетіле отырып, дерекнамада жеткілікті көлемде құжатпен ресімделуі тиіс.
8.18.  Асептикалық дайындау мен өңдеудің әрбір кезеңінің ұзақтығы барынша азайтылуы және мыналарды қоса алғанда, белгіленген және валидацияланған ең жоғары уақытпен шектелуі тиіс: 
i.  жабдықтарды, компоненттер мен контейнерлерді тазалау, кептіру және стерильдеу арасындағы сақтау уақыты;
ii.  пайдалану алдында және толтыру (жинау) процесінде стерильденген жабдықты, стерильденген компоненттер мен контейнерлерді сақтау уақыты;
iii.  пайдалану алдында тосқауыл жүйесіндегі немесе оқшаулағыштағы орта деконтаминацияланған жай-күйін сақтайтын уақыт;
iv.  асептикалық толтыру процесі аяқталғанға дейін өнімді дайындаудың басталуы мен оны стерильдеу немесе ұстап тұратын микроағзалар арқылы сүзгіден өткізу (егер қолданылса) арасындағы уақыт. Әрбір өнім үшін оның құрамы мен белгіленген сақтау тәсілін ескере отырып, ең жоғары рұқсат етілген сақтау уақыты белгіленуге тиіс;
v.  стерильденген өнімді толтырғанға дейін сақтау уақыты;
vi.  асептикалық процесс уақыты;
vii.  толтыру уақыты.
8.19.  Әрбір оператордың таза үй-жайдағы мінез-құлқын қоса алғанда, операциялардың орындалу дұрыстығын тексеру және тиісті емес іс-әрекеттерді (олар анықталған жағдайда) жою мақсатында асептикалық өңдеу саласында арнайы білімі бар персонал асептикалық операцияларды (асептикалық процесті модельдеуді (APS) қоса алғанда) бақылауды тұрақты жүзеге асыруы қажет. 
Стерильді өнімдерді соңғы өңдеу
8.20.  Ашық контейнерлер (бастапқы қаптамалар) осы қосымшаның 4.20-тармағына сәйкес өндірістік ортамен қоршалған А сыныбы аймағымен қорғалуы тиіс, ішінара тығындалған сауыттар немесе алдын ала толтырылған шприцтер осы қосымшаның 8.126-тармағында белгіленген жағдайларда болуы тиіс. 
8.21.  Контейнерлер (бастапқы қаптамалар) валидациядан өткен тиісті тәсілдермен тиісінше тығындалуы тиіс. 
8.22.  Егер соңғы контейнерлер дәнекерлеу әдісімен жабылатын болса (мысалы, «үрлеу – толтыру – дәнекерлеу» (BFS), «қалыптау – толтыру – дәнекерлеу» (FFS), шағын немесе үлкен көлемді парентеральды құралдары бар пакеттер (SVP және LVP), шыны немесе пластикалық ампулалар), онда дәнекерлеу тұтастығына ықпал ететін сыни параметрлер мен ауыспалылар операцияларды орындау процесінде бағалауға, айқындауға, тиімді бақылауға және мониторингке ұшырауы тиіс. Шыны ампулалар, BFS контейнерлері, дәнекерлеу әдісімен жабылған шағын көлемді контейнерлер валидацияланған әдістемелерді пайдалана отырып, тұтастығын 100% бақылаудан өтуі тиіс. Дәнекерлеу әдісімен жабылатын көлемі үлкен (> 100 мл) контейнерлер үшін сынамаларды қысқартылған іріктеу қолданыстағы процестің тұрақтылығын және технологиялық бақылаудың (процесті бақылаудың) жоғары деңгейін көрсететін ғылыми негіздеме мен мәліметтер болған кезде қолайлы болуы мүмкін. Көзбен шолу инспекциясы тұтастықты тексерудің қолайлы әдістемесі ретінде қарастырылмайтынын атап өткен жөн. 
8.23.  Дәнекерлеуден басқа жүйелерді пайдалана отырып алынатын өнімдердің үлгілері валидацияланған әдістемелерді пайдалана отырып іріктелуі және тұтастығына тексерілуі тиіс. Бақылау жүргізу мерзімділігі пайдаланылатын қаптама (тығындау) жүйелеріне қатысты білімге және тәжірибеге негізделуі тиіс. Сынамаларды іріктеудің ғылыми негізделген жоспарын пайдалану қажет. Үлгілердің саны өнім берушілерді басқару туралы ақпарат, қаптама компоненттерінің ерекшеліктері және технологиялық процестер туралы білім секілді ақпаратқа негізделуі тиіс.
8.24.  Вакууммен тығындалған контейнерлер сертификаттауға және шығаруға дейiнгi, сондай-ақ жарамдылық мерзiмi iшiнде тиiстi, алдын ала айқындалған уақыт кезеңiнен кейiн вакуумның сақталуына тексерiлуi тиiс. 
8.25.  Қаптама (тығындау) жүйесінің тұтастығын валидациялау тасымалдауға немесе тиеп жөнелтуге қатысты және қаптама (тығындау) жүйесінің тұтастығына теріс ықпал етуге қабілетті (мысалы, қысымды жоғалту немесе экстремалдық температуралардың әсері нәтижесінде) тиісті талаптарды ескеруге тиіс. 
8.26.  Егер қақпақтарды қысу үшiн пайдаланылатын жабдық тіршілікке қабiлетсiз бөлшектердiң көп мөлшерiн өндiруi мүмкiн болса, бөлшектердiң контаминациясын болдырмау жөнiнде шаралар қабылдануы тиiс (мысалы, мұндай жабдықты тиiстi ауа сорумен жабдықталған физикалық жеке станцияда орналастыру). 
8.27.  Асептикалық жағдайларда толтырылған сауыттардағы қақпақтарды қысу асептикалық процестің бір бөлігі ретінде стерильденген қақпақтарды пайдалана отырып немесе асептикалық процестен тыс таза үй-жай жағдайында жүргізілуі мүмкін. Соңғы жағдайда сауыттар асептикалық аймақтан шыққанға дейін А сыныбы аймағымен қорғалуы тиіс, осыдан кейін тығындармен тығындалған сауыттар олар қақпақпен қысылған сәтке дейін А сыныбының ауасын беру арқылы қорғалуы тиіс. А сыныбының ауаны беруге арналған өндірістік орта кем дегенде D сыныбының талаптарына сәйкес келуі тиіс. Егер сығу қолмен жүзеге асырылса, ол не А сыныбының жағдайларында тиісті түрде жобаланған оқшаулағышта, не В сыныбының өндірістік ортасы бар А сыныбы аймағында орындалуы тиіс. 
8.28.  Егер асептикалық жолмен толтырылған сауыттардағы қақпақтарды қысу А сыныбының ауасын беру арқылы асептикалық аймақтан тыс таза процесс жағдайында жүзеге асырылса, онда тығыны жоқ сауыттар немесе тығындары жылжыған сауыттар қақпақтарды қысу сатысына дейін жарамсыз деп танылуы тиіс. Қолда тиісті түрде тығынның биіктігін тексеру үшін білікті автоматтандырылған әдістер болуы тиіс. 
8.29.  Егер сығу сатысында оператордың араласуын жүзеге асыру талап етілсе, сауыттармен тікелей жанасуды болдырмау және микробтық контаминацияны барынша азайту үшін тиісті технологиялық және ұйымдастырушылық іс-шаралар пайдаланылуы тиіс. Қажеттi жағдайларды қамтамасыз ету үшiн қолжетімділігі шектеулі тосқауыл жүйесiнiң (RABS) технологиясын немесе оқшаулағыштарды пайдаланған жөн.
8.30.  Парентеральды өнімдері бар барлық толтырылған контейнерлер бөгде қосылулардың немесе басқа да ақаулардың болуына жеке (даналап) тексерілуі тиіс. Ақауларды жіктеу және сыни дәрежесі саралау процесінде айқындалуы және тәуекелдер мен тарихи білімдерге негізделуге тиіс. Қарауды талап ететін факторлар мыналарды қамтиды (бірақ онымен шектелмейді): ақаудың пациентке әлеуетті ықпалы және қолдану тәсілі. Ақаулардың әртүрлі типтері жіктелуі, ал серияны өндіру процесі талдануы тиіс. Осы процесс үшін (дағдылы деректер мен трендтер негізінде) ақаулардың әдеттегі деңгейімен салыстырғанда ақаулардың типтік емес деңгейі бар серияларға қатысты тергеп-тексеру жүргізілуі тиіс. Ақаулардың барлық белгілі типтерін қамтитын ақаулар кітапханасын қалыптастыру және қолдау көрсету керек. Мұндай ақаулар кітапханасы өндірістік персоналды және сапаны қамтамасыз ету қызметінің персоналын оқыту үшін пайдаланылуы тиіс. Сыни ақаулар кейіннен сынама алу және қолайлы контейнерлерді бақылау процесінде анықталмауы тиіс. Кез келген кейіннен анықталған сыни ақау кезінде тергеп-тексеру процесіне бастама жасалуы тиіс, өйткені бұл тексерудің бастапқы процесінің әлеуетті іркілісті көрсетеді. 
8.31.  Егер тексеру қолмен жүргізілсе, ол жарықтандыру мен фонның қолайлы және бақыланатын жағдайларында жүргізілуі тиіс. Тексеру жылдамдығы тиісті түрде бақылануы және саралануы тиіс. Тексеруді жүзеге асыратын операторлар кем дегенде жыл сайын көру қабілетін тексеруден өтуі тиіс (оның ішінде линзалар киген кезде, егер олар әдетте линзалар киетін болса). Операторлардың біліктілігі өндірушінің ақаулар кітапханасынан тиісті үлгілерді пайдалана отырып және ең нашар жағдай сценарийін (мысалы, тексеру уақыты, конвейер бойынша операторға өнімді беруді жүзеге асыратын желінің жылдамдығы, контейнердің өлшемі немесе оператордың шаршауы) назарға ала отырып жүргізілуі тиіс. Сондай-ақ көру қабілетін тексеру нәтижелерін ескеру қажет. Оператордың назары шоғырлануының төмендеу ықтималдығы барынша азайтылуы тиіс, тексеру процесі қажетті ұзақтықта жиі үзіліспен жүргізілуі тиіс. 
8.32.  Егер тексерудiң автоматтандырылған әдiстерi пайдаланылса, тексеру процесi белгiлi ақауларды (өнiмнiң сапасына немесе қауiпсiздiгiне ықпал етуге қабілетті) анықтау мүмкiндiгiн және қолмен жүзеге асырылатын тексеру әдiстерiмен салыстырғанда осындай процестiң баламалылығын (немесе оның неғұрлым жоғары тиiмдiлiгiн) растау үшiн валидациялануы тиiс. Жабдықтың жұмысқа қабілеттілігі жұмыс басталғанға дейін репрезентативті ақаулары бар үлгілерді пайдалана отырып, сондай-ақ серияны тексеру барысында жүйелі кезеңділікпен тексерілуі тиіс. 
8.33.  Тексеру нәтижелері тіркелуі тиіс, ақаулардың типтері мен олардың саны бойынша трендтер айқындалуы тиіс. Ақаулардың әртүрлі типтеріне арналған жарамсыздық саны бойынша трендтер статистикалық қағидаттарға негізделуі тиіс. Тергеп-тексеру шеңберінде жағымсыз трендтер анықталған жағдайда нарықта бар өнімге ықпалы бағалануы тиіс. 
Стерильдеу
8.34.  Егер мүмкін болса, дайын өнім валидациядан өткен және бақыланатын стерильдеу процесін пайдалана отырып, соңғы стерильдеуге ұшырауы тиіс, өйткені ол валидациядан өткен және бақыланатын стерильдеуші сүзу және (немесе) асептикалық өңдеу процестерімен салыстырғанда стерильділікті қамтамасыз етудің неғұрлым жоғары дәрежесін қамтамасыз етеді. Егер өнім соңғы стерильдеуге ұшырамайтын болса, анағұрлым жоғары стерильділік кепілдігін қамтамасыз ету үшін асептикалық өндіріс процесі аяқталғаннан кейін соңғы термиялық өңдеуді пайдалануды қарастыру керек. 
8.35.  Стерильдеу үшін пайдаланылатын жабдықтарды таңдау, жобалау мен орналастыру және цикл (бағдарлама) стерильдеу процесінің қайталануын және сенімділігін көрсететін ғылыми қағидаттар мен деректерге негізделуі тиіс. Барлық параметрлер айқындалуы, ал сыни параметрлер бақылануы, мониторингіленуі және тіркелуі тиіс. 
8.36.  Стерильдеудің барлық процестері валидациялануы тиіс. Валидациялық зерттеулер өнімнің құрамын, сақтау шарттарын және стерильдеу үшін өнімді немесе материалды дайындауды бастау мен оны стерильдеу арасындағы ең көп уақытты назарға алуы тиіс. Стерильдеудің кез келген процесін енгізер алдында оның өнім мен жабдық үшін жарамдылығын айқындау, сондай-ақ өңделетін жүктеменің әрбір типінің барлық бөліктерінде қажетті стерильдеу жағдайларына үнемі қол жеткізу мақсатында оның тиімділігіне валидацияны міндетті түрде физикалық өлшеулер жүргізе отырып және орынды болған кезде биологиялық индикаторларды пайдалана отырып жүргізу қажет. Тиімді стерильдеу үшін барлық құрамдас бөліктер, оның ішінде өнім, жабдықтың беткі қабаттары мен компоненттері қажетті өңдеуден өтуі қажет, ал стерильдеу процесінің өзі оның тиімділігін қамтамасыз ететіндей жобалануы тиіс. 
8.37.  Егер қолданылатын стерильдеу әдісі Фармакопеяның қолданыстағы басылымында сипатталмаса немесе қарапайым су ерітіндісі болып табылмайтын өнім үшін пайдаланылса, ерекше назар аудару қажет. Мүмкіндігінше термиялық стерильдеу әдісі ең қолайлы болып табылады. 
8.38.  Стерильдеудің барлық процестері үшін валидацияланған жүктеу схемалары орнатылуы тиіс, олар мерзімді ревалидацияға ұшырауы тиіс. Максималды және минималды жүктеулер де жүктеулерді валидациялаудың жалпы стратегиясының компоненті ретінде қарастырылуы тиіс. 
8.39.  Стерильдеу процесінің валидтілігі қауіпке байланысты белгіленген жиілікпен тексерілуі және талдануы тиіс. Термиялық стерильдеу циклдерін ең нашар деп саналатын жүктеу схемалары үшін жылына кемінде бір рет ревалидациялау қажет. Жүктеудің басқа схемалары контаминацияны бақылау стратегиясында (CCS) негізделген жиілікпен валидациялануы тиіс. 
8.40.  Күнделікті жұмыс параметрлері стерильдеудің барлық процестері үшін белгіленуі және сақталуы тиіс (мысалы, физикалық параметрлер мен жүктеу схемалары). 
8.41.  Бекітілген валидацияланған параметрлерге сәйкес келмейтін стерильдеу циклін анықтау тетіктері көзделуі тиіс. Кез келген сәтсіз стерильдеу немесе валидацияланған процестен ауытқитын стерильдеу (мысалы, қыздыру циклдары секілді неғұрлым ұзақ немесе қысқа мерзімді фазалардың болуы) тергеп-тексерілуі тиіс.
8.42.  Тиісті нүктелерде орналастырылған қолайлы биологиялық индикаторлар стерильдеу процесінің валидацияланған мәртебесін қолдауды бақылаудың қосымша әдісі ретінде ғана қарастырылуы мүмкін. Биологиялық индикаторлар өндірушінің нұсқаулықтарына сәйкес сақталуы және пайдаланылуы тиіс. Егер биологиялық индикаторлар валидацияланған мәртебені растау және (немесе) стерильдеу процесінің мониторингі үшін пайдаланылатын болса (мысалы, этилен оксидімен өңдеу), оң бақылау тестілері стерильдеудің әрбір циклы үшін жүргізілуі тиіс. Биологиялық индикаторларды пайдалану кезінде микробтық контаминацияның өндіріске немесе бақылаудың басқа да процестеріне көшуін болдырмау үшін қатаң сақтық шаралары сақталуы тиіс. Биологиялық индикаторларды қолданғаннан кейін алынған нәтижелер басқа сыни параметрлер мен процесс дизайнының элементтерін ескермей жеке пайдаланылмауы тиіс. 
8.43.  Биологиялық индикаторлардың сенімділігі (дұрыстығы) маңызды фактор болып табылады. Жеткізушілер білікті болуы тиіс, ал тасымалдау және сақтау шарттары биологиялық индикаторлардың сапасы төмендемеуі үшін бақылануы тиіс. Биологиялық индикаторлардың жаңа сериясын (партиясын) пайдалану алдында микроағза-индикатордың популяциясын, тазалығын және түпнұсқалығын тексеру қажет. Басқа сыни параметрлер үшін (мысалы, D шамасы, Z шамасы) әдетте білікті өнім беруші ұсынатын серия сертификаты пайдаланылуы мүмкін. 
8.44.  Стерильдеуден өткен және өтпеген өнімдерді, жабдықтар мен компоненттерді бөлуді қамтамасыз ететін шараларды нақты айқындау қажет. Өнімдерді (себеттерді немесе науаларды), жабдықтың бөліктерін және (немесе) компоненттерін ауыстыру үшін пайдаланылатын жабдық материалдың атауын, өнім сериясының нөмірін көрсете отырып, сондай-ақ олардың стерильденгенін немесе стерильденбегенін көрсете отырып, анық таңбалануы (немесе электрондық түрде қадағалануға) тиіс. Индикаторлар (автоклавтауға арналған таспа немесе сәулелену индикаторлары секілді) серияның (немесе материал, компонент, жабдық сериясы бөлігінің) стерильдеу процесіне ұшырағанын немесе ұшырамағанын көрсету үшін пайдаланылуы мүмкін. Алайда мұндай индикаторлар стерильдеу процесін жүргізу фактісін ғана көрсетеді, бірақ өнімнің стерильділігі немесе стерильділікті қамтамасыз етудің қажетті деңгейіне қол жеткізу туралы мәлімдемейді. 
8.45.  Стерильдеу жөніндегі жазбалар стерильдеудің әрбір циклы үшін қолда болуы тиіс. Әрбір циклда бірегей сәйкестендіргіш болуы тиіс. Жазбалардың сәйкестігі сертификаттау және серияларды шығару жөніндегі рәсімдер шеңберінде талдануы және мақұлдануы тиіс. 
8.46.  Егер талап етілсе, материалдар, жабдықтар мен компоненттер белгілі бір материалға сәйкес валидациядан өткен әдістерді пайдалана отырып, стерильденуі тиіс. Стерильдеуден кейін қайта контаминация мүмкіндігін болдырмауға бағытталған тиісті қорғаныс қамтамасыз етілуі тиіс. Егер стерильденген заттар (бұйымдар) стерильдеуден кейін бірден пайдаланылмайтын болса, олар тиісті жабық қаптамада сақталуы тиіс және олар үшін ең жоғары сақтау уақыты белгіленуі тиіс. Негіздеме болған кезде стерильді қаптаманың бірнеше қабатына оралған компоненттер, егер стерильді қаптаманың тұтастығы мен конфигурациясы А сыныбы аймағына беру кезінде операторлардың оны дезинфекциялауды жеңіл жүргізуіне мүмкіндік берген жағдайда (мысалы, бұйымның неғұрлым төмен сыныптан неғұрлым жоғары сыныпқа берілуіне қарай жойылатын бірнеше стерильді қабаттарды пайдаланған кезде) таза үй-жайда сақтауды талап етпейді. Егер қорғаныс герметикалық қаптамада оқшаулау арқылы қамтамасыз етілсе, қаптаманың мұндай процесі стерильдеуге дейін жүзеге асырылуы тиіс. 
8.47.  Егер материалдар, жабдықтар, компоненттер және қосымша материалдар жабық қаптамада стерильденген және А сыныбына берілетін болса, оларды беру жабық қаптаманың сыртқы беткі қабатын дезинфекциялау арқылы валидациядан өткен тиісті әдістердің көмегімен (мысалы, тамбур-шлюздер немесе беру терезелері арқылы) жүзеге асырылуы тиіс. Сонымен қатар жылдам беру жүйесін (RTP) (порттарын) пайдалану мүмкіндігін қарастыру қажет. Мұндай әдістерге қатысты олардың А сыныбы мен В сыныбы контаминациясының әлеуетті тәуекелін тиімді бақылауға мүмкіндік беретіндігі расталуы тиіс, ал дезинфекциялау рәсімінің тиімділігі осы жабық қаптамаларды А және В сыныбына беру үшін қаптаманың беткі қабатындағы контаминация деңгейін қолайлы деңгейге дейін төмендетуге қатысты расталуы тиіс. 
8.48.  Егер материалдар, жабдықтар, компоненттер және қосалқы материалдар жабық қаптамада немесе контейнерлерде стерильденген болса, қаптама процесі бөлшектердің, микроорганизмдердің, эндотоксиндердің (пирогендердің) контаминациясы немесе химиялық контаминация қаупін барынша азайту үшін, сондай-ақ стерильдеудің таңдап алынған әдісімен үйлесімділігін бағалау үшін саралауға ұшырауы тиіс. Қаптау процесі валидациялануы тиіс. Валидация кезінде стерильді қорғаныш тосқауыл жүйесінің тұтастығын, сондай-ақ стерильдеуге дейінгі ең ұзақ сақтау уақытын және стерильденген жабық қаптамалар немесе контейнерлер үшін белгіленген ең ұзақ жарамдылық мерзімін ескеру керек. Стерильденген жабық қаптамалардың немесе контейнерлердің әрқайсысы үшін стерильді қорғаныш тосқауыл жүйесінің тұтастығы пайдалануға дейін тексерілуі тиіс. 
8.49.  Өніммен тікелей немесе жанама байланысқа түсетін бөлшектер болып табылмайтын, бірақ асептикалық өңдеу үшін қажетті болып табылатын және бұл ретте стерильдеуге болмайтын материалдар, жабдықтар, компоненттер және қосалқы материалдар үшін қолда тиімді және валидациядан өткен дезинфекциялау және беру процесі болуы тиіс. Дезинфекциядан кейін мұндай заттар олардың қайта контаминациялану мүмкіндігін болдырмау үшін қорғалуы тиіс. Мұндай заттар, сондай-ақ контаминацияның пайда болуының әлеуетті жолдарын білдіретін басқа да компоненттер өндірістік ортаның мониторинг бағдарламасына енгізілуі тиіс. 
Термиялық стерильдеу
8.50.  Термиялық стерильдеудің әрбір циклі тиісті дәлдігі мен жоғары дәлдігі бар жабдықты пайдалана отырып, электрондық немесе қағаз түрінде тіркелуі тиіс. Жүйеде циклдың валидацияланған параметрлеріне сәйкес келмейтін циклды анықтау және осындай циклды үзу немесе одан бас тарту үшін (мысалы, тәуелсіз басқару және мониторинг жүйелеріне қосылған қосарлы (қосарланған) датчиктерді пайдалану арқылы) басқарушы және мониторингті жүзеге асыратын аспаптарды қорғау және (немесе) қайталау болуы тиіс. 
8.51.  Басқару және (немесе) тіркеу үшін, сондай-ақ дұрыс тіркеу және циклдың дағдылы жағдайларын ұсыну үшін пайдаланылатын температура датчиктерінің жағдайы валидация процесінде айқындалуы және жүйе дизайны негізінде таңдалуы тиіс. Валидациялық сынақтар жүйенің басқарушы және тіркеуші датчиктерінің орналасу дұрыстығын көрсету үшін әзірленуі тиіс, сондай-ақ валидация кезінде сол нүктелерде орналасқан мониторинг үшін тәуелсіз датчиктерді пайдалану жолымен осындай датчиктердің жұмыс істеуі мен орналасуын тексеруді қамтуы тиіс. 
8.52.  Барлық жүктеме стерилдеу уақытын өлшеу басталғанға дейін қажетті температураға жетуі тиіс. Жүктеме ішіндегі референттік датчиктің көмегімен бақыланатын стерильдеу циклдері үшін жүктемедегі датчиктің температуралық көрсеткіштері цикл басталғанға дейін белгіленген температуралық диапазон шегінде бақыланатынын растауға ерекше назар аудару қажет.
8.53.  Термиялық стерильдеу циклінің жоғары температуралық фазасы аяқталғаннан кейін салқындату процесінде стерильденген жүктеудің контаминациясын болдырмауға арналған шаралар қабылдануы тиіс. Өніммен немесе стерильденген материалмен жанасатын кез келген салқындатқыш сұйықтық немесе газ стерильденуі тиіс.
8.54.  Параметрлер бойынша шығаруға рұқсат етілген жағдайларда өнімнің өмірлік циклін валидациялау және өндіріс процесінің дағдылы мониторингі үшін тұрақты жүйе пайдаланылуы тиіс. Мұндай жүйе мезгіл-мезгіл тексерілуі тиіс. Параметрлер бойынша шығаруға қатысты одан арғы нұсқаулар Қағидаларға № 17 қосымшада берілген. 
Ылғалды жылумен стерильдеу
8.55.  Ылғалды жылумен стерильдеу буды (тiкелей немесе тiкелей жанасу) пайдалана отырып немесе басқа жүйелердi, мысалы, циклдiң басқа да нұсқаларын пайдалану кезiнде зақымдануы мүмкiн контейнерлер үшiн қолданылатын (мысалы, BFS контейнерлерi немесе пластикалық қапшықтар) қатты ысытылған суы бар жүйелердi (каскадтық немесе иммерсиялық циклдер) пайдалана отырып жүзеге асырылуы мүмкiн. 
8.56.  Герметикалық контейнерлердегі өнімдерден басқа стерильдеуге жататын заттар құрғақ, ауаны шығаруға және будың кіруіне мүмкіндік беретін және стерильдеуден кейін қайта контаминация мүмкіндігін болдырмайтын қорғаныш тосқауыл жүйесіне оралған болуы тиіс. Стерилизатордан алынған кезде барлық тиелген заттар құрғақ болуы тиіс. Жүктеудің құрғақтығы стерильдеу процесін бақылаудың бір бөлігі ретінде көзбен шолып инспекциялауды жүргізумен расталуы тиіс. 
8.57.  Кеуекті материалдарды (қатты заттарды) стерильдеу циклі үшін уақыт, температура және қысым процесті мониторингілеу үшін пайдаланылуы және тіркелуі тиіс. Әрбір стерильденген бұйым зақымданудың болуына, орау материалының бүтіндігіне және автоклавтан шығару кезінде ылғалдың болуына тексерілуі тиіс. Талаптарды қанағаттандырмайтын кез келген бұйымды өндірістік аймақтан шығарып, тергеп-тексеруді жүргізу керек. 
8.58.  Алдын ала вакуумдаумен стерильдеу циклдерін жүзеге асыруға қабілетті автоклавтар үшін стерильдеудің барлық кезеңінде камераның дренажындағы температураны тіркеу керек. Қолдануға болатын жерде жүктеуде датчиктер қолданылуы мүмкін, алайда басқару жүйесі жүктеу валидациясымен байланысты болуы тиіс. Орнында стерильдеу жүйелері үшін температура стерильдеудің барлық кезеңінде конденсатты дренаждайтын тиісті нүктелерде тіркелуі тиіс. 
8.59.  Кеуекті материалдар үшін стерильдеу циклдерін валидациялау теңестіру уақытын, экспозиция уақытын, қысым мен температура арасындағы байланысты және экспозиция процесіндегі ең төменгі (ең жоғарғы) температураның диапазонын есептеуді қамтуы тиіс. Сұйықтықтарға арналған стерильдеу циклдерін валидациялау температураны, уақытты және (немесе) F0 қамтуы тиіс. Процестің сыни параметрлері үшін стерильдеу валидациясының бөлігі ретінде және дағдылы циклдар үшін қолайлы критерий ретінде расталуы тиіс шектер (тиісті рұқсаттарды қоса алғанда) мен параметрлер айқындалуы тиіс.
8.60.  Егер вакуумдау сатысы циклдың бір бөлігі болып табылса немесе егер жүйе стерильдеуден кейін стерилизаторды қоршаған ортаның қысымынан төмен қысымға қайтса, стерилизатордың герметикалығын тексеру мерзімді (әдетте, апта сайын) жүргізілуі тиіс. 
8.61.  Стерильдеу алдында және оның барысында, егер стерильдеу процесінде ауаны үрлеу қамтылса (мысалы, кеуекті материалдарды автоклавқа тиеу үшін, лиофилизатор камералары үшін) ауаны шығару қамтамасыз етілуі тиіс. Автоклавтар үшін бұл талап ауаны шығарудың тестілік циклін өткізуді (әдетте күн сайын жүргізіледі) немесе ауаны анықтау жүйесін пайдалануды қамтуы тиіс. Стерильденетін тиеу схемалары ауаны тиімді жоюға және конденсаттың жиналуын болдырмай, тиеуді еркін құрғатуға ықпал ететін түрде әзірленуі тиіс. 
8.62.  Соңғы стерильдеуге ұшырайтын қатты емес контейнерлердің (мысалы, контейнерлер, BFS немесе FFS) деформациясы мен зақымдануы циклді тиісті әзірлеу және бақылау арқылы (мысалы, дұрыс қысымды, қыздыру және салқындату жылдамдығын орнату, сондай-ақ жүктеу схемаларын айқындау) болдырмауға тиіс. 
8.63.  Егер стерильдеу жүйелері орнында пайдаланылса (мысалы, тұрақты құбыржолдарды, резервуарлар мен лиофилизатор камераларын стерильдеу үшін), онда әрбір жүйе жүйенің барлық компоненттерінің қажетті өңдеуге ұшырауын қамтамасыз ету үшін тиісті түрде жобалануы және валидациялануы тиіс. Жүйе үшін барлық аймақтардың тиімді және қайта өндірілетін стерилизациясын растау үшін дағдылы пайдалану процесінде тиісті нүктелерде температураның, қысымның және уақыттың мониторингін жүзеге асыру қажет. Бұл нүктелер репрезентативті екені және бастапқы және кезеңдік валидация деректері бойынша қызу бәрінен баяу болатын нүктелермен корреляциялануы көрсетілуі тиіс. Жүйені стерильдеу сол орында стерильдеу әдісімен аяқталғаннан кейін оны пайдалану басталғанға дейін ол тұтас болып қалуы және операция талап етілген кезде артық қысымда ұсталуы немесе стерильдейтін тыныс алу сүзгілерімен жабдықталуы тиіс. 
8.64.  Жылу беруші орта ретінде қыздырылған су пайдаланылатын сұйықтықтарды тиеу циклдерінде су барлық қажетті түйіспе нүктелеріне үнемі жетуі тиіс. Бастапқы біліктілік сынақтары барлық жүктемені температуралық картаға түсіруді қамтуы тиіс. Форсункалар (олар арқылы су берiлетiн) бұғатталмайтынына, ал дренаждар ластанбайтынына кепiлдiк беретiн жабдықтарға дағдылы тексеру жүргiзiлуi тиiс. 
8.65.  Қатты қыздырылған суы бар автоклавта сұйық жүктемелерді стерильдеуді валидациялау барлық жүктемені температуралық картаға түсіруді, сондай-ақ жылудың енуі мен қалпына келтірілуін зерттеуді қамтуы тиіс. Тиеудің барлық бөліктері біркелкі қыздырылуы және белгіленген уақыт ішінде қажетті температураға жетуі тиіс. Температураның дағдылы мониторингі үшін пайдаланылатын датчиктер біліктілік процесінде айқындалған ең нашар жағдайдың нүктелерімен корреляциялануы тиіс. 
Құрғақ ыстық стерильдеу
8.66.  Құрғақ ыстық стерильдеу өнімді немесе бұйымды стерильдеу үшін ауаның немесе газдың жоғары температурасын пайдаланады. Ол, атап айтқанда, эндотоксиндер (пирогендер) секілді қиын жойылатын термиялық төзімді контаминанттарды термиялық жою үшін пайдаланылады және асептикалық толтыру үшін компоненттерді дайындау кезінде жиі пайдаланылады. Өнімнің, компоненттердің немесе жабдықтың әсеріне ұшырайтын уақыт пен температураның комбинациясы белгіленген шектерде дағдылы пайдалану кезінде эндотоксиндердің (пирогендердің) өлім-жітімінің және (немесе) инактивациясының (жойылуының) тиісті және қалпына келтірілетін деңгейіне әкелуі тиіс. Құрғақ ыстық стерильдеу процесі құрғақ ыстық шкафта немесе туннельде үздіксіз өңдеу барысында (мысалы, шыны контейнерлерді стерильдеу және депирогендеу үшін) жүзеге асырылуы мүмкін. 
8.67.  Құрғақ ыстық стерильдеу (депирогендеу) туннельдерінде ауа ағыны туннельдегі қысым ауытқулары мен ауа ағынын ұстап, А сыныбының стерильдеу аймағының тұтастығы мен жұмысқа қабілеттілігін қорғайтын конфигурациясы болуы тиіс. Қысым ауытқуларының бейіндері бағалануы тиіс. Қыздыру профилін сақтауды қамтамасыз ету үшін ауа ағынының кез келген өзгерісінің әсері бағалануы тиіс. Туннельге берілетін барлық ауа кем дегенде оған қатысты ауа сүзгісінің тұтастығын көрсету үшін кезеңдік (кем дегенде жылына екі рет) сынақтар жүргізілуі тиіс НЕРА сүзгісі арқылы өтуі тиіс. Стерильденген компоненттермен жанасатын туннельдің кез келген бөліктері тиісті стерильдеуге немесе дезинфекциялауға ұшырауы тиіс. Валидация және (немесе) дағдылы процесс барысында процестің мынадай сыни параметрлері қарастырылуы тиіс (бірақ онымен шектелмейді): 
i.  таспа қозғалысының жылдамдығы немесе стерильдеу аймағында ұстау уақыты;
ii.  температура (ең төменгі және ең жоғарғы температура);
iii.  материалға жылудың енуі; 
iv.  жылуды бөлу (қыздырудың біртектілігі);
v.  жылуды бөлу және оның енуі жөніндегі зерттеулердің нәтижелерімен корреляциялайтын қысым ауытқуларының бейіндерімен айқындалатын ауа ағындары.
8.68.  Егер термиялық процесс компоненттермен немесе өніммен жанасатын жабдыққа (материалға) қатысты депирогендеу процесінің бөлігі ретінде пайдаланылса, процестің тиісті Fh мәнін қамтамасыз ететінін және эндотоксиндер концентрациясының кемінде үш log10 төмендеуіне әкелетінін көрсететін валидациялық зерттеулер жүргізілуге тиіс. Егер бұған қол жеткізілсе, стерильдеуді қосымша растау талап етілмейді. 
8.69.  Валидация процесінде олармен жұмыс істеу кейіннен толық сандық салыстыруды жүргізе отырып, абайлап жүзеге асырылуы тиіс эндотоксиндер енгізілген контейнерлер пайдаланылуы тиіс. Контейнерлер әдетте өңделетін материалдарға қатысты репрезентативті болуы тиіс (қаптама материалдарының құрамы, кеуектілігі, өлшемдері, номиналды көлемі бөлігінде). Сонымен қатар эндотоксиндердің сандық анықтамасын және оларды алудың тиімділігін көрсету қажет. 
8.70.  Құрғақ ыстық шкафтар әдетте бастапқы қаптаманың компоненттерін, бастапқы материалдарды немесе белсенді субстанцияларды стерильдеу немесе депирогендеу үшін пайдаланылады, алайда олар басқа процестер үшін де пайдаланылуы мүмкін. Стерильдеу процесінің ішінде және стерильденген объектінің қаптамасының тұтастығы сақталатын жағдайлардан басқа стерильдеуден кейін стерильденген объектілер болған кезде оларда тазалық сыныбы неғұрлым төмен аймақтарға қатысты оң қысым сақталуы тиіс. Шкафқа түсетін барлық ауа НЕРА сүзгісі арқылы өткізілуі тиіс. Біліктілік және (немесе) дағдылы процесс кезінде процестің мынадай сыни параметрлері қарастырылуы тиіс (бірақ онымен шектелмейді): 
i.  температура;
ii.  экспозиция кезеңі (уақыты);
iii.  камерадағы қысым (артық қысымды ұстап тұрған кезде);
iv.  ауа ағынының жылдамдығы;
v.  шкафтың ішіндегі ауа сапасы;
vi.  материалға (бұйымға) жылудың енуі (баяу қыздырылатын нүктелер);
vii.  жылуды бөлу (қыздырудың біртектілігі);
viii.  ең аз және ең көп жүктеуді қоса алғанда, стерильдеуге (депирогендеуге) жататын бұйымдарды тиеу схемалары мен конфигурациясы.
Радиациялық стерильдеу
8.71.  Радиациялық стерильдеу көбінесе термосезгіш материалдар мен өнімдерді стерильдеу үшін пайдаланылады. Ультракүлгін сәулелену стерильдеудің қолайлы әдісі болып табылмайды. Иондаушы сәулеленумен стерильдеуға қатысты талаптар Қағидалардың № 12 қосымшасында көрсетілген. 
8.72.  Валидациялық рәсімдер өнім мен қаптама тығыздығының вариабельділігін ескеруі тиіс. 
Этилен оксидімен стерильдеу
8.73.  Бұл әдіс іс жүзінде мүмкін болатын басқа әдіс болмаған кезде ғана қолданылуы тиіс. Процесті валидациялау барысында өнімге зақымдаушы әсердің жоқтығын және газсыздандыру үшін көзделген жағдайлар мен уақыттың этилен оксиді мен реакция өнімдерінің қалдық құрамының көрсетілген өнім немесе материал үшін айқындалған қолайлы концентрацияларға дейін төмендеуіне алып келетінін көрсету қажет. 
8.74.  Газ бен микроағзалардың жасушалары арасында тiкелей байланыс қажет, сондықтан кристалдар немесе кептiрiлген ақуыз секілді материалдарға қосылу түрiнде болуы мүмкiн микроағзалардың болуын болдырмау үшiн сақтық шаралары қабылдануы тиiс. Қаптама материалдарының қасиеттері, кеуектілігі және саны стерильдеу процесіне елеулі ықпал етуі мүмкін. 
8.75.  Газдың әсері алдында материалдар стерильдеу процесі үшін ылғалдылық пен температураның қажетті деңгейіне келтірілуі тиіс. Егер тиеуді стерильдеуге дайындау үшін бу пайдаланылса, оның тиісті сапасы болуы тиіс. Мұндай дайындау үшін қажетті уақыт стерильдеу алдындағы уақытты барынша азайту қажеттілігін ескере отырып оңтайландырылуы тиіс. 
8.76.  Стерильдеудің әрбір циклі ең нашар жағдай нүктесі ретінде валидациялау кезінде айқындалған нүктелерде тиеу бойынша бөлінген тест бірліктерінің тиісті санын пайдалана отырып, қолайлы биологиялық индикаторларды қолдана отырып, мониторингтен өтуі тиіс. 
8.77.  Стерильдеу процесін валидациялау және дағдылы мониторинг кезінде процестің мынадай сыни параметрлері ескеріледі (бірақ онымен шектелмейді): 
i.  этилен оксидінің концентрациясы;
ii.  қысым;
iii.  пайдаланылатын этилен оксидінің мөлшері;
iv.  салыстырмалы ылғалдылық;
v.  температура;
vi.  экспозиция уақыты.
8.78.  Стерильдеуден кейін тиеу қапталған өнімнің беткі қабатынан этилен оксидін және (немесе) оның реакция өнімдерін десорбциялау үшін ауамен алдын ала айқындалған концентрацияларға дейін үрленуі тиіс. Мұндай үрлеу (аэрация) стерилизатор камерасының ішінде және (немесе) жеке камерада немесе үрлеуге арналған жеке үй-жайда жүзеге асырылуы мүмкін. Үрлеу фазасы этилен оксидін пайдалана отырып, стерильдеудің барлық процесін валидациялау шеңберінде валидациялануы тиіс. 
Соңғы қаптамада стерильдеуге болмайтын өнімдерді стерильдеу сүзгісі 
8.79.  Егер өнім түпкілікті қаптамада стерильдейтін болса, ерітінділер немесе сұйықтықтар стерильдеу сыныбының стерильді сүзгісі арқылы (кеуектерінің номиналды мөлшері 0,22 мкм аспайтын) стерильденеді, ол стерильді сүзгіні алу қабілеттілігін растай отырып, тиісті валидациядан өтеді, содан кейін асептикалық жағдайда алдын ала стерильденген контейнерге толтырылады. Пайдаланылатын сүзгіні таңдау оның өніммен үйлесімділігіне және тіркеу дерекнамасындағы сипаттамаға сәйкестігіне кепілдік беруі тиіс (осы қосымшаның 8.135-тармағына сәйкес). 
8.80.  Биожүктемені төмендетуге арналған алдын ала сүзгілер және (немесе) стерильдеу сыныбының сүзгілері оны соңғы стерильдеу сүзгісіне берер алдында сұйықтықтың төмен және бақыланатын биожүктемесін қамтамасыз ету үшін өндіріс процесінде бірқатар нүктелерде пайдаланылуы мүмкін. Стерильдеу сүзгісі процесінің әлеуетті қосымша тәуекелдеріне байланысты контаминацияны бақылаудың жалпы стратегиясында стерильдеу сыныбының сүзгісі арқылы толтыру нүктесіне мүмкіндігінше жақын қосымша сүзу қажеттілігі мәселесін қарастырған жөн. 
8.81.  Сүзгілеу жүйесі үшін компоненттерді таңдау және олардың өзара қосылуы және сүзгілеу жүйесінде орналасуы, алдын ала сүзгілерді қоса алғанда, өнім сапасының сыни көрсеткіштеріне негізделуі, сондай-ақ негізделуі және құжатпен ресімделуі тиіс. Сүзгілеу жүйесі талшықтар мен бөлшектердің қалыптасуын барынша азайтуға тиіс, ол себеп болмауы және қоспалардың қолайсыз шоғырлануының қалыптасуына ықпал етпеуі немесе қандай да бір түрде өнімнің сапасы мен тиімділігін өзгертетін сипаттамаларға ие болуы тиіс. Сүзгілер өзінің сипаттамалары бойынша сүзгіленетін сұйықтықпен үйлесімді болуы және сүзгіленетін өнім тарапынан теріс ықпал етпеуі тиіс. Өнім компоненттерін адсорбциялау параметрлері және сүзгі компоненттерінен экстрагирлеу (сілтісіздендіру) бағалануы тиіс (осы қосымшаның 8.135-тармағына сәйкес). 
8.82.  Сүзгілеу жүйесі мынадай түрде жобалануы тиіс: 
i.  технологиялық параметрлердің валидациясынан өткен шектерде жұмысты қамтамасыз ету;
ii.  сүзгінің стерилдігін сақтау;
iii.  стерильдеуші сыныптың соңғы сүзгісі мен өнімді соңғы құю арасында қажетті асептикалық қосылыстардың санын барынша азайту;
iv.  тазалау рәсімін тиісті түрде жүргізу;
v.  сол жерде стерильдеуді қоса алғанда, стерильдеу рәсімін тиісті түрде жүргізу;
vi.  сүзгіден өткізу алдында және одан кейін кеуектерінің мөлшері 0,22 мкм стерильдеу сыныбының соңғы сүзгісі үшін сол жерде тұтастығын тексеру (бұл тексеру жабық жүйеде жүргізілгені дұрыс). Сол жерде тұтастығын тексеруге арналған әдістемелер өнім сапасына теріс ықпалды болдырмау мақсатында таңдалуы тиіс. 
8.83.  Сұйықтықтарды стерильдеу сүзгісі қолданыстағы фармакопея талаптарына сәйкес валидацияға ұшырауы тиіс. Валидация өнімнің әртүрлі дозадарын немесе вариацияларын топтастырумен жүргізілуі мүмкін, алайда ол ең нашар жағдайда жүзеге асырылуы тиіс. Топтастыру қисынды негізделуі және құжатпен ресімделуі тиіс. 
8.84.  Валидация процесінде, егер бұл мүмкін болса, бактерияларды ұстап тұру үшін стерильдеу сыныбының сүзгісін ұстап тұру қабілетін тексеру үшін стерильдеу сүзгісіне жататын өнімді пайдалану керек. Егер сүзгіден өткізуге жататын өнім сүзгінің бактерияларды ұстап қалу қабілетін тексеру үшін жарамды болмаса, сынақта қолайлы модельдік өнімді пайдалану негізделуі тиіс. Бактерияларды ұстап қалуға арандатушылық сынауда пайдаланылатын арандатушылық микроағза негізделуі тиіс. 
8.85.  Валидация кезінде стерильдеуші сүзгілеудің мынадай параметрлері қарастырылуы тиіс (бірақ онымен шектелмейді): 
i) сүзгінің тұтастығын тексеру үшін пайдаланылатын суландырғыш сұйықтық: 
сүзгі өндірушінің ұсынымдары негізінде немесе сүзгіден өткізуге жататын сұйықтыққа қарай таңдалуы тиіс. Тұтастығын тексеру параметрлерінің тиісті мәні белгіленуі тиіс;
егер жүйе жуылса немесе өнімнен ерекшеленетін сұйықтықтың көмегімен сол жерде тұтастығын тексеру жүргізілсе, өнімнің сапасына қандай да бір теріс ықпалды болдырмауға бағытталған тиісті іс-қимылдар жасалуы тиіс; 
ii) мыналарды қамтитын сүзу процесінің шарттары: 
сүзу алдында сұйықтықты сақтау уақыты және оның биожүктемеге ықпалы;
қажет болған жағдайда сұйықтықты пайдалана отырып сүзгіні алдын ала дайындау;
сүзудің ең көп уақыты (сүзгі сұйықтықпен жанасатын жалпы уақыт);
ең жоғары жұмыс қысымы;
ағын жылдамдығы;
сүзудің ең жоғары көлемі;
температура;
буып-түйілмеген ерітіндінің белгілі көлемін сүзуге қажетті уақыт және сүзгіде пайдаланылатын қысымның ауытқуы. 
8.86.  Валидациядан өткен сүзгілеу параметрлерінің сақталуын қамтамасыз етуге бағытталған процесті дағдылы бақылау іс-шаралары іске асырылуы тиіс. Процестің сыни параметрлеріне қатысты нәтижелер серияға арналған дерекнамаға енгізілуі тиіс, оның ішінде (бірақ онымен шектелмей) буып-түйілмеген ерітіндінің белгілі көлемін сүзуге арналған ең аз уақыт және сүзгідегі қысымның ауытқуы. Өндіріс процесінде байқалатын сыни параметрлерден кез келген елеулі айырмашылықтар тіркелуі және тергеп-тексерілуі тиіс. 
8.87.  Жинақта стерильденген сүзгінің тұтастығы сүзгіні пайдалану алдында дайындау процесімен шарттастырылған зақымданудың немесе тұтастықтың бұзылуының болмауын растау үшін пайдалану алдында тұтастығын тестілеуге (стерильдеуден кейін және оны пайдалану немесе PUPSIT алдында сүзгінің тұтастығын айқындауға сынау) тексерілуі тиіс. Сұйықтықты стерильдеу үшін пайдаланылатын стерильдеу сыныбының сүзгісі оның корпусынан сүзгіні алғанға дейін пайдаланғаннан кейін бұзбайтын әдіспен тұтастығы тексерілуі тиіс. Тұтастығын тексеру процесi валидациялануы тиiс, ал тексеру нәтижелерi валидация кезiнде белгiленген сүзгінің микроағаларды ұстап қалу қабiлетiне сәйкес келуi тиiс. Сүзгінің тұтастығын сынаудың пайдаланылатын әдістеріне мысалдар мыналарды қамтиды: «көпіршік нүктесі» әдісі, «диффузиялық ағын» әдісі, судың енуіне сынау әдісі немесе қысымды ұстап тұру әдісімен сынау. Стерильдеуден кейін (PUPSIT) пайдалану алдында тұтастығын тексеру технологиялық шектеулерге байланысты стерильдеуден кейін әрқашан мүмкін бола бермейтіні танылады (мысалы, ерітіндінің өте аз көлемін сүзу). Мұндай жағдайларда тәуекелдерге мұқият бағалау жүргізу және сүзгі жүйесінің тұтастығының бұзылуына байланысты кез келген тәуекелді төмендету үшін тиісті бақылау іс-шараларын іске асыру шартымен баламалы тәсілдеме пайдаланылуы мүмкін. 
Тәуекелдерді бағалауды жүргізу кезінде мыналарды ескеру қажет (бірақ онымен шектелмей):
i.  сүзгілеу арқылы стерильдеу процесін терең білу және сүзгінің зақымдану мүмкіндігін барынша азайтуды қамтамасыз ету үшін оны бақылау; 
ii.  жеткізу тізбегін терең білу және оны бақылау, соның ішінде:
стерильдеуді жүргізуге арналған келісімшарттық қуаттар;
белгіленген тасымалдау тетіктері;
оны тасымалдау және сақтау процесінде сүзгінің зақымдануын болдырмау үшін стерильденген сүзгіні орау.
iii.  процесті терең білу, мысалы:
бөлшектердің жүктемесін қоса алғанда, өнімнің ерекшелігі сипаттамалары, сондай-ақ сүзгі тұтастығының көрсеткіштерін өзгерту мүмкіндігі секілді сүзгі тұтастығының белгіленген көрсеткіштеріне ықпал етудің кез келген тәуекелдерінің болуы және тиісінше пайдаланғаннан кейін оның тұтастығын тексеру барысында бүтін емес сүзгіні анықтау мүмкіндігіне кедергі келтіруі; 
алдын ала сүзу және стерильдеу сүзгісінің алдында өңдеу кезеңдері, олар бөлшектермен жүктемені төмендететін және өнімді стерильдеу сүзгісінің алдында тазартатын болады.
8.88.  Сыни тыныс алу және стерильдеуші газ сүзгілерінің тұтастығы (өнімнің стерильдігімен тікелей байланысты) пайдаланғаннан кейін тексеру арқылы расталуы тиіс, бұл ретте сүзгі сүзгі қондырғысында немесе сүзгі ұстағышта қалуы тиіс. 
8.89.  Сыни емес тыныс алу және газ сүзгілерінің тұтастығы тиісті кезеңділікпен расталуы және тіркелуі тиіс. Егер газ сүзгілері ұзақ уақыт бойы пайдаланылатын болса, олардың тұтастығын тексеру орнату кезінде және ауыстыру алдында жүргізілуі тиіс. Пайдаланудың ең көп ұзақтығы тәуекел негізінде айқындалуы және мониторингке ұшырауы тиіс (мысалы, пайдалану циклдарының барынша рұқсат етілген саны, сондай-ақ жылумен өңдеу (стерильдеу) циклдарының рұқсат етілген саны мәселесін қарау кезінде қаншалықты қолдануға болатындығы). 
8.90.  Газдарды сүзу кезінде сүзгіні немесе сүзгіш жабдықты әдейі ылғалдандырудан немесе суландырудан аулақ болу қажет. 
8.91.  Егер стерильдеуші сүзгілеу процесі бірнеше сүзгілерден тұратын және белгілі бір сұйықтық үшін стерильділікке қол жеткізуге мүмкіндік беретін жүйеде валидацияланған болса, сүзгілеудің мұндай жүйесі бірыңғай сүзгілеуші торап ретінде қарастырылуы тиіс және жүйедегі барлық сүзгілер пайдаланылғаннан кейін тұтастығын тексеруден сәтті өтуі тиіс. 
8.92.  Жүйеде қайталанатын сүзгіні пайдаланған кезде (қосарлаушы ретінде екінші резервтік сүзгі болғанда, бірақ стерильдеу процесі бір ғана сүзгіні пайдалана отырып валидацияланғанда) оны пайдаланғаннан кейін бірінші стерильдеу сүзгісінің тұтастығын тексеру жүргізілуі тиіс және егер оның тұтастығы расталған болса, пайдаланғаннан кейін екінші резервтік сүзгінің тұтастығын тексеру қажеттілігі болмайды. Алайда бірінші сүзгінің тұтастығын тексерудің қанағаттандырмайтын нәтижесі болған жағдайда, бірінші сүзгіге қатысты тұтастығын тексерудің қанағаттандырмайтын нәтижесінің себебін анықтау үшін екінші резервтік сүзгінің тұтастығын тексеру және тәуекелдерді бағалауды жүргізумен бірге тергеп-тексеру жүргізу қажет.
8.93.  Биожүктемеге сынамалар буып-түйілмеген өнімнен және тікелей соңғы стерильдеу сүзгісінің алдында алынуы тиіс. Екінші резервтік сүзгіні пайдаланған жағдайда сынама бірінші стерильдеу сүзгісіне дейін іріктеп алынуы тиіс. Сынамаларды іріктеуге арналған жүйелер контаминация көзі болмайтындай етіп жобалануы тиіс. 
8.94.  Сұйықтықтарға арналған стерильдеу сыныбының сүзгілері бір серияны өңдеуді жүргізгеннен кейін кәдеге жаратылуы тиіс, белгілі бір сүзгі осындай пайдалану валидацияланған жағдайлардан басқа, бір жұмыс күнінен артық пайдаланылмауы тиіс. 
8.95.  Егер контаминацияны бақылау стратегиясында тиісті түрде өндіріс кампаниялар қағидаты бойынша негізделсе және мұндай өндіріс валидациядан өтсе, сүзгіні пайдаланушы: 
i.  белгілі бір сұйықтықты стерильдеу сүзгісі процесіне арналған сүзгіні пайдалану ұзақтығына байланысты тәуекелдерді бағалауы және құжатпен ресімдеуі;
ii.  көрсетілген стерильдеу сүзгісі процесі үшін және белгілі бір сұйықтық үшін сүзгіні пайдалану ұзақтығы стерильдеу сыныбының соңғы сүзгісінің тиімділігіне немесе сүзгінің сапасына қауіп төндірмейтінін дәлелдеу үшін тиімді валидациялық және біліктілік сынақтарын жүргізуі және құжатпен ресімдеуі; 
iii.  сүзгіні пайдаланудың ең жоғары валидацияланған ұзақтығын құжатпен ресімдеуі және валидацияланған ең жоғары уақыт кезеңі өткеннен кейін сүзгілерді пайдаланбауды қамтамасыз ететін бақылауды жүзеге асыруы тиіс. Мұндай бақылауды жүргізу бойынша жазбалар жүргізілуі тиіс;
iv.  сұйықтық немесе жуу құралының қалдықтарымен ластанған немесе қандайда бір өзге себеппен жарамсыз деп танылған сүзгілердің пайдаланудан алынуын қамтамасыз ету үшін бақылау іс-шараларын енгізуі тиіс. 
Қалыптау-толтыру-дәнекерлеу 
8.96.  «Қалыптау-толтыру-дәнекерлеу» (FFS) технологиясы бойынша жұмыс істейтін және соңғы стерильдеуге ұшырайтын өнімдер үшін пайдаланылатын машиналарға қолданылатын шарттар осы қосымшаның 8.3 және 8.4-тармақтарында белгіленген өндірістік ортаға қатысты талаптарға сәйкес келуі тиіс. Асептикалық процестерде пайдаланылатын FFS машиналарын пайдалану шарттары осы қосымшаның 8.10-тармағындағы операциялар мен операциялар сыныптарының мысалдарында келтірілген қоршаған ортаның сипаттамасына сәйкес келуі тиіс.
8.97.  «Қалыптау – толтыру – дәнекерлеу» (FFS) процесінде пайдаланылатын қаптама пленкаларының контаминациясы компоненттерді дайындау, оларды жеткізу және олармен жұмыс істеу процесінде бақылаудың тиісті іс-шаралары арқылы барынша азайтылуы тиіс. Қаптама пленкаларының қауіптілігіне байланысты жеткізілетін пленкалардың белгілі бір ерекшеліктерге сәйкес келуіне және материалдың қалыңдығы мен беріктігін, микроағзалар мен бөлшектердің контаминациясын, тұтастығы мен егер қолданылатын болса, графикалық ресімделуін қоса алғанда, тиісті сапаға ие болуына кепілдік беретін рәсімдер енгізілуі тиіс. Сынамаларды іріктеу жиілігі, биожүктеме және қолданылатын жерде орау пленкалары мен олармен байланысты компоненттерге арналған эндотоксиндердің (пирогендердің) деңгейі айқындалуы, фармацевтикалық сапа жүйесі шеңберінде бақылануы және контаминацияны бақылау стратегиясында ескерілуі тиіс. 
8.98.  Процестің сыни параметрлері түсінікті, валидацияланған, сондай-ақ тиісті түрде бақыланатын және мониторингіленуін қамтамасыз ету үшін жабдықты баптауды, толтыру, дәнекерлеу және кесу процестерін қоса алғанда, оның жұмыс істеуін түсінуге және бағалауға ерекше назар аудару қажет. 
8.99.  Өніммен жанасатын кез келген газдар, мысалы, контейнерді үрлеу немесе өнімді жабу үшін пайдаланылатын газдар тиісті түрде тұтыну нүктесіне мүмкіндігінше жақын сүзілуі тиіс. Пайдаланылатын газдардың сапасы мен газдарды сүзу жүйелерінің тиімділігі осы қосымшаның 6.18 және 6.19-тармақтарына сәйкес мерзімді тексеруден өтуі тиіс.
8.100.  FFS машиналарының біліктілігі процесінде айқындалған бақылау іс-шаралары контаминацияны бақылау стратегиясына сәйкес келуі тиіс. Мынадай аспектілер қарауды талап етеді (бірақ онымен шектелмейді): 
i.  сыни аймақтың шекараларын айқындау;
ii.  ортаны бақылау және мониторинг (FFS машиналары да, ол орналасқан өндірістік орта да);
iii.  персоналдың киіміне қойылатын талаптар;
iv.  өнімді толтыру желілерінің және сүзу жүйелерінің тұтастығын тексеру (белгіленген тәртіпте);
v.  серияны немесе науқанды толтыру ұзақтығы;
vi.  пленканы деконтаминациялау немесе стерильдеу жөніндегі кез келген талаптарды қоса алғанда, орау пленкаларын бақылау;
vii.  жабдыққа арналған орында тазалау және оны қолданылатын орнында стерильдеу;
viii.  машиналарды пайдалану, оларды баптау және авариялық сигналдарды басқару (белгіленген тәртіпте).
8.101.  «Қалыптау – толтыру – дәнекерлеу» (FFS) процесінің сыни параметрлері жабдықты саралау процесінде айқындалуы және мыналарды қамтуы (бірақ онымен шектелмеуі) тиіс: 
i.  валидациядан өткен параметрлерге сәйкес өлшемі мен кесілуі бойынша біртекті қаптамаларды алуға арналған белгілеу параметрлері;
ii.  валидациядан өткен қалыптау температурасының (алдын ала қыздыру мен салқындатуды қоса алғанда), қалыптау ұзақтығының және қалыптау кезіндегі қысымның (белгіленген тәртіппен) белгілеу параметрлері, оларды ұстап тұру және мониторинг жүргізу;
iii.  белгілеу параметрлері, валидациядан өткен дәнекерлеу температурасын ұстап тұру және оның мониторингі, дәнекерлеудің бүкіл алаңында дәнекерлеу температурасының біртектілігі, дәнекерлеу кезіндегі ұзақтығы мен қысымы (белгіленген тәртіппен);
iv.  өндірістік орта мен өнімнің температурасы;
v.  қаптамаларды дәнекерлеудің беріктігі мен біртектілігін сериялық бақылау;
vi.  толтырудың дұрыс көлемін, жылдамдықтар мен біртектілікті алу үшін белгілеу параметрлері;
vii.  өнім бірлігінің тұтастығына қатердің болмауын қамтамасыз ету үшін кез келген қосымша мөр басу (серияларды кодтау), бедерлеу немесе сығу жөніндегі белгілеу параметрлері;
viii.  толтырылған контейнерлердің бүтіндігін бақылауға арналған әдістер мен параметрлер (осы қосымшаның 8.22-тармағына сәйкес).
8.102.  Өндіріс процесінде «қалыптау – толтыру – дәнекерлеу» (FFS) процесінің сыни параметрлерін тексеру, мониторингілеу және тіркеу және жабдықты пайдалану үшін тиісті рәсімдер пайдаланылуы тиіс. 
8.103.  Жұмыс рәсімдері қалыптауға және дәнекерлеуге байланысты проблемалардың қалай анықталатынын және жойылатынын сипаттауы тиіс. Жарамсыз болған бірліктер немесе дәнекерлеуге байланысты проблемалар тіркелуі және тергеп-тексерілуі тиіс. 
8.104.  Техникалық қызмет көрсетудің тиісті рәсімдері тәуекел негізінде айқындалуы және өнім бірліктерін тиімді дәнекерлеу үшін сыни болып табылатын жабдыққа қатысты техникалық қызмет көрсету және тексеру жөніндегі жоспарларды қамтуы тиіс. Өнім сапасына қатысты әлеуетті қауіптерді көрсететін кез келген анықталған проблемалар тіркелуі және тергеп-тексерілуі тиіс.
Үрлеу – толтыру – дәнекерлеу (BFS)
8.105.  Соңғы стерильдеуге жататын өнімдерді өндіруде пайдаланылатын «үрлеу – толтыру – дәнекерлеуге» (BFS) арналған жабдық ең болмағанда D сыныбының өндірістік ортасында орнатылуы тиіс. Толтыру нүктесіндегі шарттар осы қосымшаның 8.3 және 8.4-тармақтарында көзделген өндірістік ортаға қатысты талаптарға сәйкес келуі тиіс. 
8.106.  Асептикалық процестерде қолданылатын «үрлеу – толтыру – дәнекерлеу» (BFS) технологиясы: 
i.  асептикалық толтыру үшiн пайдаланылатын қайтпалы-түсу қозғалысы бар жабдыққа қатысты дайындама өндiрiстiк орта тарапынан әсерге ашық болып табылады, сондықтан экструзия, үрлеп қалыптау және дәнекерлеу жүзеге асырылатын аймақтар сыни учаскелердегi А сыныбының шарттарына сәйкес келуi тиiс. Толтыру ортасы жарақтандырылған және пайдаланылатын жағдайдағы бөлшектердің тіршілік қабілеттілігі мен бөлшектердің жалпы құрамы шектері бойынша А сыныбының шарттарына сәйкес келетіндей жобаланады және ұсталады;
ii.  асептикалық толтыру үшін пайдаланылатын роторлық типтегі жабдыққа қатысты дайындама, әдетте, оны қалыптаудан кейін бірден өндірістік орта тарапынан әсер ету үшін жабық болады, дайындама ішіндегі толтыру ортасы тіршілікке қабілетті бөлшектер үшін шектер бойынша А сыныбының шарттарына және жарақтандырылған және пайдаланылатын жағдайдағы бөлшектердің жалпы құрамына сәйкес келетіндей жобалануы және ұсталуы тиіс; 
iii.  жабдық кем дегенде А және (немесе) В сыныбына арналған киімдерді пайдалану шартымен С сыныбының өндірістік ортасында орнатылуы тиіс. С сыныбының аймағында А және (немесе) С сыныбына арналған киім киетін операторлардың микробиологиялық мониторингі тәуекелдерді басқару қағидаттарына сәйкес жүргізілуі тиіс, ал мониторинг жүргізудің шектері мен жиілігі операторлар жүзеге асыратын операцияларды ескеруі тиіс. 
8.107.  Операцияларды орындау кезінде полимерді экструзиялау және кесу нәтижесінде бөлшектердің пайда болуы, сондай-ақ «үрлеу –толтыру – дәнекерлеу» (BFS) жабдығында толтыру үшін сыни аймақтардың шектелген мөлшері салдарынан пайдалану процесінде бөлшектердің жалпы құрамына мониторинг жүргізу көзделмейді. Алайда жабдықтың дизайны толтырудың сыни аймақтарының пайдаланылатын жағдайдағы А сыныбының шарттарына сәйкестігін қамтамасыз ететінін растайтын деректер болуы тиіс. 
8.108.  «Үрлеу – толтыру – дәнекерлеу» (BFS) процестері үшін тіршілікке қабілетті бөлшектерге қатысты өндірістік ортаның мониторингі тәуекелге бағдарланған және осы қосымшаның 9-бөліміне сәйкес әзірленген болуы тиіс. Пайдаланылатын жай-күйдегі тіршілікке қабілетті бөлшектердің мониторингі сыни процестің бүкіл ұзақтығы ішінде (жабдықты жинауды қоса алғанда) жүзеге асырылуы тиіс. Роторлық типтегі «үрлеу – толтыру – дәнекерлеу» (BFS) жабдығы үшін толтырудың сыни аймағының мониторингі мүмкін болмауына жол беріледі.
8.109.  Өндірістік ортаны бақылау және мониторингілеу бағдарламасы «үрлеу – толтыру – дәнекерлеу» (BFS) процесі барысында генерацияланатын ауа ағындарының қозғалыстағы бөліктері мен кешенді қозғалыс жолдарын, сондай-ақ процестің жоғары жылу бөлудің әсерін (мысалы, ауа ағындарын визуализациялай отырып зерттеу және (немесе) өзге де ұқсас зерттеулер жүргізу) ескеруі тиіс. Орта мониторингінің бағдарламалары сонымен қатар ауа сүзгілерінің конфигурациясы және ауа сүзгілерінің тұтастығы, салқындату жүйелерінің тұтастығы (осы қосымшаның 6.21-тармағына сәйкес), жабдықтың дизайны мен біліктілігі секілді факторларды ескеруі тиіс. 
8.110.  Қалыптасқан контейнерді экструзиялау, қалыптау немесе дәнекерлеу процесінде контейнердің сыни беткі қабаттарымен жанасатын ауа немесе басқа газдар тиісті сүзгіден өтуі тиіс. Пайдаланылатын газдың сапасы және газды сүзу жүйелерінің тиімділігі осы қосымшаның 6.18 және 6.19-тармақтарына сәйкес мерзімді тексеруден өтуі тиіс. 
8.111.  Полимерлік түйіршіктердің бөлшектермен және микроағзалармен контаминациясын полимерлік түйіршіктерді сақтау, сынамаларды іріктеу және бөлу жүйелерінің тиісті дизайны, бақылау және қызмет көрсету арқылы болдырмауы тиіс. 
8.112.  Қалыптасқан контейнерлердің стерильділігін қамтамасыз ету үшін экструзиялық жүйенің функционалдық мүмкіндіктері айқындалуы және валидациялануы тиіс. Сынамаларды іріктеу жиілігі, биожүктеме және егер қолданылса, бастапқы полимердегі эндотоксиндердің (пирогендердің) деңгейлері фармацевтикалық сапа жүйесі шеңберінде айқындалуы және бақылануы, сондай-ақ контаминацияны бақылау стратегиясында қаралуы тиіс. 
8.113.  Толтыру және (немесе) экструзия, қалыптау және дәнекерлеу процесін тоқтатуды талап ететін араласулар және егер қажет болса толтыру машинасын қайта стерильдеуді жүргізу толтыру рәсімдерінде нақты айқындалуы және сипатталуы және белгіленген тәртіпте асептикалық процесті модельдеуге енгізілуі тиіс (осы қосымшаның 9.34, 9.35 және 9.36-тармақтарына сәйкес). 
8.114.  «Үрлеу – толтыру – дәнекерлеу» (BFS) жабдығын біліктілік процесінде айқындалған бақылау іс-шаралары контаминацияны бақылау стратегиясына сәйкес келуі және мыналарды қамтуы тиіс (бірақ онымен шектелмейді): 
i.  сыни аймақтың шекараларын айқындау;
ii.  ортаны бақылау және мониторинг (BFS машиналары және ол орналасқан өндірістік орта);
iii.  персоналдың киіміне қойылатын талаптар;
iv.  өнімді толтыру желілерінің және сүзгілеу жүйелерінің тұтастығын тексеру (белгіленген тәртіппен);
v.  серияны немесе науқанды толтыру ұзақтығы; 
vi.  полимерлік түйіршікті, оның бөлу жүйелерін және экструзияның сыни температурасын қоса алғанда, бақылау;
vii.  қолданылатын жерде жабдыққа арналған орында тазалау және орнында стерильдеу;
viii.  машинаны пайдалану, оның орнату параметрлері және авариялық сигналдарды басқару (белгіленген тәртіппен). 
8.115.  «Үрлеу – толтыру – дәнекерлеу» (BFS) процесінің сыни параметрлері жабдықты саралау процесінде айқындалуы және мыналарды қамтуы тиіс (бірақ онымен шектелмейді): 
i.  азық-түлік құбыржолдарына және толтыру инелеріне қатысты орнында тазалау және орнында стерильдеу; 
ii.  дайындау қалыңдығын қамтамасыз ету үшін экструдер шүмегінің температурасын, жылдамдығын және параметрлерін қоса алғанда, экструзия параметрлерін орнату параметрлері, ұстап тұру және мониторинг жүргізу;
iii.  егер бұл өнімнің тұрақтылығы үшін қажет болса, салқындату жылдамдығын қоса алғанда, пішін температурасының белгілеу параметрлері, ұстап тұру және мониторингі;
iv.  қалыптасқан бірлікке қосылатын қосалқы компоненттерді дайындау және стерильдеу (мысалы, сауыттарға арналған қақпақтар);
v.  өндірістік ортаны бақылау, экструзияның, берудің және толтырудың қауіпті аймақтарын тазалау, стерильдеу және мониторингі (қолданылуына қарай);
vi.  контейнердің қауіпті учаскелерінде қаптама қабырғаларының қалыңдығын сериялық бақылау;
vii.  толтырудың дұрыс көлемдеріне, жылдамдықтар мен біртектілікке арналған белгілеу параметрлері;
viii.  өнім бірлігінің тұтастығына қатердің болмауын қамтамасыз ету үшін кез келген қосымша мөр басудың (серияларды кодтаудың), бедерлеудің немесе сығудың белгіленген параметрлері;
ix.  100% толтырылған контейнерлердің бүтіндігін бақылау әдістері мен параметрлері (осы қосымшаның 8.22-тармағына сәйкес);
x.  толтырылған бірліктердің (кенеріктердің) айналасындағы пластиканың артығын жою үшін пайдаланылатын кескіштерге немесе кесу штамптарына арналған белгілеу параметрлері.
8.116.  Өндіріс процесінде «үрлеу – толтыру – дәнекерлеу» (BFS) процесінің және жабдық жұмысының сыни параметрлерін тексерудің, мониторингілеудің және тіркеудің тиісті рәсімдері пайдаланылуы тиіс. 
8.117.  Жұмыс рәсімдері үрлеумен, қалыптаумен және дәнекерлеумен байланысты проблемаларды анықтау және жою тәсілдерін сипаттауы тиіс. Жарамсыз бірліктер немесе дәнекерлеу проблемалары тіркелуі және тергеп-тексерілуі тиіс. 
8.118.  Егер «үрлеу – толтыру – дәнекерлеу» (BFS) процесі қалыптасқан контейнерлерге компоненттерді қосуды қамтыса (мысалы, үлкен көлемдегі парентералды өнімі бар сауыттарға арналған қақпақтар), мұндай компоненттер тиісті деконтаминацияға ұшырауы және таза, бақыланатын процесті пайдалана отырып, процеске қосылуы тиіс. 
i.  Асептикалық процестерге қатысты компоненттерді қосу алдын ала стерильденген компоненттерді пайдалана отырып, сыни беткі қабаттардың стерильділігін қамтамасыз ету үшін А сыныбы жағдайында жүзеге асырылуы тиіс.
ii.  Соңғы стерильдеуге ұшырайтын өнiмдерге қатысты соңғы стерильдеу процестерiнiң валидациясы стерильдеу процесiнде ылғалданбайтын аймақтарды қоса алғанда, компонент пен қалыптасқан контейнер арасындағы өнiмнiң барлық сыни бағыттарының стерильдiлiгiн қамтамасыз етуi тиiс. 
iii.  Бақылау рәсiмдерi компоненттердi және қалыптасқан контейнерлердi тиiмдi дәнекерлеудi қамтамасыз ету мақсатында белгiленуi және валидациялануы тиiс. 
8.119.  Техникалық қызмет көрсетудің тиісті рәсімдері тәуекел негізінде әзірленуі және өнім бірліктерін дәнекерлеу, олардың тұтастығы мен стерильдігі үшін қауіпті болып табылатын тораптарға қызмет көрсету және тексеру жөніндегі жоспарларды қамтуы тиіс. 
8.120.  Контейнерлерді қалыптау үшін пайдаланылатын нысандар сыни жабдық ретінде қарастырылады және кез келген өзгерістер немесе нысандарды түрлендіру түпкілікті өнім қаптамасының тұтастығына бағалау жүргізуді талап етеді және тұтастықты бағалау тұтастықтың ықтимал бұзылуын көрсететін жерде бұл рәсім валидациямен расталуы тиіс. Өнiмнiң сапасына қатысты ықтимал қауiптi көрсететiн кез келген анықталған проблемалар құжатпен ресiмделуi және тергеп-тексеру жүргiзiлуi тиiс. 
Лиофилизация
8.121.  Лиофилизация қауіпті технологиялық кезең болып табылады және өнімнің немесе материалдың стерильділігіне ықпал етуі мүмкін барлық іс-әрекеттер стерильденген өнім үшін асептикалық процестің бөлігі ретінде қарастырылуы тиіс. Лиофилизацияға арналған жабдық және лиофилизациялау процесі лиофилизациялау процесінде өнімнің немесе материалдың стерильділігін сақтауды қамтамасыз ету және лиофилизацияға арналған өнімдерді толтыру мен лиофилизациялау процесінің аяқталуы арасындағы микроағзалар мен бөлшектердің контаминациясын болдырмау үшін жобалануы тиіс. Бақылау іс-шаралары алаңның контаминациясын бақылау стратегиясында айқындалуы тиіс. 
8.122.  Лиофилизаторларды және олармен байланысты жабдықтарды (мысалы, сауыттарды ұстап тұратын науалар мен сақиналарды) стерильдеу валидациялануы тиіс. Стерильдеу циклдері мен пайдалану арасындағы сақтау уақыты асептикалық процесті модельдеу барысында тиісті түрде тексерілуі тиіс (осы қосымшаның 9.33-тармағына сәйкес). Жүйенің дизайны оны тұрақты стерильдеуді көздеуі тиіс. Техникалық қызмет көрсетуден немесе тазалаудан кейін қайта стерильдеу жүргізілуі тиіс. Стерильденген лиофилизаторлар және олармен байланысты жабдықтар стерильдеуден кейін контаминациядан қорғалуы тиіс. 
8.123.  Лиофилизаторлар және олармен байланысты өнімді ауыстыру және тиеу (түсіру) аймақтары оператор тарапынан араласуды барынша барынша азайтатындай етіп жобалануы тиіс. Лиофилизаторды стерильдеу жиілігі дизайн және пайдалану процесінде жүйенің контаминациясына жататын тәуекелдер негізінде айқындалуы тиіс. Тиеу (түсіру) тосқауыл технологияның көмегімен бөлінбей қолмен жүзеге асырылатын лиофилизаторлар әрбір тиеу алдында стерильденуі тиіс. Тиеу (түсіру) автоматтандырылған жүйелер арқылы жүзеге асырылатын немесе жабық тосқауыл жүйелері арқылы қорғалатын лиофилизаторлар үшін стерильдеу жиілігі контаминацияны бақылау стратегиясы шеңберінде негізделуі және құжатпен ресімделуі тиіс.
8.124.  Лиофилизатор жүйесінің тұтастығына стерильдеуден кейін және лиофилизациялау процесінде қолдау көрсетілуі тиіс. Лиофилизатордың тұтастығын қолдау үшін пайдаланылатын сүзгі жүйені әрбір пайдалану алдында стерильденуі тиіс, ал оның тұтастығын тексеру нәтижелері сертификаттау процесінің және серия шығарудың бір бөлігі болуы тиіс. Вакуум ұстауды тексеру жиілігі (камерада ағудың болуын тексеру) құжатпен ресімделуі тиіс, лиофилизаторға ауаның барынша рұқсат етілген енуі айқындалуы және әрбір циклдың басында тексерілуі тиіс. 
8.125.  Лиофилизацияға арналған науалар қандайда бір зақымданулардың немесе деформациялардың болмауына тұрақты тексерілуі тиіс. 
8.126.  Лиофилизацияланған материал әлі де тығындап жабылмаған контейнерде болатын және ортаның әсеріне ұшырайтын тиеуді (түсіруді) жобалау кезінде қарастыруға арналған аспектілер мыналарды қамтуы тиіс (бірақ онымен шектелмейді): 
i.  лиофилизатор ішіндегі жүктеме схемасы айқындалуы және құжатпен ресімделуі тиіс;
ii.  ішінара тығындап жабылған контейнерлерді лиофилизаторға беру әрқашан А сыныбы аймағы жағдайында жүзеге асырылуы тиіс, оларды қолдану оператор тарапынан тікелей араласуды барынша азайтатын тәсілмен жүзеге асырылуы тиіс. Конвейерлік жүйелер немесе мобильді беру жүйелері секілді технологиялар (мысалы, таза ауасы бар беру арбалары, ауаның бір бағытты ағыны бар жылжымалы жұмыс станциялары) ішінара тығындалған контейнерлерді беру үшін пайдаланылатын жүйенің тазалығын ұстауды қамтамасыз ету үшін қолданылады. Валидация кезінде расталған балама ретінде ішінара тығындап жабылған сауыттарды қорғау үшін А сыныбы аймағында жабық және олар В сыныбы аймағында болғанда ашылмайтын науалар пайдаланылуы мүмкін (мысалы, тиісінше жабық бокстар); 
iii.  әуе ағындары тиеу аймағындағы беріліс құрылғылары мен желдеткіш тарапынан теріс ықпалға ұшырамауы тиіс; 
iv.  тығындап жабылмаған контейнерлер (мысалы, ішінара тығындап жабылған сауыттар) А сыныбы аймағы жағдайында болуы тиіс және, әдетте, физикалық тосқауылдардың немесе өзге де тиісті шаралардың көмегімен операторлардан бөлінуі тиіс;
v.  егер тығындарды отырғызу лиофилизатор камерасы ашылғанға дейін аяқталмаса, лиофилизатордан алынатын өнім онымен жұмыс істеудің барлық келесі процесі барысында А сыныбы аймағы жағдайында қалуы тиіс; 
vi.  лиофилизаторға тиеу (лиофилизатордан түсіру) кезінде пайдаланылатын мүкәммал (мысалы, лотоктар, пакеттер, орналастыру құрылғылары, пинцеттер) стерильденген болуы тиіс.
Жабық жүйелер
8.127.  Жабық жүйелерді пайдалану химиялық контаминация, микроағзалар мен фондық өндірістік ортадағы бөлшектердің контаминациясы қаупін төмендетуі мүмкін. Жабық жүйелер әрқашан қолдан манипуляциялаудың және олармен байланысты тәуекелдердің қажеттілігін төмендететін тәсілмен жобалануы тиіс. 
8.128.  Асептикалық процестерде пайдаланылатын жабық жүйелердің өніммен жанасатын барлық беткі қабаттарының стерильдігін қамтамасыз ету қауіпті болып табылады. Асептикалық процестер үшін пайдаланылатын кез келген жабық жүйенің дизайны мен таңдауы стерильділікті қолдауды қамтамасыз етуі тиіс. Стерильді жабдықты (мысалы, құбырларды (құбыржолдарды) стерильденген өнім маршрутына қосу стерильдеуші сыныптың соңғы сүзгісінен кейін асептикалық жолмен жүзеге асырылатын қосылыс ретінде жобалануы тиіс (мысалы, орнатылған стерильді қосылыстарға арналған құрылғылардың көмегімен). 
8.129.  Асептикалық қосылыстарда пайдаланылатын компоненттердің тұтастығын қамтамасыз ету мақсатында тиісті шаралар қолданылуы тиіс. Олардың көмегімен компоненттердің тұтастығына қол жеткізілетін құралдар контаминацияны бақылау стратегиясында айқындалуы және сипатталуы тиіс. Жүйенің тұтастығына тиісті сынақтар жүргізуді өнімнің стерильділігіне қатысты қауіп-қатерлер болған кезде қарастыру қажет. Жеткізушілерді бағалау жүйенің стерильділігін жоғалтуға әкелуі мүмкін әлеуетті істен шығу режимдеріне қатысты деректерді салыстыруды қамтуы тиіс.
8.130.  Жабық жүйелер орналастырылатын өндірістік орта олардың дизайнымен және жүзеге асырылатын процестермен айқындалуы тиіс. Жабық жүйенің тұтастығына қауіп төндіретін тәуекелдер болған жағдайда асептикалық процестер үшін мұндай жүйе А сыныбы аймағында орналасуы тиіс. Егер жабық жүйеге қатысты пайдалану кезінде оның тұтастығын растау мүмкін болса (мысалы, қысымды тексеру және (немесе) мониторинг арқылы), неғұрлым төмен сынып аймағы пайдаланылуы мүмкін. Жіктелген аймақтар арасындағы кез келген беру мұқият бағалануы тиіс (осы қосымшаның 4.10-тармағына сәйкес). Егер жабық жүйе ашылса (мысалы, буып-түйілмеген өнімді өндіру желісіне техникалық қызмет көрсету үшін), мұндай ашу материалдар үшін қолайлы жіктелген аймақта (мысалы, С сыныбында – соңғы стерильдеу процестері үшін немесе А сыныбында – асептикалық процесс үшін) жүзеге асырылады немесе жүйе кейіннен тазартуға және дезинфекциялауға (сондай-ақ асептикалық процестер жүзеге асырылған жағдайда стерильдеуге) ұшырауы тиіс. 
Бір реттік жүйелер
8.131.  Бір реттік жүйелер стерильді өнімдерді өндіруде көп реттік жабдыққа балама ретінде пайдаланылады. Бір реттік жүйелер жекелеген компоненттерді білдіреді немесе пакеттер, сүзгілер, түтіктер, қосқыштар, клапандар, сақтауға арналған резервуарлар және датчиктер секілді көптеген компоненттерден тұрады. Бір реттік жүйелер манипуляциялардың қажеттілігін және қолмен араласудың күрделілігін төмендететіндей етіп жобалануы тиіс. 
8.132.  Контаминацияны бақылау стратегиясы шеңберінде бағалануы тиіс бір реттік жүйелермен байланысты ерекше тәуекелдер бар. Мұндай тәуекелдерге мыналар кіреді (бірақ онымен шектелмейді): 
i.  өнім мен өніммен жанасатын беткі қабаттар арасындағы өзара іс-қимыл (мысалы, адсорбция немесе сілтісіздендіретін және экстрагирленетін заттардың пайда болуы);
ii.  жүйенің көп мәрте пайдаланудың тұрақты жүйелерімен салыстырғанда осалдығы;
iii.  қолмен жүзеге асырылатын операциялардың (жүйені тексеруді және онымен жұмысты қоса алғанда), сондай-ақ жүзеге асырылатын қосылыстардың санын және күрделілік дәрежесін ұлғайту;
iv.  құрастырудың күрделілігі;
v.  пайдаланғанға дейін және одан кейін стерильдеу сыныбы сүзгілерінің бүтіндігін тексеру тиімділігі (осы қосымшаның 8.87-тармағына сәйкес);
vi.  тесіктер мен ағудың болу қаупі;
vii.  сыртқы қаптаманы ашу орнындағы жүйе үшін ықтимал қауіп;
viii.  бөлшектердің контаминациясы қаупі.
8.133.  Бір реттік жүйелерді стерильдеу процестері валидациялануы тиіс. Бір реттік жүйелерге теріс әсердің жоқтығын растау қажет. 
8.134.  Бір реттік жүйелерді жеткізушілерді және оларды стерильдеу жөніндегі қызметтерді бағалау осындай жүйелерді таңдау және пайдалану үшін өте маңызды болып табылады. Стерильді бір реттік жүйелер үшін стерильділікті қамтамасыз етуді верификациялау жеткізуші біліктілігінің бір бөлігі ретінде жүзеге асырылуы тиіс, ал бір реттік жүйелерді алу кезінде бір реттік жүйенің әрбір бірлігінің стерильденгенін растайтын куәліктер тексерілуі тиіс.
8.135.  Өнімнің және өніммен жанасатын беткі қабаттардың адсорбциясы мен өзара әрекеттесуінің мүмкіндігі процеске сәйкес келетін жағдайларда бағалануы тиіс.
8.136.  Бір реттік жүйеге қатысты экстрагирленетін және сілтіленетін заттардың бейіндері және өнімнің сапасына кез келген әсері, атап айтқанда, егер жүйе полимерлік негіздегі материалдардан жасалса, бағалануы тиіс. Экстрагирленетін заттар бойынша бейін деректерінің қолданылуын анықтау үшін әрбір компонентке қатысты бағалау жүргізілуі тиіс. Өңделетін материалдарды сіңіруі мүмкін заттарды немесе материалдармен ұзақ уақыт жанасатындарды қоса алғанда, сілтісіздендірілетін заттарға қатысты жоғары тәуекелі бар ретінде қарастырылатын компоненттер үшін қауіпсіздік мәселелерін қоса алғанда, сілтісіздендіру бейінді зерттеулерді бағалауды назарға алу қажет. Егер процесс шарттарының имитациясы қолданылса, ол процестің нақты жағдайларын дәл көрсетуі және ғылыми негізделген болуы тиіс. 
8.137.  Бір реттік жүйелер берілген жұмыс жағдайларында процесс бойы тұтастықты сақтайтындай етіп жобалануы тиіс. Неғұрлым экстремалды жағдайлар (мысалы, еріту немесе мұздату) тарапынан немесе дағдылы пайдалану немесе тасымалдау процесінде әсер етуі мүмкін бір реттік компоненттердің құрылымдық тұтастығына назар аудару қажет. Көрсетілген жағдайларда осындай шарттарда орнатылған стерильді қосылысқа арналған (термиялық дәнекерлеу немесе механикалық қосылыс көмегімен жүзеге асырылатын) құрылғының тұтастығын сақтауды растау қажет.
8.138.  Бір реттік жүйелер үшін өнімдердің тәуекелдеріне немесе қауіптілігіне және олармен байланысты процестерге сәйкес қолайлылық критерийлері белгіленуі және қолданылуы тиіс. Алу кезінде бір реттік жүйенің әрбір компоненті оның бекітілген ерекшелікке сәйкес өндірілгенін, орнатылғанын және жеткізілгенін растау үшін тексерілуі тиіс. Пайдалану алдында сыртқы қаптаманы (мысалы, сыртқы қораптың, пакеттердің сыртқы түрі), заттаңбаларды және ілеспе құжаттарды (мысалы, сәйкестік сертификатын және стерильдеуді растайтын құжатты) көзбен шолып тексеру жүргізілуі және құжатталуы тиіс. 
8.139.  Қолмен жүзеге асырылатын бір реттік жүйені қолдану жөніндегі сыни операциялар (мысалы, құрастыру және қосу) тиісті бақылаудан өтуі және асептикалық процесті модельдеу барысында тексерілуі тиіс. 
9.  Өндірістік орта мен процестің мониторингі
Жалпы ақпарат
9.1.  Өндірістік орта мен процестердің мониторингі бойынша алаң бағдарламасы контаминацияны бақылаудың жалпы стратегиясының бір бөлігі болып табылады және микроағзалар мен бөлшектердің контаминациясы қаупін барынша азайту мақсатында әзірленген бақылау іс-шараларының мониторингі үшін пайдаланылады. Мониторинг жүйесі элементтерінің әрқайсысының сенімділігі (тіршілікке қабілетті бөлшектер, тіршілікке қабілетсіз бөлшектер және асептикалық процесті модельдеу) жеке-жеке қарастыру кезінде шектеулі болып табылады және әрбір элемент өздігінен асептика көрсеткіші ретінде қарастырылмайды. Жиынтықта қарастыру кезінде нәтижелер мониторинг осы элементтердің көмегімен жүзеге асырылатын жүйенің дизайнының, валидациясының және жұмыс істеуінің сенімділігін растауға көмектеседі. 
9.2.  Өндірістік ортаның мониторингі бойынша алаң бағдарламасы, әдетте, мынадай элементтерді қамтиды: 
i.  өндірістік ортаның мониторингі (бөлшектердің жалпы құрамы);
ii.  өндірістік орта мен персоналдың (тіршілікке қабілетті бөлшектердің) мониторингі;
iii.  температура, салыстырмалы ылғалдылық және басқа да ерекше сипаттамалар;
iv.  асептикалық процесті модельдеу (тек асептикалық процестерді пайдалана отырып өндірілетін өнімдерге қатысты).
9.3.  Мұндай жүйелермен алған ақпарат дағдылы сертификаттау және серияларды шығару үшін, сондай-ақ процестерді талдау немесе тергеп-тексеру барысында мерзімді бағалау үшін пайдаланылуы тиіс. Бұл соңғы стерильдеуге және асептикалық процестерге қолданылады, алайда ықпал етудің сыни дәрежесі өнім типі мен процеске байланысты ерекшеленуі мүмкін. 
Өндірістік орта мен процестің мониторингі
9.4.  Өндірістік ортаның мониторинг бағдарламасы құжатпен айқындалуы және құжатпен ресімделуі тиіс. Өндірістік орта мониторингі бағдарламасының мақсаты мыналар болып табылады: 
i.  таза ауасы бар таза үй-жайлар мен құрылғылар жобалау және реттеу талаптарына сәйкес тиісті тазалық сыныбының өндірістік ортасын тұрақты қамтамасыз ететіндігін растауды ұсыну; 
ii.  өнім сапасы үшін тәуекелдерді тергеп-тексеруге және бағалауға бастамашылық ететін өндірістік орта үшін белгіленген шектерден ауытқуларды тиімді анықтау. 
Өндірістік орта мониторингінің кешенді бағдарламасын әзірлеу үшін, яғни инкубациялау әдістері мен шарттарына (мысалы, уақыт, температура (температуралар), аэробты және (немесе) анаэробты шарттар туралы деректер) мониторинг жүргізу үшін пайдаланылатын сынамаларды іріктеу нүктелерін, мониторинг жиілігін айқындау үшін тәуекелдерді бағалау жүргізілуі тиіс. Тәуекелдерді мұндай бағалау процестің бастапқы деректері және дайын өнім, үй-жайлар, жабдықтар, ерекше процестер мен кезеңдердің сынилығы, тартылған операциялар, дағдылы мониторинг деректері, біліктілік барысында алынған мониторинг деректері туралы егжей-тегжейлі білім, сондай-ақ өндірістік ортадан бөлінетін типтік микрофлора туралы білім негізінде жүргізілуі тиіс. 
Тәуекелдерді бағалау өңдеу процесінде микроағзалардың болуы өнім сапасына ықпал етуі мүмкін (мысалы, А сыныбы, асептикалық өңдеу аймақтары және А сыныбы аймағымен тікелей байланысты В сыныбының аймақтары) мониторинг үшін сыни нүктелерді айқындауды қамтуы тиіс, сондай-ақ өзге де ақпаратты (мысалы, ауа ағындарын визуализациялаумен зерттеулерден алынған) қарастыру қажет. Мұндай тәуекелдерді бағалау өндірістік орта мониторингі жөніндегі бағдарламаның тиімділігін растау үшін тұрақты қайта қаралуы тиіс. Мониторинг бағдарламасы контаминацияны бақылау трендтері мен стратегиясын талдаудың жалпы контексінде қарастырылуы тиіс. 
9.5.  Таза үй-жайлардың, таза ауасы бар құрылғылардың және персоналдың дағдылы мониторингі жабдықты баптауды қоса алғанда, процестің барлық сыни кезеңдері бойына өндірісте жүзеге асырылуы тиіс. 
9.6.  Басқа сипаттамалар (мысалы, температура мен салыстырмалы ылғалдылық) өнімге (процеске, персоналға) қатысты талаптарға сәйкес келетін және тазалық бойынша белгіленген стандарттарды қолдауға ықпал ететін диапазондар шегінде бақылануы тиіс (мысалы, А немесе В сыныбы). 
9.7.  А сыныбы аймағының мониторингі сыни операциялар барысында процестің асептикалық жағдайларын қолдауды көрсетуі тиіс. Мониторинг жабдықтардың, контейнерлердің, тығындау жүйелерінің және өнімнің стерильді беткі қабаттарының контаминациясына неғұрлым қауіп төндіретін нүктелерде жүргізілуі тиіс. Мониторинг нүктелерін таңдау, сондай-ақ сынамаларды іріктеу құрылғыларын орналастыру және бағдарлау негізделуі, сондай-ақ сыни аймақтардан сенімді деректер алу үшін сәйкес болуы тиіс. 
9.8.  Сынама алу әдістері өндірістік операциялар үшін контаминация қаупін тудырмауы тиіс. 
9.9.  Тiршiлiкке қабiлеттi бөлшектердiң және бөлшектердiң жалпы құрамының мониторингiнiң нәтижелерi үшiн тиiстi дабыл деңгейлерi мен iс-әрекет шектерi белгiленуi тиiс. Бөлшектердің жалпы құрамы бойынша іс-қимылдың ең жоғары шектері 5-кестеде келтірілген, ал тіршілікке қабілетті бөлшектер бойынша іс-қимылдың ең жоғары шектері 6-кестеде сипатталған. Алайда трендтер, процестің табиғаты бойынша деректер негізінде немесе контаминацияны бақылау стратегиясына сәйкес іс-қимылдың неғұрлым қатаң шектері қолданылуы мүмкін. Тіршілікке қабілетті бөлшектер және бөлшектердің жалпы құрамы бойынша дабыл деңгейлері таза үй-жайлардың біліктілік сынақтарының нәтижелері негізінде белгіленуі және трендтерді бағалауды жалғастыру барысында алынған деректер негізінде мерзімді қайта қаралуы тиіс. 
9.10.  А сыныбы (бөлшектердің жалпы құрамы бойынша ғана), В, С және D сыныбы үшін дабыл деңгейлері теріс трендтерді анықтауға және әрекет етуге болатындай етіп белгіленуі тиіс (мысалы, өндірістік ортаны бақылаудың нашарлауын көрсететін бірқатар жағдайлар немесе жекелеген жағдайлар). 
9.11.  Мониторинг рәсімдері трендтерді бағалау тәсілдемесін айқындауы тиіс. Трендтер мыналарды қамтиды (бірақ онымен шектелмейді): 
i.  іс-қимылдар шегінен немесе дабыл деңгейінен тыс шығулардың өсу саны;
ii.  дабыл деңгейлерінен біртіндеп шығу;
iii.  тұрақты, бірақ жалпы себебі болуы мүмкін іс-қимылдар шегінің жекелеген бұзушылықтары (мысалы, жоспарлы профилактикалық қызмет көрсетуден кейін әрқашан болатын жекелеген (жеке дара) ауытқулар)
iv.  микрофлора типінің, сондай-ақ белгілі бір микроағзалар санының және басымдылығының өзгеруі. Бақылаудың жоғалғанын, тазалықтың нашарлағанын немесе бақылау қиын микроағзалардың (мысалы, спора түзетін микроағзалар мен зең саңырауқұлақтары) бар екенін көрсетуі мүмкін анықталған микроағзаларға ерекше назар аударылуы тиіс. 
9.12.  Пайдаланылатын жағдайдағы С және D сыныптары таза үй-жайларының мониторингі біліктілік процесінде алынған деректер негізінде, сондай-ақ дағдылы деректер негізінде жүзеге асырылуы және трендтерге тиімді талдау жүргізуге мүмкіндік беруі тиіс. Дабыл деңгейлеріне және әрекет ету шектеріне қатысты талаптар жүзеге асырылатын операциялардың сипатына байланысты болады. Іс-қимыл шектері 5 және 6-кестелерде берілгеннен қатаң болуы мүмкін. 
9.13.  Іс-қимыл шектерінен асқан жағдайда операциялық рәсімдер түпкі себебін анықтау және өнімге әлеуетті әсерін (мониторинг пен есептілік арасындағы уақыт аралығында өндірілген серияларды қоса алғанда), сондай-ақ түзету және ескерту әрекеттеріне қатысты талаптарды бағалау үшін тергеп-тексеру жүргізуді ұйғаруы тиіс. Дабыл деңгейі артқан жағдайда операциялық рәсімдер өндірістік ортаның одан әрі нашарлауын болдырмауға бағытталған тергеп-тексеру жүргізуді қарауды және (немесе) түзету іс-қимылдарын жүзеге асыруды қамтуы тиіс бағалау мен кейінгі іс-шараларды жүргізуді ұйғаруы тиіс. 
Өндірістік ортаның мониторингі.
Бөлшектердің жалпы құрамы
9.14.  Контаминацияның әлеуетті тәуекелдерін бағалау үшін деректер алу және стерильді операциялар үшін өндірістік ортаны білікті жағдайда ұстауды қамтамасыз ету мақсатында бөлшектердің жалпы құрамын мониторингілеу бағдарламасын қалыптастыру қажет. 
9.15.  Әрбір сынып үшін ауадағы бөлшектердің шоғырлануы бойынша өндірістік ортаның мониторингіне арналған шектер 5-кестеде келтірілген. 
5-кесте
Мониторинг үшін бөлшектердің ең жоғары рұқсат етілген жалпы шоғырлануы
	Сынып
	Бөлшектерді жалпы қамтуы бойынша ең жоғары шектер
≥ 0,5 мкм/м3
	Бөлшектерді жалпы қамтуы бойынша ең жоғары шектер
≥ 5 мкм/м3

	
	жарақтанды-рылған жай-күйде
	пайдаланылатын жай-күйде
	жарақтан-дырылған жай-күйде
	пайдаланылатын жай-күйде

	А
	3 520
	3 520
	29
	29

	В
	3 520
	352 000
	29
	2 930

	С
	352 000
	3 520 000
	2 930
	29 300

	D
	3 520 000
	алдын ала айқындалмаған(а)
	29 300
	алдын ала айқындалмаған(а)


(а) D сыныбы үшін пайдаланылатын жағдайдағы шектер алдын ала айқындалмаған. Өндіруші, егер қолданылатын болса, тәуекелдерді және дағдылы деректерді бағалау негізінде пайдаланылатын жағдайдағы шектерді айқындауы тиіс. 
1-ескерту: Жарақтандырылған жай-күйге арналған кестеде көрсетілген бөлшектер бойынша шектерге операциялар аяқталғаннан кейін (осы қосымшаның 4.29-тармағына сәйкес) персоналдың қатысуынсыз біліктілік кезінде айқындалған қысқа қалпына келтіру уақытынан кейін (нормативтік мәні – 20 минуттан кем) қол жеткізілуге тиіс.
2-ескерту: Уақыт өткен сайын пайда болатын макробөлшектер санының көрсеткіштері (әсіресе, А сыныбы аймағында көлемі ≥ 5 мкм) электрондық кедергілер (шу), шашыраңқы жарық, сәйкестікті жоғалту және т.б. салдарынан есептеудің жалған көрсеткіштері ретінде қарастырылуы мүмкін. Төмен шоғырлануды жүйелі немесе тұрақты есептеу контаминацияның ықтимал эпизодын көрсетуі мүмкін және тергеп-тексерілуге ұшырауы тиіс. Мұндай эпизодтар үй-жайға ауа беруді сүзу жүйесінің істен шығуын, жабдық жұмысындағы істен шығуды көрсетуі мүмкін, сондай-ақ жабдықты баптау және дағдылы пайдалану кезіндегі тиісінше емес іс-қимылдардың көрсеткіші болып табылуы мүмкін.

9.16.  А сыныбының аймағы үшін бөлшектер мониторингі жабдықты жинауды қоса алғанда, күрделі өңдеудің бүкіл ұзақтығы бойына жүзеге асырылуы тиіс. 
9.17.  А сыныбының аймағы барлық ықтимал араласуларды, уақытша эпизодтарды немесе жүйенің қандайда бір нашарлауын қамту үшін үлгінің тиісті көлемімен (кем дегенде минутына 28 л (1 фут3)) үздіксіз мониторингке (≥ 0,5 және ≥ 5 мкм бөлшектер бойынша) ұшырауы тиіс. Жүйе әрбір жеке сынаманы талдау нәтижесін кез келген ықтимал ауытқуды сәйкестендіруге және оған уақтылы ден қоюға мүмкіндік беретін жиілікпен дабыл деңгейлерімен және әрекет ету шектерімен кезең-кезеңмен салыстырып отыруы тиіс. Дабыл деңгейі артқан жағдайда дабыл сигналдарына бастамашылық жасалуы тиіс. Рәсімдер қосымша микробиологиялық мониторинг жүргізу қажеттілігін қарастыруды қоса алғанда, дабыл сигналдарына реакция ретінде қабылдануы тиіс іс-қимылдарды айқындауы тиіс. 
9.18.  В сыныбының аймағы үшін баламалы жүйені пайдалану керек, бұл ретте сынама алу жиілігі төмендетілуі мүмкін. В сыныбының аймағы бағдарлама контаминация деңгейінің кез келген артуын және жүйенің нашарлауын тіркей алатындай жиілікпен және сынама көлемімен мониторингке ұшырауы тиіс. Дабыл деңгейі артқан жағдайда дабыл сигналдары іске қосылуы тиіс. 
9.19.  Мониторинг жүйесін таңдау кезінде биологиялық, химиялық немесе радиациялық қауіптің туындау себебі болуы мүмкін өндірістік операцияларда пайдаланылатын материалдармен (мысалы, тірі ағзалар пайдаланылатын материалдармен, ұнтақ тәрізді өнімдермен немесе радиофармацевтикалық өнімдермен) байланысты кез келген тәуекелді ескеру керек. 
9.20.  Жүзеге асырылатын процестермен шарттастырылған және бөлшектерді есептеушіге әлеуетті зиян келтіруге немесе қауіптілік себебі болуға қабілетті контаминанттар болған жағдайда (мысалы, тірі микроағзалардың, ұнтақ тәрізді өнімдердің және радиациялық қауіптіліктің болуы) жиілік және қолданылатын стратегия өндірістік ортаны тәуекелдің ықпалына дейін және одан кейін жіктеуді қамтамасыз етуі тиіс. Процестiң жан-жақты мониторингiн қамтамасыз ету үшiн тiршiлiкке қабiлеттi бөлшектер мониторингiнiң көлемiн ұлғайту мүмкiндiгiн қарастыру қажет. Бұдан басқа, мониторинг операцияларды модельдеу кезінде жүзеге асырылуы тиіс. Мұндай операциялар тиiстi жиiлiкпен жүзеге асырылуы тиiс. Тәсілдеме контаминацияны бақылау стратегиясында айқындалуы тиіс.
9.21.  Автоматтандырылған жүйелерді пайдалана отырып іріктеп алынатын мониторинг кезінде сынамалардың көлемі, әдетте, пайдаланылатын жүйенің сынамаларын іріктеу жылдамдығына тәуелді болады. Сынамалардың көлемі таза үй-жайлар мен таза ауасы бар құрылғыларды жіктеу кезіндегідей болуы міндетті емес. Мониторинг кезінде сынамалардың көлемі негізделген болуы тиіс.
Өндірістік орта мен персонал мониторингі
Тіршілікке қабілетті бөлшектер
9.22.  Асептикалық операциялар, микробиологиялық мониторинг жүзеге асырылатын өндірістік ортада седиментация әдісі, ауаны іріктеудің волюметриялық әдісі, қолғаптардан, киімнен және үстіңгі қабаттардан сынама алу әдісі (мысалы, тампондарды пайдалана отырып жуу әдісі және байланыс пластиналары әдісі) секілді әдістердің комбинациясын жиі пайдалану арқылы жүргізілуі тиіс. Сынамаларды іріктеудің пайдаланылатын әдісі контаминацияны бақылау стратегиясының шеңберінде негізделуі тиіс және А және В сыныптары аймақтарындағы ауа ағындарына теріс ықпал етпеуі тиіс. Таза үй-жайлар мен жабдықтардың беткі қабаттарына мониторингті операцияның соңында жүргізген жөн.
9.23.  Таза үй-жайлардағы тіршілікке қабілетті бөлшектердің мониторингін әдеттегі өндірістік операциялар жүзеге асырылмаған кезде (мысалы, дезинфекциядан кейін, өндіріс басталар алдында, серия аяқталған кезде және техникалық қызмет көрсетуді тоқтату кезеңінен кейін), сондай-ақ таза үй-жайлардағы бақылау іс-шараларына теріс ықпал етуге қабілетті контаминацияның әлеуетті жағдайларын анықтау мүмкіндігі үшін пайдаланылмайтын олармен байланысты үй-жайларда жүргізу керек. Инцидент болған жағдайда түзету әрекетінің тиімділігін тексеру үшін сынамаларды іріктеудің қосымша нүктелері пайдаланылуы мүмкін (мысалы, тазалау және дезинфекциялау). 
9.24.  А сыныбының аймағындағы тіршілікке қабілетті бөлшектердің үздіксіз мониторингі (мысалы, ауа сынамаларын іріктеудің волюметриялық немесе седиментациялық әдісін пайдалану кезінде) жабдықты (асептикалық қондырғыны) жинау және сыни процесті қоса алғанда, бүкіл сыни процесс бойында жүзеге асырылуы тиіс. Ұқсас тәсілдеме асептикалық процеске әсер ету тәуекеліне қарай В сыныбының таза үй-жайлары үшін қарастырылуы тиіс. Тiршiлiкке қабiлеттi бөлшектердiң мониторингi барлық араласуларды, уақытша эпизодтарды немесе жүйенiң кез келген нашарлауын қамтуға мүмкiндiк беретiн тәсiлмен жүзеге асырылуы, сондай-ақ мониторинг жүргiзу кезiндегi iс-қимылдарды жүзеге асыру кезiндегi араласулармен шарттастырылған кез келген тәуекелдi болдырмауы тиiс. 
9.25.  Тәуекелдерді бағалау жүзеге асырылатын операциялар негізінде персонал мониторингінің нүктелерін, типін және жиілігін, сондай-ақ сыни аймақтарға жақындығын айқындауы тиіс. Мониторинг процесс барысында персоналдан сынамаларды мерзімді іріктеуді қамтуы тиіс. Персоналдан сынаманы іріктеп алу процестiң өзiне қатер төндiрмейтiн тәсiлмен жүзеге асырылуы тиiс. Сыни араласуларға қатысатын персоналдың мониторингіне (ең аз дегенде қолғаптар, алайда процесте қолданылатын киімнің басқа учаскелерінің мониторингі талап етілуі мүмкін), сондай-ақ В сыныбының таза үй-жайынан әрбір шығу кезінде (қолғаптар мен киімге қатысты) ерекше назар аудару керек. Егер сыни араласулардан кейін қолғап мониторингі жүргізілсе, қолғаптың жоғарғы жұбы процесті жалғастыру алдында ауыстырылуы тиіс. Егер сыни араласуларды жүзеге асырғаннан кейін киімге мониторинг жүргізу талап етілсе, оны процесті таза үй-жайда жалғастыру алдында ауыстыру қажет. 
9.26.  А және В сыныбы аймақтарында персоналдың микробиологиялық мониторингі жүргізілуі тиіс. Егер операциялар қолмен жүзеге асырылса (мысалы, асептикалық дайындау немесе толтыру), онда мұндай жоғары қауіп киімнің микробиологиялық мониторингінің күшеюіне алып келуі және контаминацияны бақылау стратегиясында негізделуі тиіс. 
9.27.  Мониторингтi өндiрiстiк персонал дағдылы негiзде жүргiзген жағдайда, мұндай мониторинг сапа қызметi тарапынан жүйелi бақылауға ұшырауы тиiс (осы қосымшаның 8.19-тармағын ескере отырып). 
9.28.  Өндірушілер микробтық контаминацияға байланысты проблемаларды анықтауды жеделдету, сондай-ақ өнім үшін тәуекелдерді төмендету үшін тиісті баламалы мониторинг жүйелерін (мысалы, жылдам әдістерді пайдаланатын жүйелерді) енгізу мүмкіндігін қарастыруы тиіс. Микробиологиялық мониторингтің мұндай жылдам және автоматтандырылған әдістері валидация барысында олардың белгіленген әдіснамаға баламалылығы немесе одан артықшылығы расталғаннан кейін қабылдануы мүмкін. 
9.29.  Сынамаларды іріктеу әдiстерi мен осындай iрiктеу үшiн пайдаланылатын жабдықтар толық түсiнiктi болуы тиiс, тиiстi операцияларды жүзеге асыруға және алынған нәтижелердi тиiстi түсiндiруге арналған рәсiмдер болуы тиiс. Сынамаларды іріктеудің таңдап алынған әдістері үшін қалпына келтіру тиімділігіне қатысты деректер болуы тиіс.
9.30.  Тіршілікке қабілетті бөлшектермен контаминацияға қатысты әрекет ету шектері 6-кестеде келтірілген. 
		6-кесте 
Тіршілікке қабілетті бөлшектердің контаминациясы үшін ең жоғары әрекет ету шектері
	Сынып
	Ауаның үлгісі, КТБ/м3
	Седиментациялық тостағандар 
(диаметр – 90 мм), КТБ/4 сағ(а)
	Байланыс пластиналары 
(диаметр – 55 мм), пластинаға КТБ(b)
	Қолғаптардан ізтаңбалар 
(екі қолдан да 5 саусақ), қолғапқа КТБ

	А
	өсімнің болмауы(c)

	В
	10
	5
	5
	5

	С
	100
	50
	25
	–

	D
	200
	100
	50
	–


(а) Седиментациялық тостағандар жүзеге асырылатын операциялардың бүкіл ұзақтығы бойына (жабдықты баптауды қоса алғанда) ортаның әсеріне ұшырауы және талаптарға сәйкес 4 сағаттан кешіктірілмей ауыстырылуы тиіс (экспозиция уақыты қалпына келтіру зерттеулерін қоса алғанда, валидацияға негізделуі тиіс). Ол пайдаланылатын ортаның жарамдылығына теріс ықпал етпеуі тиіс.
С және D сыныптарының аймақтары үшін экспозиция уақыты (ең көп дегенде 4 сағат) және жиілік сапа үшін қауіптерді басқаруға негізделуі тиіс.
Жекелеген седиментациялық тостағандар кемінде 4 сағат экспозицияға ұшырауы мүмкін. 
(b) Байланыс пластиналары бойынша шектер А және В сыныбы аймақтарындағы жабдықтардың, үй-жайлардың және киімдердің беткі қабаттарына қолданылады, Әдетте С және D сыныбының аймақтары үшін киімнің дағдылы мониторингі талап етілмейді (мұндай үй-жайлардың функцияларына байланысты). 
(с) А сыныбының аймағы үшін кез келген өсудің болуы тергеп-тексеруді жүргізуге алып келуі тиіс екенін атап өту қажет. 
1-ескерту: Жоғарыда көрсетілген кестеде санамаланған мониторинг әдістемелерінің типтері мысалдар болып табылатынын ескеру қажет. Өнiм контаминацияға ұшырауы мүмкiн бүкiл сыни процесс бойында ақпарат беру мақсаттарын қанағаттандырған жағдайда (мысалы, асептикалық желiнi баптау кезiнде, асептикалық процестер кезiнде, сублимациялық кептiргiшке толтыру және тиеу кезiнде) өзге әдiстемелер пайдаланылуы мүмкiн. 
2-ескерту: КТБ-да көрсетілген шектер қолданылады. Егер КТБ-дан өзгеше бірліктерде нәтижелерді білдіретін өзге немесе жаңа технологиялар пайдаланылса, өндіруші пайдаланылатын шектердің ғылыми негіздемесін ұсынуы және мүмкіндігінше оларды КТБ-мен байланыстыруы тиіс. 

9.31.  А және В сыныбының аймақтарында анықталған микроағзалар түрдің деңгейіне дейін сәйкестендірілуі тиіс және мұндай микроағзалардың өнімнің сапасына (әрбір қатысты серия үшін) және бақылаудың жалпы жай-күйіне әлеуетті әсері бағалануы тиіс. Сондай-ақ С және D сыныбының аймақтарында (мысалы, әрекет ету шектері немесе дабыл деңгейлері артқан кезде) немесе бақылаудың жоғалғанын, тазалықтың нашарлағанын көрсететін микроорганизмдер бөлінгеннен кейін, сондай-ақ басқарылуы қиын микроағзалар бөлінген кезде (мысалы, спора түзетін микроағзалар немесе зең саңырауқұлақтары) анықталған микроағзаларды сәйкестендіру жүргізіледі. Микроағзаларды сәйкестендіруді осы аймақтардың типтік микрофлоры туралы өзекті ұғымдарға сәйкес келетін жеткілікті жиілікпен жүргізу қажет.
Асептикалық процесті модельдеу
(ортамен толтыру)
9.32.  Асептикалық өңдеу процесі үшін қолда бар бақылау іс-шараларының тиімділігін мерзімді тексеру стерильді қоректік ортаны және (немесе) өнімнің орнына стерильді қоректік алмастырғышты пайдалана отырып, процесті имитациялаумен сынақ жүргізуді қамтуы тиіс. Асептикалық процесті имитациялау асептикалық процесті немесе асептикалық процестің аспектілерін валидациялаудың бірінші дәрежелі құралы ретінде қарастырылмауы тиіс. Асептикалық процестің тиімділігі процестің дизайны, фармацевтикалық сапа жүйесінің талаптарын және технологиялық бақылау іс-шараларын сақтау, персоналды оқыту және мониторинг деректерін бағалау арқылы айқындалуы тиіс. Тиісті қоректік ортаны және (немесе) алмастырғышты таңдау ортаның және (немесе) алмастырғыштың асептикалық процесс барысында өнімнің стерильдігі үшін тәуекелдерді қалыптастыру мүмкіндігі бойынша бағаланған өнімнің физикалық сипаттамаларын имитациялау қабілетіне негізделуі тиіс. Егер өңдеу сатылары кез келген әкелінетін микробиологиялық контаминанттың тіршілікке қабілеттілігіне жанама әсер етуі мүмкін болса (мысалы, өнім салқындатуға, қыздыруға немесе лиофилизациялауға ұшырайтын жұмсақ нысандар, ұнтақтар, қатты материалдар, микросфералар, липосом немесе басқа құрамдар арқылы асептикалық жолмен өндірілгендер үшін), жүзеге асырылатын операцияларды барынша толық имитациялайтын баламалы рәсімдер әзірленуі тиіс. Егер процесті имитациялау компоненті ретінде алмастырушы материалдар (мысалы, буферлер) пайдаланылса, олар кез келген әлеуетті контаминанттың өсуін тежемеуі тиіс. 
9.33.  Процесті модельдеу дағдылы асептикалық өндіріс процесін мүмкіндігінше дәлірек имитациялауы және барлық сыни өндірістік сатыларды қамтуы тиіс, атап айтқанда: 
i.  процесті имитациялауды жүргізу үшін процесте пайдаланылатын материалдарды стерильдеу және деконтаминациялау циклдерінен кейін контейнердің герметикалық жабылу сәтіне дейін жүзеге асырылатын барлық асептикалық операцияларды бағалау қажет; 
ii.  сүзілмейтін құрамдар үшін кез келген қосымша асептикалық сатыларды бағалау жүргізілуі тиіс; 
iii.  егер асептикалық процесс инертті газ атмосферасында жүзеге асырылса, ол процесті имитациялау барысында ауамен ауыстырылуы тиіс (анаэробтық жағдайларды имитациялау қажеттілігі болмаған жағдайда);
iv.  стерильді ұнтақтарды қосуды талап ететін процестер үшін бағаланатын процесте пайдаланылатын контейнерлерге ұқсас контейнерлерде қолайлы алмастырушы материал пайдаланылуы тиіс;
v.  жекелеген операциялардың бөлек имитациясын болдырмау керек (мысалы, кептірумен, араластырумен, ұнтақтаумен немесе стерильді ұнтақты бөлумен байланысты процестер). Жекелеген имитацияларды кез келген пайдалану негізделуі, құжатпен ресімделуі және жекелеген имитациялардың жиынтығы тұтастай бүкіл процесті қамтуын қамтамасыз етуі тиіс;
vi.  лиофилизирленген өнімдерге арналған процесті имитациялау рәсімі ең нашар жағдай қағидаты бойынша жұмыс параметрлерін білдіретін айқындалған, құжатпен ресімделген және негізделген жағдайларда камераны толтыруды, орнын ауыстыруды, тиеуді, ұстаудың репрезентативтік ұзақтығын, түсіруді және герметикалық жабуды қоса алғанда, асептикалық операциялардың барлық тізбегін білдіруі тиіс; 
vii.  лиофилизациялау процесінің имитациясы контаминанттардың тіршілікке қабілеттілігіне немесе оларды қалпына келтіруге жағымсыз ықпал ететіндерді қоспағанда, процестің барлық аспектілерін жаңғыртуы тиіс (мысалы, ерітіндінің қайнауын немесе нақты мұздатылуын болдырмау керек). Асептикалық процестің имитация дизайнын анықтау кезінде қарастыруды талап ететін факторлар мыналарды қамтиды (қолданылатын жерде): 
вакуумды өтеу үшін ауаны пайдалану (азот немесе басқа технологиялық газдардың орнына);
лиофилизаторды стерильдеу мен оны пайдалану арасындағы ең жоғары аралықты жаңғырту;
сүзу мен лиофилизация арасындағы ең жоғары уақыт кезеңін жаңғырту;
ең нашар жағдайдағы оқиғалардың сандық аспектілері (мысалы, лотоктардың ең көп санын жүктеу, камера өндірістік ортаға қатысты ашық болған кезде жүктеудің ең көп ұзақтығын жаңғырту). 
9.34.  Асептикалық процесті имитациялау өндіріс кезінде туындайтын түрлі белгілі асептикалық манипуляциялар мен араласуларды және ең нашар жағдайдың оқиғаларын ескеруі тиіс. Асептикалық процесті имитациялау мыналарды ескеруі тиіс: 
i.  дағдылы процеске қатысты репрезентативті болып табылатын ажырамас және түзетуші араласулар дағдылы асептикалық процесс кезіндегідей түрде және жиілікпен жүзеге асырылуы тиіс;
ii.  процесті имитациялау кезіндегі араласуларды қосу және араласу жиілігі өнімнің стерильдігі үшін бағаланған тәуекелдерге негізделуі тиіс. 
9.35.  Асептикалық процесті имитациялау контаминация қаупі бар әрекеттерді негіздеу үшін пайдаланылмауы тиіс. 
9.36.  Асептикалық процесті имитациялауды жүргізу жоспарын әзірлеу кезінде мынадай аспектілерді қарастыру қажет: 
i.  тиісті айнымалыларды қамтитын ең нашар жағдайдың шарттарын (мысалы, контейнерлердің мөлшері мен желі жылдамдығы), сондай-ақ олардың процеске ықпалын айқындау. Бағалау нәтижесі таңдап алынған айнымалыларды негіздеуі тиіс; 
ii.  валидация үшін пайдаланылатын тығындау жүйелері комбинацияларының репрезентативтік мөлшерлерін анықтау. Егер процестің баламалылығы ғылыми негізделген болса, брекетинг тәсілдемесі немесе матрицалық тәсілдеме әртүрлі өнімдер үшін тығындау жүйесінің бір конфигурациясын валидациялау үшін қарастырылуы мүмкін; 
iii.  асептикалық процесс барысында өндірістік ортаның әсеріне ұшырайтын стерильді өнім мен жабдық үшін сақтау уақытының барынша рұқсат етілген кезеңдері;
iv.  стерильді өнімнің тікелей контаминациясына себеп болуы мүмкін жабдықтар мен компоненттердің барлық беткі қабаттарымен ортаның жанасуын қамтамасыз ету үшін жеткілікті болуы тиіс контейнерді толтыру көлемі. Пайдаланылатын толтыру көлемі микроағзалардың әлеуетті өсімін ұстап тұру үшін өнімнің беткі қабатының үстінен жеткілікті орын беруі және тексеру процесінде лайлануды анықтау мүмкіндігін қамтамасыз етуі тиіс; 
v.  дағдылы асептикалық процесс барысында пайдаланылатын инертті газды ауамен ауыстыру туралы талап (егер анаэробты жағдайларда имитация талап етілмесе). Мұндай жағдайларда анаэробты шарттарда мерзімдік имитацияларды жалпы валидациялық стратегияның компоненті ретінде енгізу туралы мәселені қарастырған жөн (осы қосымшаның 9.33-тармағының iii) тармақшасына сәйкес).
vi.  таңдап алынған қоректік орта тиісті фармакопеяда сипатталғандай бақылау микроағзаларының белгілі бір тобының өсімін, сондай-ақ репрезентативті жергілікті оқшаулағыштардың өсуін ұстап тұруға қабілетті болуы тиіс;
vii.  микробтық контаминацияны анықтау әдісінің кез келген контаминацияны дұрыс анықтау мүмкіндігін қамтамасыз ету үшін ғылыми негіздемесі болуы тиіс;
viii.  процесті имитациялаудың процестің өзін, араласуды жүзеге асыратын операторлардың бір ауысымнан екінші ауысымға ауысуын, сондай-ақ өндірістік ортаның стерильді өнім өндіру үшін қажетті жағдайларды қамтамасыз ету қабілетін тексеру үшін жеткілікті тиісті ұзақтығы болуы тиіс;
ix.  егер өндіріс бірнеше ауысымда жүзеге асырылған болса немесе ұзақ немесе түнгі ауысымдар көзделсе, онда асептикалық процесті имитациялау осындай ауысымдармен байланысты және өнімнің стерильдігі үшін тәуекелдер тұрғысынан бағаланған ерекше факторларды қамтитындай етіп әзірленуі тиіс (мысалы, оператордың таза үй-жайда болуының ең көп ұзақтығы); 
x.  асептикалық процестің әдеттегі тоқтауларын имитациялау (мысалы, бір ауысымнан екінші ауысымға ауысу, беру сыйымдылығын толықтыру, процеске қосымша жабдықты енгізу кезінде);
xi.  дағдылы өндіріс үшін айқындалған талаптарға сәйкес, сондай-ақ процесті имитациялаудың бүкіл ұзақтығы бойына өндірістік ортаға мониторинг жүргізуді қамтамасыз ету; 
xii.  өндіріс кампаниялар қағидаты бойынша жүргізілген жағдайда (мысалы, тосқауыл технологияларын пайдалану немесе стерильді белсенді фармацевтикалық субстанцияларды өндіру кезінде) асептикалық процестің имитациясын әзірлеу және орындау кезінде кампанияның басталуымен және аяқталуымен байланысты тәуекелдерді модельдеуді ескеру және кампанияның ұзақтығымен шарттастырылған қандайда бір тәуекелдердің жоқ екенін көрсету қажет.
xiii.  өндіріс немесе кампания соңында асептикалық процеске имитация жүргізу қосымша кепілдік ретінде немесе тергеп-тексеру жүргізу мақсаттары үшін пайдаланылуы мүмкін. Мұндай пайдалану контаминацияны бақылау стратегиясында негізделуі тиіс және асептикалық процестің дағдылы имитациясын алмастырмауы тиіс. Мұндай пайдалану жағдайында өнімнің кез келген қалдықтары кез келген әлеуетті микробтық контаминацияны анықтауға теріс ықпал етпейтінін растау қажет.
9.37.  Стерильді белсенді фармацевтикалық субстанциялар үшін серия мөлшері дағдылы операцияларды ұсынуға, ең нашар жағдайда араласуды имитациялауға және стерильді өніммен жанасатын барлық беткі қабаттарды қамтуға жеткілікті болуы тиіс. Бұған қоса, имитация үшін пайдаланылатын барлық материалдар (алмастырғыштар немесе қоректік орта) микробиологиялық бағалауға ұшырауы тиіс. Имитацияға арналған материалдар имитацияланатын процесті бағалау үшін жеткілікті болуы тиіс және микроағзаларды анықтау үшін қауіп тудырмауы тиіс. 
9.38.  Асептикалық процесті имитациялау оның барысында асептикалық процесс жүзеге асырылуы мүмкін барлық жұмыс ауысымдарын қамтитын процестің кем дегенде үш жүйелі сәтті имитациясын пайдалана отырып, бастапқы валидацияның бір бөлігі ретінде жүргізілуі тиіс. Сонымен қатар асептикалық процесті имитациялау операцияларды орындаудың жұмыс практикасына, үй-жайларға, инженерлік жүйелерге немесе жабдықтарға қандайда бір елеулі өзгерістер енгізілгеннен кейін жүргізілуі тиіс (мысалы, жылыту, желдету және ауаны баптау жүйелерін (HVAC), жабдықтарды өзгерту, процесті өзгерту, ауысым саны мен персонал санын өзгерту, негізгі қуаттарды ажырату). Әдетте, асептикалық процесті имитациялау (мерзімді ревалидация) жылына екі рет (шамамен әрбір 6 ай сайын) әрбір асептикалық процесс, әрбір құю желісі және әрбір жұмыс ауысымы үшін жүргізілуі тиіс. Жыл сайын әрбір оператор асептикалық процестің кем дегенде бір сәтті имитациясына қатысуы тиіс. Өнiмнiң соңғы сериясын өндiргеннен кейiн асептикалық процестiң имитациясын жүргiзу туралы мәселенi жұмысты тоқтату (тоқтау) алдында, ұзақ тоқтау кезеңдерiнiң алдында немесе желiнi пайдаланудан шығару немесе оны ауыстыру алдында қарастыру қажет. 
9.39.  Операциялар қолмен жүзеге асырылған жағдайда (мысалы, асептикалық дайындау немесе толтыру операциялары) контейнердің әрбір типі, әрбір орау (тығындау) жүйесі, сондай-ақ асептикалық процестің кем дегенде үш жүйелі сәтті имитациясына қатысатын әрбір оператормен жабдықтың әрбір желісі бастапқы валидацияға ұшырауы және әрбір оператор үшін әрбір 6 айда асептикалық процесті имитациялаумен ревалидациядан өтуі тиіс. Асептикалық процесті имитациялау үшін пайдаланылатын серия өлшемі асептикалық өндірістің дағдылы процесінде пайдаланылатын серия өлшемін имитациялауы тиіс. 
9.40.  Асептикалық процесті имитациялаумен сынақтар жүргізу кезінде өңдеуге (толтыруға) жататын контейнерлер бірліктерінің саны асептикалық өндіріс процесі үшін репрезентативті болып табылатын барлық операцияларды тиімді имитациялау үшін жеткілікті болуы тиіс. Толтыруға жататын контейнерлер бірліктерінің санын негіздеу контаминацияны бақылау стратегиясында нақты белгіленуі тиіс. Әдетте кемінде 5 000-нан 10 000 бірлікке дейін толтыру жүзеге асырылады. Шағын сериялар үшін (мысалы, 5000 бірліктен кем) асептикалық процесті имитациялауға арналған контейнерлердің саны кем дегенде өнеркәсіптік серияның мөлшеріне тең болуы тиіс. 
9.41.  Асептикалық процесті имитациялау барысында толтырылған контейнерлердің бірліктері, ортаның контейнердің барлық ішкі беттерімен байланысын қамтамасыз ету үшін оларды инкубациялауға орналастыру алдында сілкілеуге, айналдыруға немесе аударуға ұшырауы тиіс. Процесті имитациялаумен сынау нәтижесінде алынған барлық тұтас бірліктер, косметикалық ақаулары бар бірліктерді немесе бұзылмайтын ішкі өндірістік бақылауға ұшыраған бірліктерді қоса алғанда, инкубациялануы және бағалануы тиіс. Егер бірліктер процесті имитациялау барысында жарамсыз деп танылса және инкубацияға ұшырамаса, онда олар егер өндірістік рәсімдермен мұндай бірліктер ұқсас мән-жайларда жарамсыз деп нақты айқындалған жағдайда ғана толтырудың дағдылы процесі кезінде жарамсыз деп танылатын бірліктермен салыстырылуы тиіс (араласу типі, желіде орналасуы, алынатын бірліктердің белгілі бір саны). Ортамен толтыруды жүзеге асыру кезінде араласу процесінде ешқандай жағдайда өндіріс барысында жарамсыз деп табылатын мөлшерден асатын бірліктердің саны жарамсыз деп табылмауы тиіс. Әдетте асептикалық күйге келтіру процесінен немесе дағдылы өндіріс барысында белгілі бір араласудан кейін жарамсыз деп танылатын бірліктер мысал бола алады. Процесті толық түсіну және асептикалық күйге келтіру немесе желіні міндетті тазарту процесінде контаминация тәуекелдерін бағалау үшін мұндай бірліктер, әдетте, жеке инкубацияланады және асептикалық процесті имитациялау үшін қолайлылық критерийлеріне міндетті түрде енгізілмейді.
9.42.  Егер процестер өніммен жанасатын беткі қабаттармен жанасатын материалдарды қамтитын болса, бірақ оларды процесс барысында алып тастаса (мысалы, өнімді жуу), алынатын материал қоректік ортамен имитациялануы және асептикалық процесті имитациялау шеңберінде инкубациялануы тиіс (егер қалдықтарды қалыптастырудың мұндай процесі өнімнің стерильділігіне ықпал етпейтіні анық көрсетілмесе). 
9.43.  Асептикалық процесті имитациялау кезінде толтырылған бірліктер микроағзалардың өсуін көзбен шолып анықтауды қамтамасыз ету үшін мөлдір контейнерде инкубациялануы тиіс. Егер өнімі бар контейнерлер мөлдір болмаса (мысалы, янтарь түстес шыныдан, мөлдір емес пластиктен жасалған), олар контаминацияны анықтау процесін жеңілдету үшін ұқсас конфигурациядағы мөлдір контейнерлермен ауыстырылуы мүмкін. Егер ұқсас конфигурациядағы мөлдір контейнермен ауыстыру мүмкіндігі болмаса, онда микроағзалардың өсуін анықтау үшін қолайлы әдісті әзірлеу және осындай әдісті валидациялауды жүргізу қажет. Контаминацияланған бірліктерден бөлінген микроағзалар контаминацияның ықтимал көзін анықтауға көмектесу үшін түрге дейін (егер бұл іс жүзінде мүмкін болса) сәйкестендірілуі тиіс. 
9.44.  Асептикалық процесті имитациялау кезінде толтырылған бірліктер әлеуетті контаминацияны анықтаудың барынша мүмкін дәрежесіне қол жеткізу мақсатында қандайда бір негізделмеген кідіріссіз инкубациялануы тиіс. Инкубациялау шарттары мен оның ұзақтығын таңдау микробтық контаминацияны анықтау сезімталдығының тиісті деңгейін қамтамасыз ету үшін ғылыми негізделген және валидацияланған болуы тиіс.
9.45.  Инкубациялау аяқталғаннан кейін: 
i.  асептикалық процесті имитациялау кезінде толтырылған бірліктерді тиісті оқытудан өткен және микробтық контаминацияны анықтау рәсімдері бөлігінде тиісті біліктілігі бар персонал тексеруі тиіс. Тексеру кез келген микробтық контаминацияны сәйкестендіруге мүмкіндік беретін жағдайларда жүргізілуі тиіс; 
ii.  толтырылған бiрлiктердiң үлгiлерi бақылау микроағзаларының тиiстi түрлерiмен және репрезентативтi жергiлiктi оқшаулағыштармен инокуляциялау әдiсiмен алынған оң бақылаумен инкубациялануы тиiс. 
9.46.  Асептикалық процесті модельдеудің мақсаты өсудің болмауы («нөлдік өсу») болуы тиіс. Кез келген контаминацияланған бірлік болған кезде асептикалық процесті имитациялау сәтсіз деп танылады және мынадай әрекеттер қолданылады: 
i.  неғұрлым ықтимал түпкі себебін (себептерін) анықтау үшін тергеп-тексеру жүргізу;
ii.  тиісті түзету іс-шараларын айқындау және іске асыру;
iii.  процестің бақылау жағдайына қайта оралғанын көрсету үшін асептикалық процестің қайталама жүйелі сәтті имитацияларының жеткілікті санын (әдетте кемінде үш) жүргізу;
iv.  асептикалық процеске қатысты барлық тиісті жазбаларға асептикалық процестің соңғы сәтті имитациясы сәтінен бастап жедел шолу: 
a) шолу нәтижелері асептикалық процестің соңғы сәтті имитациясы сәтінен бастап өндірілген сериялар үшін стерильділіктің әлеуетті бұзылуы тәуекелдерін бағалауды қамтуы тиіс; 
b) нарыққа шығарылмаған барлық өзге де сериялар тергеп-тексеру саласына енгізілуі тиіс. Тексеру нәтижелерін осы сериялардың шығарылу мәртебесіне қатысты кез келген шешімді қабылдау кезінде қарастыру қажет;
v.  асептикалық процестің сәтсіз имитациясынан кейін желіде өндірілген барлық өнімдер асептикалық процесті имитациялау кезінде пайда туындаған іркіліс проблемасы табысты шешілгенге дейін карантинге орналастырылуы тиіс; 
vi.  егер тергеп-тексеру істен шығудың оператордың іс-қимылымен шарттастырылғанын көрсетсе, онда мұндай оператор қайта оқыту және қайта біліктілік процестерінен өткенге дейін оның жұмыс жүргізуін шектеу жөнінде ic-қимыл қабылдануы тиіс; 
vii.  өндіріс ревалидация сәтті аяқталғаннан кейін ғана жаңартылуы тиіс. 
9.47.  Асептикалық процесті имитациялаудың барлық циклдері толық көлемде құжатпен ресімделуі және өңделген бірліктердің санын салыстыруды қамтуы тиіс (мысалы, толтырылған бірліктер, инкубацияға ұшыраған және инкубацияға ұшырамаған бірліктер). Толтырылған және инкубацияға ұшырамаған бірліктерге қатысты негіздеме құжаттамаға енгізілуі тиіс. Асептикалық процесті имитациялау кезінде жүзеге асырылатын барлық араласулар (әрбір араласудың басталу және аяқталу уақытын және осындай араласуды жүзеге асырған тұлғаны сәйкестендіруді қоса алғанда) тіркелуі тиіс. Микробиологиялық мониторингтің барлық деректері және тестілеу туралы басқа да деректер асептикалық процесті имитациялау шеңберінде серияға арналған дерекнамаға енгізілуі тиіс. 
9.48.  Асептикалық процесті имитациялау циклі жазбаша рәсімдер коммерциялық (өнеркәсіптік) сериялармен ұқсас жұмыс істеуді талап ететін жағдайларда ғана тоқтатылуы мүмкін. Мұндай жағдайларда тиісті тергеп-тексеруді құжатпен ресімдеу қажет. 
9.49.  Асептикалық процесс мынадай жағдайларда қайталанған бастапқы валидацияға ұшырауы тиіс: 
i. асептикалық процесс ұзақ уақыт бойы жүргізілмеген;
ii. процестегі, жабдықтағы, рәсімдердегі немесе өндірістік ортадағы асептикалық процеске ықпал етуге қабілетті өзгерістер, сондай-ақ процеске өнімдерге арналған жаңа контейнерлерді немесе орау (тығындау) жүйелерінің жаңа комбинацияларын қосу. 
10.  Сапаны бақылау
10.1.  Тиiстi оқытудан өткен және микробиология және стерильдiлiктi қамтамасыз ету саласында тиiстi тәжiрибесi бар, сондай-ақ өндiрiстiк операциялардың дизайнын, өндiрiстiк орта мониторингiнiң режимдерiн қолдайтын процестерге, сондай-ақ микробиологиялық аспектiлермен байланысты оқиғалардың стерильдi өнiмнiң қауiпсiздiгiне әсерiн бағалау үшiн кез келген тергеп-тексерулерге қатысты бiлiмi бар персонал болуы тиiс. 
10.2.  Бастапқы материалдарға, компоненттерге және өнімдерге арналған ерекшеліктер, егер бұл қажеттілік контаминацияны бақылау мониторингі және (немесе) стратегиясы арқылы расталған жағдайда, микроағзалардың, бөлшектер мен эндотоксиндердің (пирогендердің) құрамы бойынша шектерге қатысты талаптарды қамтуы тиіс. 
10.3.  Биожүктемені сандық талдау асептикалық жолмен толтырылған өнiмдердiң әрбiр сериясы және соңғы стерильдеуге ұшырайтын өнiмдер үшiн жүргiзiлуi тиiс. Көрсетілген талдау нәтижелері серияны соңғы бағалау кезінде қарастырылуы тиіс. Стерильдеу сыныбының соңғы сүзгісінің тікелей алдында немесе пайдаланылатын әдістің тиімділігімен сәйкестендірілуі тиіс соңғы стерильдеу процесінің алдында биожүктеме бойынша шектер айқындалуы тиіс. Іріктеп алынатын үлгілер ең нашар жағдайдың сценарийі үшін репрезентативті болуы тиіс (мысалы, сақтау уақыты аяқталғаннан кейін). Артық өңдеу параметрлері соңғы стерильдеуге ұшырайтын өнімдер үшін айқындалған жағдайларда биожүктеме мониторингі тиісті жоспарланған аралықтармен жүзеге асырылуы тиіс. 
10.4.  Параметрлер бойынша шығаруға тіркелген өнімдер үшін стерильдеуге дейін биожүктеме мониторингінің қосалқы бағдарламасы әзірленуі тиіс (стерильдеу циклі басталғанға дейін толтырылған өнімдер үшін), ал биожүктемені сандық талдау әрбір серия үшін жүргізілуі тиіс. Стерильдеуге дейін толтырылған бірліктердің сынамаларын іріктеу нүктелері ең нашар жағдай сценарийіне негізделуі және серия үшін репрезентативті болуы тиіс. Биожүктемені бақылау кезінде анықталатын кез келген микроағзаларды сәйкестендіру және олардың стерильдеу процесінің тиімділігіне ықпалын айқындау қажет. Эндотоксиндердің (пирогендердің) шоғырлануына мониторинг жүргізілуі тиіс (егер қолданылса). 
10.5.  Дайын өнімнің стерильдігін бақылау стерильділікті қамтамасыз ететін сыни бақылау іс-шаралары шеңберінде қорытынды кезең ретінде ғана қарастырылуы тиіс. Ол өзінің жобалық параметрлеріне, сондай-ақ рәсімдік немесе валидациялық параметрлеріне сәйкес келмейтін өнімнің стерильдігіне кепілдік беру үшін пайдаланылмайды. Стерильділікті сынау қарастырылып отырған өнімге қатысты валидацияға ұшырауы тиіс. 
10.6.  Стерильділікті бақылау асептикалық жағдайларда жүргізілуі тиіс. Стерильділікті тексеру үшін іріктелетін үлгілер бүкіл серия үшін репрезентативті болуы тиіс, атап айтқанда, олар контаминацияның ең көп тәуекеліне ұшырайтын серия бөліктерінен іріктелген үлгілерді қамтуы тиіс, мысалы: 
i. толтырылуы асептикалық жолмен жүзеге асырылатын өнімдер үшін үлгілер серияның басында және соңында толтырылған контейнерлерді қамтуы тиіс. Қосымша үлгілерді іріктеу (мысалы, сыни араласулардан кейін) тәуекелдер негізінде қарастырылуы тиіс;
ii. өзінің соңғы бастапқы қаптамасында термиялық стерильдеуге ұшыраған өнімдер үшін іріктелетін үлгілер ең нашар жағдай нүктелері үшін репрезентативті болуы тиіс (мысалы, әрбір тиеудің әлеуетті ең суық немесе ең баяу қыздырылатын нүктелері);
iii. лиофилизацияға ұшырайтын өнімдер үшін үлгілер лиофилизацияға арналған әртүрлі жүктемелерден іріктеп алынады.
Егер өндіріс процесі ішкі серияларды алуға алып келетін болса (мысалы, соңғы стерильдеуге ұшырайтын өнімдер үшін), онда стерильділікті тексеруге арналған үлгілер әрбір ішкі сериядан іріктеп алынуы тиіс, ал стерильділікті бақылау әрбір ішкі серияларға жүргізілуі тиіс. Сондай-ақ дайын өнімге қатысты жүзеге асырылатын сынақтардың басқа түрлері бойынша жеке тестілеуді өткізу туралы мәселені қарастыру қажет. 
10.7.  Кейбір өнімдер үшін оларды шығарғанға дейін стерильділікті тексеру нәтижесін алу мүмкін емес, өйткені өнімнің жарамдылық мерзімі стерильділікті бақылауды аяқтау мүмкіндігі үшін тым қысқа болып табылады. Мұндай жағдайларда процесс дизайнына және қосымша мониторинг жүргізуге және (немесе) белгіленген тәуекелдерді төмендету үшін бақылаудың баламалы әдістемелерін пайдалануға қатысты аспектілерді қарастыруға назар аудару қажет. Мұндай аспектілер бағалануы және құжатпен ресімделуі тиіс.
10.8.  Стерильділікті бақылау үшін қолданылатын үлгілердің сыртқы беттерін деконтаминациялау үшін пайдаланылатын кез келген процесс (мысалы, сутегі тотығы буларын немесе ультракүлгін сәулеленуді пайдалана отырып) бақылау жүргізу алдында пайдаланылатын бақылау әдісінің сезімталдығына немесе үлгінің дұрыстығына теріс ықпал етпеуі тиіс. 
10.9.  Өнімдерді бақылау үшін пайдаланылатын қоректік орталар осындай орталарды пайдалану алдында тиісті фармакопеяға сәйкес сапа бақылауынан өтуі тиіс. Өндірістік ортаны мониторингілеу және асептикалық процесті имитациялау үшін пайдаланылатын қоректік орталар оларды пайдалану алдында репрезентативті жергілікті оқшаулағыштарды қоса алғанда, микроағзалар тест-штаммдарының ғылыми негізделген және белгіленген тобының көмегімен өсу қасиеттеріне тексерілуі тиіс. Қоректік ортаның сапасын бақылауды, әдетте, олардың соңғы пайдаланушысы жүргізуі тиіс. Жеткізуші жүзеге асыратын бөгде бақылаудың немесе бақылаудың нәтижелерін пайдалану негізделген болуы, ал мұндай қоректік ортаны тасымалдау және тиеп жөнелту шарттары мұқият талдануы тиіс. 
10.10.  Өндірістік орта мониторингінің деректері және жіктелген аймақтар үшін алынған трендтер бойынша деректер сертификаттау немесе өнім серияларын шығару процесі шеңберінде талдануы тиіс. Егер өндірістік орта мониторингінің нәтижелері трендтер шегінен асып кеткен немесе белгіленген шектерден асып кеткен жағдайда қолданылатын іс-қимылдарды сипаттайтын жазбаша рәсім болуы тиіс. Жарамдылық мерзімі қысқа өнімдер үшін өндіріс сәтінде ортаның мониторингі туралы деректер қолжетімсіз болуы мүмкін. Мұндай жағдайларда сәйкестікті тексеру ең соңғы қолда бар деректерді талдауды қамтуы тиіс. Мұндай өнiмдердi өндiрушiлер жылдам (баламалы) әдiстемелердi пайдалану туралы мәселенi қарастыруы тиiс.
10.11.  Егер жалпы өндірістік мақсаттар үшін жылдам және автоматтандырылған микробиологиялық әдістемелер пайдаланылған болса, онда олар қарастырылып отырған өнімге (өнімдерге) немесе процестерге қатысты валидацияға ұшырауы тиіс. 
Анықтамалар
Осы қосымшаның мақсаттары үшін мыналарды білдіретін ұғымдар пайдаланылады:
«асептика» (asepsis) – әсерге ұшырайтын стерильді өнімнің микробиологиялық контаминациясына кедергі келтіретін тәсілмен асептикалық операциялар жүргізу және операцияларды жүзеге асыру үшін аймақты пайдалану арқылы қол жеткізілетін бақыланатын жай-күй;
«асептикалық дайындық (асептикалық процесс)» (aseptic preparation (processing)) – микроағзалардың, эндотоксиндердің (пирогендердің) және бөлшектердің контаминациясын болдырмау үшін ауа, материалдар мен персоналдың берілуі бақыланатын өндірістік ортада стерильді өніммен, контейнерлермен және (немесе) құрылғылармен жұмыс істеу;
«тосқауыл» (barrier) – асептикалық процесс аймағын (әдетте А сыныбы) оны фондық ортадан бөлу арқылы қорғауға мүмкіндік беретін физикалық аралық. Мұндай жүйелер әдетте ішінара немесе толығымен тосқауыл технологияларын пайдаланады (мысалы, қолжетімділігі шектеулі тосқауыл жүйелері (RABS) немесе оқшаулағыштар);
«қолжетімділігі шектеулі тосқауыл жүйесі» (restricted access barrier system (RABS)) – ауа сапасының белгілі бір шарттарына сәйкес келетін (асептикалық процестер үшін – А сыныбы) жабық, бірақ толық герметикалық емес ортаны қамтамасыз ететін және оның ішкі бөлігін таза үй-жайларды қоршаған ортадан бөлуге арналған қатты қабырғалары бар корпусы және кіріктірілген қолғап порттары бар жүйе. RABS ішкі беткі қабаттары спороцидті құралды пайдалана отырып дезинфекциялауға және деконтаминацияға ұшырайды. Операторлар қолғаптарды, жартылай костюмдерді, жылдам беру (RTP) жүйелерін (порттарын) және басқа да қондырылған беру құрылғыларын манипуляцияларды орындау немесе материалдарды RABS ішіне тасымалдау үшін пайдаланады. RABS конструкциясына қарай есіктер сирек немесе қатаң белгіленген жағдайларда ашылады;
«биологиялық индикатор (БИ)» (biological indicators (BI)) – физикалық немесе химиялық процесс үшін стерильдеу немесе дезинфекциялау циклының тиімділігін айқындау үшін стерилизатордың немесе тиеудің (немесе үй-жайда белгілі бір нүктелерде) ішінде орналастырылатын қолайлы ортаға (мысалы, ерітінді, контейнер немесе қақпақ) иннокуляцияланған микроағзалар популяциясы. Арандатушы микроағза оның көрсетілген процеске төзімділігі негізінде таңдалады және валидацияланады. Биологиялық индикатордың сапасы D шамасымен, микроағзалар санымен және келіп түсетін серияның тазалығымен айқындалады;
«биологиялық зарарсыздандыру (биодеконтаминация)» (bio-decontamination) – микроағзалар спораларының белсенділігін жоюға қабілетті химиялық агенттердің көмегімен тіршілікке қабілетті биожүктемені жоятын процесс;
«биожүктеме» (bioburden) – белгілі бір дереккөзбен (мысалы, персоналмен, өндірістік ортамен (ауамен және беткі қабаттармен), жабдықпен, бастапқы шикізатпен (суды қоса алғанда), материалдармен немесе дайын өніммен байланысты микроағзалардың жалпы саны;
«D шамасы» (D-value) – тіршілікке қабілетті микроағзалар санын олардың бастапқы санынан 10% -ға дейін төмендетуді қамтамасыз ететін стерильдеу параметрінің мәні (ұзақтығы немесе сіңірілген дозасы);
«Z шамасы» (Z-value) – биологиялық индикаторлар үшін D шамасының 10 есе өзгеруіне алып келетін температура айырмашылығы; 
«әуе шлюзі» (airlock) – аралас үй-жайлар арасындағы (әдетте, тазалығы әртүрлі сыныптағы) ауа қысымын бақылауды қолдау үшін құрастырылған, өзара бұғатталатын есіктері бар шектеулі кеңістік. Әуе шлюзінің мақсаты аз бақыланатын аймақтан механикалық бөлшектер мен микроағзалардың түсуін болдырмау;
«тегістеу уақыты» (equilibration time) – өлшеудің бақылау нүктесіндегі стерилизация температурасына қолжеткізу мен тиеу ішіндегі барлық нүктелердегі стерилизация температурасына қолжеткізу арасында өтетін кезең;
«пайдаланудан шығару» (decommission) – процесс, жабдық немесе таза үй-жай жабық болғанда және ешқашан пайдаланылмағанда;
«үрлеу – толтыру – дәнекерлеу» (blow-fill-seal (BFS)) – контейнерлер термопластикалық түйіршіктерден қалыптастырылатын, өніммен толтырылатын, содан кейін үздіксіз, бірыңғай, автоматтандырылған операция барысында дәнекерленетін технология. BFS технологиясы бар машиналардың неғұрлым кең қолданылатын екі түрі үрлеуге арналған дайындамаларды кесетін (Parison cut) қайық типті машиналар (Shuttle type) және квази үздіксіз қалыптау, өніммен толтыру және жабық дайындаманы герметизациялайтын (Closed Parison) роторлық типті машиналар (Rotary type) болып табылады;
«сілтісізденетін заттар» (leachables) – әдеттегі пайдалану және (немесе) сақтау жағдайларында өніммен жанасатын технологиялық жабдықтың беткі қабаттарынан немесе контейнерлердің беткі қабаттарынан өнімге түсетін химиялық қосылыстар;
«дезинфекция» (disinfection) – микроағзалардың санын олардың құрылымына немесе метаболизміне қайтарымсыз әсер ету көмегімен белгілі бір мақсат үшін қолайлы ретінде негізделген деңгейге дейін азайтуға қол жеткізетін процесс;
«деконтаминация» (decontamination) – аймақтан, объектіден немесе персоналдан кез келген контаминанттардың (химиялық заттардың, шығындардың, қалдықтардың немесе микроағзалардың) санын жоюдың немесе азайтудың жалпы процесі. Деконтаминация үшін пайдаланылатын әдіс (мысалы, тазалау, дезинфекциялау, стерильдеу) деконтаминацияға ұшырайтын объектіні болжамды пайдалану үшін қолайлы тазалық деңгейіне жету үшін таңдалуы және валидациялануы тиіс;
«депирогенизация» (depyrogenation) – пирогенді материалды (мысалы, эндотоксиндерді) белгілі бір ең аз мөлшерге дейін жою немесе белсенділігін жою үшін әзірленген процесс;
«үрлеуге арналған дайындама» (parison) – «үрлеу – толтыру – дәнекерлеу» (BFS) технологиясы бар машинамен экструдирленетін және контейнерлер қалыптасатын полимерден жасалған «түтік»;
«жабық жүйе» (closed system) – стерильді өнім қоршаған ортаның әсеріне ұшырамайтын жүйе. Мысалы, бұл бір-бірімен құбыржолдар немесе құбырлар арқылы жүйеге қосылатын буып-түйілмеген өнімдерге арналған сыйымдылықтарды (мысалы, резервуарларды немесе қаптарды) пайдалану арқылы қолжеткізілуі мүмкін, содан кейін мұндай жүйе барлық қосылыстар аяқталғаннан кейін стерильденеді. Мұндай жүйелердің мысалдары мыналар болуы мүмкін (бірақ онымен шектелмейді): үлкен көлемдегі көп рет қолданылатын жүйелер (мысалы, белсенді субстанциялар өндірісінде пайдаланылатын жүйелер) немесе пакеттер немесе коллекторлар пайдаланылатын бір рет қолданылатын жүйелер (мысалы, биологиялық өнімдер өндірісінде пайдаланылатын жүйелер). Жабық жүйелер операция аяқталғанға дейін ашылмайды. Осы қосымшада жабық жүйелер деп қолжетімділігі шектеулі тосқауыл жүйелері (RABS) немесе оқшаулағыштар түсіндіріледі;
«артық стерильдеу (артық өңдеу әдісі)» (overkill sterilisation) – ең аз D шамасы 1 минутқа микроағзалар санының кем дегенде 12 log10 төмендеуіне қолжеткізу үшін жеткілікті процесс;
«сынамаларды іріктеп алуға арналған изокинетикалық бас» (isokinetic sampling head) – әуе ағынын мейлiнше аз бұзуға және егер ұштық осы аймақта орналаспаған жағдайда ұштық арқылы сол бөлшектердi қысып алу үшін, яғни сынама алуға арналған ұштықтың кiру саңылауына келiп түсетiн ауаның орташа жылдамдығы осы локацияда (осы жерде) ауа ағынының орташа жылдамдығы секілді шамамен (20%±) болатын кезде сынамаларды іріктеудің осындай шарттарын қамтамасыз ету үшін әзірленген сынамаларды іріктеп алуға арналған арнайы ұштық;
«оқшаулағыш» (isolator) – А сыныбының шарттарына сәйкес келетін ішкі жұмыс аймағы бар ішкі беткі қабаттардың қайта өндірілетін биологиялық деконтаминациясына ұшырауға қабілетті және өзінің ішкі беткі қабаттарының сыртқы ортаның әсерінен (мысалы, таза үй-жайда немесе персоналда ауа әсерінен) қауіпсіз, тұрақты оқшаулануын қамтамасыз ететін жабдықтың жабық бірлігі. Оқшаулағыштардың екі негізгі түрі бар: 
i. жабық оқшаулағыш жүйелер материалдарды қоршаған ортамен ұштасқан беру порттары арқылы емес, қосалқы жабдығы бар асептикалық қосылыстар арқылы беруді жүзеге асыру арқылы оқшаулағыштың ішкі беткі қабатының сырттан контаминациялануы мүмкіндігін болдырмайды. Жабық жүйелер бүкіл операция бойы герметикалық болып қалады;
ii. ашық оқшаулағыш жүйелер бір немесе бірнеше порт арқылы операцияларды жүзеге асыру процесінде материалдарды үздіксіз немесе жартылай үздіксіз беру және (немесе) жою мүмкіндігін қамтамасыз ету үшін әзірленген. Порттар оқшаулағыштың ішіне сыртқы контаминанттардың енуін болдырмайтындай техникалық жобаланған (мысалы, артық қысымды пайдалана отырып);
«сүзгінің тұтастығын сынау» (filter integrity test) – өнімдерге, газдарға немесе жылыту, желдету және ауа баптау жүйелеріне (HVAC) арналған сүзгінің өзінің ұстап тұру қасиеттерін сақтайтынын және олармен жұмыс істеу, орнату немесе пайдалану кезінде зақымданбағанын растайтын сынақ;
«бастапқы материалдар» (raw material) – дайын дәрілік затта болмауы мүмкін компоненттерді қоса алғанда, стерильді өнім өндірісінде пайдалануға арналған кез келген компонент;
«киім ауыстыру рәсімінің біліктілігі» (gowning qualification) – қызметкердің стерильді киімнің толық жиынтығын дұрыс кию қабілетін (бастапқыда да, мерзімді де) айқындайтын бағдарлама;
«таза үй-жайлардың біліктілігі» (cleanroom qualification) – таза үй-жайдың немесе таза ауаны генерациялайтын жабдықтың оны болжамды пайдалануға сәйкестігі дәрежесін бағалау әдісі;
«таза үй-жайларды жіктеу» (cleanroom classification) – таза үй-жайға немесе таза ауаны генерациялайтын жабдыққа арналған ерекшелікке сәйкес ауадағы тіршілікке қабілетсіз бөлшектердің шоғырлануын өлшеу арқылы ауа тазалығының деңгейін бағалау әдісі;
«жіктелген аймақ» (classified area) – бірнеше таза үй-жайларды қамтитын аймақ;
«колония түзуші бірлік» (КТБ) (colony Forming Unit (CFU)) – бір немесе бірнеше микроағзалардан алынатын жеке анықталатын колонияны сипаттайтын микробиологиялық термин. Колония түзуші бірліктер, әдетте, сұйық үлгілер үшін – КТБ/мл, ауа үлгілері үшін – КТБ/м3 және қатты ортада жиналған үлгілер үшін – КТБ/үлгі (седиментациялық тостағандарда немесе байланыс пластиналарда) ретінде көрсетіледі;
«асептикалық өндіріс процесі аяқталғаннан кейінгі соңғы термиялық өңдеу» (post-aseptic processing terminal heat treatment) – асептикалық өндірістен кейін қолданылатын соңғы ылғалды-жылу процесі, ол ≤ 10-6  стерильділігін (SAL) қамтамасыз ету деңгейіне кепілдік береді, бірақ бумен стерильдеу талаптары орындалмайды (мысалы, F0 ≥ 8 минут). Соңғы термиялық өңдеу сүзгілеу көмегімен жойылмайтын вирустарды жою үшін де қолданылады;
«контаминация» (contamination) – микробиологиялық табиғат қоспаларының (микроағзалардың, пирогендердің саны мен типі) немесе бастапқы шикізатқа, аралық өнімге, белсенді фармацевтикалық субстанцияға немесе дәрілік өнімге өндіру, сынамаларды іріктеу, орау немесе қайта орау, сақтау немесе тасымалдау процесінде өнімнің сапасына жағымсыз түрде ықпал етуге қабілетті бөгде механикалық бөлшектердің жағымсыз түсуі;
«түзетуші араласу» (corrective intervention) – асептикалық процесті оны жүзеге асыру кезінде түзету немесе реттеу мақсатында жүзеге асырылатын араласу. Мұндай араласулар дағдылы асептикалық процесс барысында бір жиілікпен туындамауы мүмкін (мысалы, компоненттердің тұрып қалуын жою, ағуларды жою, датчиктерді баптау және жабдықтың компоненттерін ауыстыру);
«сыни аймақ» (critical zone) – өнім мен сыни беткі қабаттар өндірістік ортаның ықпалына ұшырайтын асептикалық процесс аймағының шегіндегі локация (орын);
«сыни беткі қабаттар» (critical surfaces) – стерильді өніммен немесе оның контейнерлерімен немесе тығындау материалдарымен тікелей байланысқа түсуі немесе осындай өнімге немесе оның контейнерлері мен тығындау материалдарына тікелей ықпал етуі мүмкін беткі қабаттар. Қауіпті беткі қабаттар өндірістік операциялар басталғанға дейін стерильді ретінде мәлімделуі мүмкін, ал олардың стерильділігі өндірістік процестің барлық ұзақтығында сақталады;
«сыни араласу» (critical intervention) – сыни аймаққа араласу (түзетуші немесе ажырамас);
«лиофилизация» (lyophilization) – бірінші кезекте өнімнің немесе материалдың тұрақтылығына қол жеткізу үшін сублимация көмегімен сулы және сулы емес жүйелерден еріткіштерді жою үшін әзірленген кептірудің физикалық-химиялық процесі. Лиофилизация «сублимациялық кептіру» терминінің синонимі болып табылады;
«жергілікті оқшауланулар» (local isolates) – өндірістік алаңдағы тиісті репрезентативті микроағзалар, олар жіктелген аймақтардың ішінде, әсіресе А және В сыныбы аймақтарының ішінде өндірістік ортаның мониторингін, персоналдың мониторингін жүзеге асыру кезінде немесе стерильділікке сынақтың оң нәтижелерін алу кезінде жиі анықталады;
«өлі аймақ (тұрып қалған аймақ)» (dead leg) – ұзындығы құбыржолдың ішкі диаметрінен 3 есе асатын құбыржолдың циркуляциясыз учаскесі (онда сұйықтық статикалық күйде қалады);
«асептикалық процестерді модельдеу» (aseptic process simulation (APS)) – дағдылы процесс өнімнің стерильділігін қамтамасыз ететінін растау мақсатында барлық асептикалық процестерді имитациялау. Стандартты өндіріспен байланысты барлық асептикалық операцияларды қамтиды, мысалы, жабдықтарды жинау, дайындау, құю, лиофильді кептіру (лиофилизациялау) және дәнекерлеу процестері (қажет болған жағдайда);
«ең нашар жағдай» (worst case) – процестің немесе өнімнің (мінсіз жағдайлармен салыстыру кезінде) істен шығуының ең жоғары ықтималдығын білдіретін стандартты операциялық рәсімдерде бар жағдайларды қоса алғанда, технологиялық шектерді және мән-жайларды қамтитын шарттардың жиынтығы. Мұндай шарттар процестің немесе өнімнің істен шығуына себеп болуы мүмкін, бірақ міндетті түрде бұған алып келмейді;
«ажырамас араласулар» (inherent interventions) – асептикалық процестің ажырамас бөлігі болып табылатын және дағдылы операцияны және (немесе) мониторингті баптау үшін қажетті араласу (мысалы, асептикалық жинау, контейнерлерді беру, өндірістік ортаның мониторингі үшін сынамаларды іріктеп алу). Рәсімге немесе жұмыс нұсқаулығына сәйкес асептикалық процесті жүзеге асыру үшін ажырамас араласулар қажет;
«НЕРА сүзгісі» (HEPA filter) – қолданылатын халықаралық стандартқа сәйкес айқындалған бөлшектерді ұстап қалу тиімділігіне ие тиімділігі жоғары ауа сүзгісі;
«бір бағытты ауа ағыны» (unidirectional airflow) – бір бағытта тұрақты және біркелкі қозғалатын және сыни өңдеу немесе тестілеу аймағынан бөлшектерді ұдайы үрлеу үшін жеткілікті жылдамдыққа ие ауа ағыны;
«бір рет қолданылатын жүйелер», (single use systems (SUS)) – өніммен жанасатын компоненттер бірнеше рет пайдаланылатын жабдықтарды ауыстыру үшін бір рет қана пайдаланылатын жүйелер (мысалы, тот баспайтын болаттан жасалған беру желілері немесе буып-түйілмеген өнімдерге арналған контейнерлер). Осы қосымшада сипатталған бір реттік жүйелер – бұл стерильді өнімдерді өндіру процестерінде пайдаланылатын және әдетте бір реттік компоненттерден жасалатын жүйелер (мысалы, пакеттер, сүзгілер, түтіктер, қосқыштар, сақтауға арналған ыдыстар мен датчиктер);
«оператор» (operator) – желіні баптауды, толтыруды, қызмет көрсетуді немесе өндірістік қызметпен байланысты өзге де персоналды қоса алғанда, технологиялық процесс операциясына қатысатын кез келген тұлға;
«тазарту» (cleaning) – контаминанттарды (ластануларды) жою процесі (мысалы, өнім қалдықтары мен дезинфекциялау құралының қалдықтары);
«пациент» (patient) – клиникалық зерттеу субъектілерін қоса алғанда, адам немесе жануар;
«бастапқы ауа» (first Air) – қорғалмаған өніммен және өніммен жанасатын беткі қабаттармен жанасқанға дейін өндірістік ортаның әртүрлі факторларының (мысалы, операторлар тарапынан) әсеріне ұшырамаған, ол сыни аймаққа жеткенге дейін ауаның қосымша контаминациясына себеп болуға қабілетті профильденген ауа;
«беріліс терезесі (беріліс люгі)» (pass-through hatch) – әдетте, кіші мөлшердегі әуе шлюзінің бір түрі;
«пироген» (pyrogen) – инъекция алатын пациенттерде діріл реакциясын тудыратын зат;
«А сыныбының ауасын беру» (grade A air supply) – барлық бөлшектерге қатысты сапасы бойынша А сыныбының ауасын өндiретiн сүзгi ретiнде сараланған сүзгі арқылы ауадағы барлық бөлшектердің үздіксіз мониторингін жүзеге асыру немесе А сыныбының тазалығымен ауадағы тіршілікке қабілетті бөлшектердің мониторингі бойынша белгіленген шектерді тексеру талап етілмейтін кезде өткізілетін ауаны өндіру. Атап айтқанда, тығынмен толық жабылған, бірақ қалпақтармен қысылмаған сауыттарды қорғау үшін пайдаланылады;
«әрекет ету шегі» (action limit) – белгіленген релевантты шама (мысалы, ауадағы микроағзалардың немесе бөлшектердің құрамы бойынша шектер), одан асып кеткен жағдайда осы тергеп-тексеру нәтижелері негізінде тиісті тергеп-тексеруге және түзету әрекеттеріне бастамашылық жасалуы тиіс;
«кампаниялар қағидаты бойынша өндіріс» (campaign manufacture) - белгіленген және валидацияланған бақылау шараларын қатаң сақтай отырып, белгілі бір уақыт кезеңі ішінде белгілі бір өнім серияларын (партияларын) дәйекті түрде өндіру;
«қолмен жасалатын асептикалық процестер» (manual aseptic processing) – оператор стерильді өнімі бар ашық контейнерді дайындауды, толтыруды, орналастыруды және (немесе) тығындауды қолмен жүзеге асыратын асептикалық процесс;
«жылдам беру жүйесі (порты)» (rapid transfer system/port (RTP)) – заттарды қолжетімділігі шектеулі тосқауыл жүйесіне (RABS) немесе оқшаулағыштарға көшіру үшін пайдаланылатын және сыни аймақ үшін тәуекелді барынша азайтатын жүйе (мысалы, альфа-бета порты бар жылдам беруге арналған контейнер);
«су дайындау жүйесі» (water system) – әдетте фармакопеялық талаптарға сәйкес келетін суды өндіруге, сақтауға және таратуға арналған жүйе (мысалы, тазартылған су немесе инъекцияға арналған су);
«спороцидті құрал» (sporicidal agent) – белгілі бір әсер ету (жанасу) уақыты ішінде жеткілікті концентрацияда пайдаланған кезде бактериялар мен саңырауқұлақтардың спораларын жоятын, барлық вегетативті микроағзаларды жоюға қатысты белсенді құрал;
«стерильді өнім» (sterile product) – осы қосымшаның мақсатында стерильді өнім деп асептикалық жағдайлардағы және нәтижесінде стерильді белсенді фармацевтикалық субстанцияны немесе стерильді дайын өнімді құрайтын және контейнерлерді, тығындау құралдарын және дайын дәрілік заттың компоненттерін қамтитын бір немесе бірнеше стерильді элементтер түсіндіріледі. Стерильді өнімге сондай-ақ соңғы стерильдеу процесінің нәтижесінде стерильді болатын кез келген фармацевтикалық өнім жатады;
«контаминацияны бақылау стратегиясы» (contamination control strategy (CCS)) – өнім мен процеске қатысты қолда бар білім негізінде әзірленген микроағзаларды, эндотоксиндерді (пирогендерді) және бөлшектерді бақылау іс-шараларының алдын ала жоспарланған кешені, ол процестің тиімділігі мен өнім сапасын қамтамасыз етеді. Бақылау іс-шаралары белсенді фармацевтикалық субстанцияға, өнімнің қосалқы заттары мен компоненттеріне жататын параметрлер мен сипаттамаларды, өндірістік қуаттар мен жабдықтардың жұмыс жағдайларын, ішкі өндірістік бақылау іс-шараларын, дайын өнімнің ерекшеліктерін, олармен байланысты әдістемелерді, сондай-ақ мониторинг пен бақылау жүргізу жиілігін қамтуы мүмкін; 
«микроағзаларды ұстап қалуға тестілеу» (bacterial retention testing) – бұл тест сүзгінің әдетте тест-штаммды пайдалана отырып, мысалы Brevundimonas diminuta, 107 КТБ/см2 ең аз шоғырланумен жүргізілетін газдан немесе сұйықтықтан бактерияларды жоя алатынын валидациялау үшін жүргізіледі; 
«турбуленттік ауа ағыны» (turbulent airflow) – бір бағытты болып табылмайтын ауа ағыны. Таза үй-жайдағы турбулентті ауа ағыны ауаның қолайлы сапасын сақтай отырып, ауа ағындарын араластыру есебінен таза үй-жайды желдетуі тиіс;
«дабыл деңгейі» (alert level) – әдеттегі жұмыс жағдайлары мен валидацияланған жай-күйден әлеуетті ауытқу туралы ерте ескерту мүмкіндігін беретін, бірақ бұл ретте түзету іс-қимылдарын орындау үшін міндетті негіздеме болып табылмайтын, алайда әлеуетті проблеманы айқындау үшін қажетті егжей-тегжейлі талдау және кейінгі іс-қимылдар жүргізуге бастама жасайтын белгіленген релевантты шама (мысалы, ауадағы микроағзалар мен бөлшектер құрамының деңгейлері). Дабыл деңгейі біліктілік трендтері бойынша алдыңғы деректер мен мәліметтердің негізінде белгіленеді және мерзімді түрде қайта қаралады. Дабыл деңгейі типтік емес трендтерді, белгіленген шектен асатын жекелеген ауытқуларды, сондай-ақ қайталанатын оқиғаларды қоса алғанда, бірқатар параметрлерге негізделуі мүмкін;
«бір бағытты ауа ағыны бар қондырғы» (unidirectional airflow (UDAF) unit) – сүзгіленген ауаның бір бағытты ағыны ұйымдастырылған жабдық (бұрын ауаның ламинарлық ағыны бар қондырғы ретінде белгіленген);
«орнатылған стерильді қосылыстарға арналған құрылғы» (intrinsic sterile connection device) – қосылыстарды орындау кезінде контаминация қаупін төмендететін механизм, мұндай тетіктер механикалық болуы немесе термиялық балқыту әдісімен герметизациялау технологиясын пайдалануы мүмкін;
«стерильдеу сыныбының сүзгісі» (sterilising grade filter) – тиісті валидация кезінде стерильді фильтратты құра отырып, сұйықтықтан немесе газдан белгілі бір микроағзаларды жоятын сүзгіш элемент. Әдетте мұндай сүзгілердің 0,22 мкм-ге тең немесе одан кем мөлшері болады;
«соңғы стерильдеу» (terminal sterilisation) – 10-6-ға тең немесе одан жоғары стерильділікті (SAL) (яғни стерильденген бірлікте тіршілікке қабілетті бір микроағзаның болуының теориялық ықтималдығы 1×10-6-ны құрайды, яғни миллионға біреу немесе одан кем) қамтамасыз етудің алдын ала белгіленген деңгейіне қол жеткізу үшін жабық контейнердегі өнімге қатысты өлім-жітімді стерильдеу агентін немесе стерильдеу шарттарын қолдану;
«қалыптау – толтыру – дәнекерлеу» (form-fill-seal (FFS)) – әдетте соңғы стерильдеуге ұшырайтын өнімдер үшін пайдаланылатын автоматтандырылған толтыру технологиясы, бұл ретте бастапқы қаптама қалыптастырылған контейнерді өніммен бір мезгілде толтыра отырып және толтырылған контейнерлерді үздіксіз процесте герметизациялай отырып, қаптама пленкасының үздіксіз тегіс орамынан дайындалады. Қалыптау-толтыру-дәнекерлеу процестерінде (FFS) көбінесе вакуумдық қалыптарды немесе қысымдағы газдарды пайдалана отырып, бір төсеммен (онда пленканың бір тегіс орамы өзінің айналасында айналып, қуыс қалыптастырады) немесе екі төсеммен (онда пленканың екі тегіс орамы қуыс қалыптастырып, бірге жалғанады) қуыс қалыптастыру жүйесі пайдаланылуы мүмкін. Пайда болған қуысты толтырады, герметизациялайды және жеке бірліктерге бөледі. Пленкалар әдетте полимер материалдан, полимер жабыны бар фольгадан немесе басқа да қолайлы материалдан тұрады; 
«таза аймақ» (clean area) – бөлшектер мен микроағзаларға қатысты тазалық жөніндегі белгілі бір стандарттары бар, әдетте бірнеше біріктірілген таза үй-жайлардан тұратын аймақ;
«таза үй-жай» (cleanroom) – дәрілік заттардың бөлшектермен және микроағзалармен контаминациялануын болдырмайтындай етіп жобаланған, қызмет көрсетілетін және бақыланатын үй-жай. А сыныбы деп А сыныбының аймағы түсіндіріледі;
«экстрагирленетін заттар» (extractables) – экстремалды жағдайларда тиісті еріткіштің әсеріне ұшыраған технологиялық жабдықтың беткі қабатынан өңделетін өнімге немесе материалға қоныс аударатын химиялық қосылыстар;
«эндотоксин» (endotoxin) – грамм теріс бактериялардың жасушалық қабырғасында болатын пирогендік зат (мысалы, липополисахаридтер). Эндотоксиндер инъекция алған пациенттерде реакция тудыруы мүмкін. Реакциялар безгектен өлімге дейін өзгеруі мүмкін.».

